CELEX: 32003D0778
Language: el
Date: 2003-07-23 00:00:00
Title: 2003/778/ΕΚ: Απόφαση της Επιτροπής, της 23ης Ιουλίου 2003, σχετικά με διαδικασία κατ' εφαρμογή του άρθρου 81 της συνθήκης ΕΚ και του άρθρου 53 της συμφωνίας για τον ΕΟΧ [COMP/C.2-37.398 — Κοινή πώληση των αποκλειστικών δικαιωμάτων μετάδοσης των αγώνων του κυπέλλου πρωταθλητριών της ευρωπαϊκής ένωσης ποδοσφαίρου (ΟΥΕΦΑ)] (Κείμενο που παρουσιάζει ενδιαφέρον για τον ΕΟΧ.) [κοινοποιηθείσα υπό τον αριθμό Ε(2003) 2627]

Avis juridique important

|

32003D0778

2003/778/ΕΚ: Απόφαση της Επιτροπής, της 23ης Ιουλίου 2003, σχετικά με διαδικασία κατ' εφαρμογή του άρθρου 81 της συνθήκης ΕΚ και του άρθρου 53 της συμφωνίας για τον ΕΟΧ [COMP/C.2-37.398 — Κοινή πώληση των αποκλειστικών δικαιωμάτων μετάδοσης των αγώνων του κυπέλλου πρωταθλητριών της ευρωπαϊκής ένωσης ποδοσφαίρου (ΟΥΕΦΑ)] (Κείμενο που παρουσιάζει ενδιαφέρον για τον ΕΟΧ.) [κοινοποιηθείσα υπό τον αριθμό Ε(2003) 2627]  

Επίσημη Εφημερίδα αριθ. L 291 της 08/11/2003 σ. 0025 - 0055

Απόφαση της Επιτροπήςτης 23ης Ιουλίου 2003σχετικά με διαδικασία κατ' εφαρμογή του άρθρου 81 της συνθήκης ΕΚ και του άρθρου 53 της συμφωνίας για τον ΕΟΧ[COMP/C.2-37.398 - Κοινή πώληση των αποκλειστικών δικαιωμάτων μετάδοσης των αγώνων του κυπέλλου πρωταθλητριών της ευρωπαϊκής ένωσης ποδοσφαίρου (ΟΥΕΦΑ)][κοινοποιηθείσα υπό τον αριθμό Ε(2003) 2627](Το κείμενο στην αγγλική γλώσσα είναι το μόνο αυθεντικό)(Κείμενο που παρουσιάζει ενδιαφέρον για τον ΕΟΧ)(2003/778/ΕΚ)ΠΙΝΑΚΑΣ ΠΕΡΙΕΧΟΜΕΝΩΝ>ΘΕΣΗ ΠΙΝΑΚΑ>Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,Έχοντας υπόψη:τη συνθήκη για την ίδρυση της Ευρωπαϊκής Κοινότητας,τη συμφωνία για τον Ευρωπαϊκό Οικονομικό Χώρο,τον κανονισμό αριθ. 17 του Συμβουλίου, της 6ης Φεβρουαρίου 1962, πρώτος κανονισμός εφαρμογής των άρθρων 85 και 86 της συνθήκης(1), όπως τροποποιήθηκε τελευταία από τον κανονισμό (ΕΚ) αριθ. 1/2003(2), και ιδίως τα άρθρα 6 και 8,την αίτηση για αρνητική πιστοποίηση που υπέβαλε η ένωση ευρωπαϊκών ποδοσφαιρικών ομοσπονδιών (ΟΥΕΦΑ) την 1η Φεβρουαρίου 1999 δυνάμει του άρθρου 2 του κανονισμού αριθ. 17 και την κοινοποίηση προς το σκοπό της χορήγησης απαλλαγής που υπέβαλε η ΟΥΕΦΑ την 1η Φεβρουαρίου 1999, όπως τροποποιήθηκε στις 13 Μαΐου 2002 δυνάμει του άρθρου 4 του κανονισμού αριθ. 17,την απόφαση της Επιτροπής της 18ης Ιουλίου 2001 για την κίνηση διαδικασίας στην παρούσα υπόθεση,Αφού έδωσε στις ενδιαφερόμενες επιχειρήσεις την ευκαιρία(3) να γνωστοποιήσουν τη θέση τους σχετικά με τις αιτιάσεις της Επιτροπής δυνάμει του άρθρου 19 παράγραφος 1 του κανονισμού αριθ. 17 και του κανονισμού (ΕΚ) αριθ. 2842/98 της Επιτροπής της 22ας Δεκεμβρίου 1998, σχετικά με τις ακροάσεις στο πλαίσιο ορισμένων διαδικασιών κατ' εφαρμογή των άρθρων 85 και 86 της συνθήκης ΕΚ(4),Κατόπιν διαβουλεύσεων με τη συμβουλευτική επιτροπή συμπράξεων και δεσποζουσών θέσεων,Έχοντας υπόψη την τελική έκθεση του Συμβούλου ακροάσεων στην παρούσα υπόθεση(5),Εκτιμώντας τα ακόλουθα:1. ΕΙΣΑΓΩΓΗ(1) Η παρούσα απόφαση αφορά τους κανόνες, τους κανονισμούς και όλες τις αποφάσεις εφαρμογής που ελήφθησαν από την ευρωπαϊκή ένωση ποδοσφαίρου (ΟΥΕΦΑ) και τα μέλη της σχετικά με τη συμφωνία για την κοινή πώληση των εμπορικών δικαιωμάτων(6) του κυπέλλου πρωταθλητριών της ΟΥΕΦΑ, ενός πανευρωπαϊκού πρωταθλήματος ποδοσφαιρικών συλλόγων. Οι κανονισμοί του κυπέλλου πρωταθλητριών της ΟΥΕΦΑ παρέχουν σε αυτή, ως φορέα κοινής πώλησης, το αποκλειστικό δικαίωμα πώλησης ορισμένων εμπορικών δικαιωμάτων του κυπέλλου πρωταθλητριών της ΟΥΕΦΑ για λογαριασμό των συμμετεχόντων ποδοσφαιρικών συλλόγων. Η συμφωνία για την κοινή πώληση περιορίζει τον ανταγωνισμό μεταξύ των ποδοσφαιρικών συλλόγων υπό την έννοια ότι συντονίζει την πολιτική τιμολόγησης και όλους τους άλλους εμπορικούς όρους για λογαριασμό όλων των επιμέρους ποδοσφαιρικών συλλόγων που παράγουν περιεχόμενο στο πλαίσιο του κυπέλλου πρωταθλητριών της ΟΥΕΦΑ. Ωστόσο, η Επιτροπή φρονεί ότι για τους εν λόγω περιοριστικούς κανόνες μπορεί να χορηγηθεί απαλλαγή λόγω των ειδικών περιστάσεων της παρούσας υπόθεσης. Η συμφωνία της ΟΥΕΦΑ για την κοινή πώληση παρέχει στον καταναλωτή το πλεονέκτημα προϊόντων επικεντρωμένων στη συγκεκριμένη πανευρωπαϊκή διοργάνωση, τα οποία πωλούνται μέσω ενός μοναδικού σημείου πώλησης και δεν θα μπορούσαν να παράγονται και να διανέμονται εξίσου αποδοτικά κατ' άλλον τρόπο.2. ΣΥΜΒΑΛΛΟΜΕΝΑ ΜΕΡΗ(2) Η ΟΥΕΦΑ είναι μια εταιρεία, καταχωρισμένη στο μητρώο εταιρειών βάσει των διατάξεων του ελβετικού αστικού κώδικα, με έδρα τη Νιόν της Ελβετίας(7). Η ΟΥΕΦΑ είναι η ένωση των εθνικών ποδοσφαιρικών ομοσπονδιών. Μέλη της είναι εθνικές ποδοσφαιρικές ομοσπονδίες της ευρωπαϊκής ηπείρου(8). Επί του παρόντος, τα μέλη της ΟΥΕΦΑ ανέρχονται σε 51. Από τα εν λόγω μέλη, 21 ανήκουν στον ΕΟΧ(9).(3) Η ΟΥΕΦΑ είναι η κανονιστική αρχή του ευρωπαϊκού ποδοσφαίρου. Η ΟΥΕΦΑ ασκεί αποκλειστική δικαιοδοσία όσον αφορά τη διοργάνωση ή την κατάργηση διεθνών πρωταθλημάτων στην Ευρώπη, στα οποία συμμετέχουν οι ομοσπονδίες μέλη ή/και οι εγγεγραμμένοι σε αυτές ποδοσφαιρικοί σύλλογοι. Άλλες διεθνείς διοργανώσεις ή πρωταθλήματα χρήζουν της έγκρισης της ΟΥΕΦΑ(10), εξαιρουμένων των διοργανώσεων της διεθνούς ομοσπονδίας ποδοσφαιρικών σωματείων (FIFA). Η ΟΥΕΦΑ διοργανώνει ορισμένα ευρωπαϊκά ποδοσφαιρικά πρωταθλήματα πέραν του κυπέλλου πρωταθλητριών.(4) Η συνέλευση της ΟΥΕΦΑ αποτελεί το ανώτατο ελεγκτικό όργανό της. Έκαστη εθνική ποδοσφαιρική ομοσπονδία έχει δικαίωμα μίας ψήφου στη συνέλευση(11). Η συνέλευση εγκρίνει το καταστατικό της ΟΥΕΦΑ και εκλέγει τον πρόεδρο(12) και την εκτελεστική επιτροπή(13). Η εκτελεστική επιτροπή αποτελείται από τον πρόεδρο και 13 μέλη, τα οποία πρέπει να είναι ενεργά μέλη μιας εκ των εθνικών ομοσπονδιών μελών(14). Η εκτελεστική επιτροπή διοικεί την ΟΥΕΦΑ, εξαιρουμένων των αρμοδιοτήτων που μεταβιβάζει στον γενικό διευθυντή(15), ο οποίος επίσης διορίζεται από αυτήν(16). Η εκτελεστική επιτροπή καταρτίζει τους κανονισμούς που διέπουν τους όρους συμμετοχής και διοργάνωσης των διοργανώσεων της ΟΥΕΦΑ, συμπεριλαμβανομένου του κανονισμού του κυπέλλου πρωταθλητριών της ΟΥΕΦΑ. Προϋπόθεση για τη συμμετοχή στο κύπελλο πρωταθλητριών της ΟΥΕΦΑ αποτελεί η δέσμευση εκ μέρους κάθε ομοσπονδίας μέλους ή/και ποδοσφαιρικού συλλόγου που ανήκει σε μια ομοσπονδία μέλος, να συμμορφώνονται με το καταστατικό, τους κανονισμούς και τις αποφάσεις των αρμόδιων οργάνων της ΟΥΕΦΑ(17).3. Η ΚΟΙΝΟΠΟΙΗΘΕΙΣΑ ΣΥΜΦΩΝΙΑ3.1. Το κύπελλο πρωταθλητριών (Τσάμπιονς λιγκ) της ΟΥΕΦΑ3.1.1. Ιστορικό του κυπέλλου πρωταθλητριών της ΟΥΕΦΑ(5) Το κύπελλο πρωταθλητριών είναι η σημαντικότερη διασυλλογική διοργάνωση της ΟΥΕΦΑ. Η διοργάνωση που προ της αγωνιστικής περιόδου 1955/56 ονομαζόταν κύπελλο πρωταθλητριών ομάδων Ευρώπης (European Champion Clubs' Cup) τροποποιήθηκε ως προς τους όρους διεξαγωγής και την ονομασία από την περίοδο 1992/93. Στο κύπελλο πρωταθλητριών της ΟΥΕΦΑ μπορούν να συμμετάσχουν όλες οι ποδοσφαιρικές ομάδες που αναδεικνύονται πρωταθλήτριες στα εγχώρια πρωταθλήματα των εθνικών ποδοσφαιρικών ομοσπονδιών, καθώς και οι ποδοσφαιρικές ομάδες που τερματίζουν στη δεύτερη θέση της βαθμολογίας των εγχώριων πρωταθλημάτων. Ο αριθμός των συλλόγων που μπορούν να δηλωθούν από τις ομοσπονδίες, εξαρτάται από τη θέση έκαστης ποδοσφαιρικής ομοσπονδίας στην ειδική κατάταξη της ΟΥΕΦΑ. Συμπεριλαμβανομένων των προκριματικών γύρων, στο κύπελλο πρωταθλητριών της ΟΥΕΦΑ συμμετέχουν συνολικά 96 ποδοσφαιρικοί σύλλογοι.3.1.2. Οι όροι διεξαγωγής του κυπέλλου πρωταθλητριών της ΟΥΕΦΑ(6) Ο κατά τη χρονική στιγμή της κοινοποίησης ισχύων κανονισμός του κυπέλλου πρωταθλητριών της ΟΥΕΦΑ(18) προέβλεπε δύο προκριματικούς γύρους προ της διεξαγωγής του κυπέλλου πρωταθλητριών. Καθαυτό το κύπελλο πρωταθλητριών της ΟΥΕΦΑ περιλάμβανε τους αγώνες των ομίλων και την τελική φάση των προημιτελικών, των ημιτελικών και του τελικού. Στις 10-11 Ιουλίου 2002, η εκτελεστική επιτροπή της ΟΥΕΦΑ αποφάσισε να αντικαταστήσει το δεύτερο γύρο των ομίλων με ένα γύρο αγώνων αποκλεισμού ("νοκ-άουτ") αρχής γενομένης από την περίοδο 2003/04. Με την κατάργηση του δεύτερου γύρου ομίλων θα διεξάγονται συνολικά 125 αγώνες σε 13 αγωνιστικές βάσει του κανονισμού του κυπέλλου πρωταθλητριών της ΟΥΕΦΑ 2003/04.(7) Όσον αφορά την περίοδο 2003/04, η διοργάνωση περιλαμβάνει τις ακόλουθες φάσεις. Στο πλαίσιο τριών αρχικών προκριματικών γύρων, 80 ποδοσφαιρικές ομάδες συμμετέχουν στους 160 αγώνες που απαιτούνται για την πρόκριση 16 ομάδων, οι οποίες θα συμμετάσχουν στο κύπελλο πρωταθλητριών της ΟΥΕΦΑ μαζί με τις 16 κορυφαίες ομάδες που προκρίνονται άνευ αγώνων. Η διοίκηση της ΟΥΕΦΑ διακρίνει τους ποδοσφαιρικούς συλλόγους σε ισχυρούς και αδύνατους για τους προκριματικούς γύρους και τους γύρους των ομίλων σύμφωνα με τη βαθμολογία των συλλόγων που καθορίζεται κατά την έναρξη της περιόδου. Οι εν λόγω βαθμολογίες καταρτίζονται βάσει ενός συνδυασμού του συντελεστή των εθνικών ομοσπονδιών και των ατομικών επιδόσεων των ποδοσφαιρικών συλλόγων στις συλλογικές διοργανώσεις της ΟΥΕΦΑ κατά την ίδια περίοδο. Τα ζευγάρια των προκριματικών γύρων προσδιορίζονται με κλήρωση στην οποία συμμετέχουν ισάριθμοι ισχυροί και αδύνατοι ποδοσφαιρικοί σύλλογοι. Για τον τρίτο προκριματικό γύρο, η διοίκηση της ΟΥΕΦΑ είναι αρμόδια να συγκροτεί ομίλους βάσει καθορισμένων αρχών. Στο πλαίσιο της κλήρωσης, οι 32 ποδοσφαιρικοί σύλλογοι που συμμετέχουν στο γύρο των ομίλων του κυπέλλου πρωταθλητριών της ΟΥΕΦΑ χωρίζονται σε οκτώ ομίλους των τεσσάρων, με βάση τις προαναφερθείσες βαθμολογίες. Όλοι οι αγώνες διεξάγονται σύμφωνα με το πρόγραμμα αγώνων της ΟΥΕΦΑ. Η έδρα, η ημερομηνία και η ώρα έναρξης όλων των προκριματικών αγώνων επικυρώνονται και κοινοποιούνται στη διοίκηση της ΟΥΕΦΑ από τις εθνικές ομοσπονδίες των συμμετεχόντων ποδοσφαιρικών συλλόγων.(8) Οι ομοσπονδίες μέλη και οι συνεργαζόμενοι οργανισμοί ή ποδοσφαιρικοί σύλλογοι πωλούν τα δικαιώματα μετάδοσης αυτών των τριών προκριματικών γύρων. Η ΟΥΕΦΑ δεν εμπλέκεται στην πώληση αυτών των δικαιωμάτων και συνεπώς δεν αναλαμβάνει οργανωτικές και διοικητικές ευθύνες πέραν της διεξαγωγής της διαδικασίας της κλήρωσης και του ορισμού διαιτητών και ενός παρατηρητή αγώνα, για την εποπτεία της τήρησης των αθλητικών/πειθαρχικών κανόνων. Η ΟΥΕΦΑ δεν εμπλέκεται στην επιλογή ή στον ορισμό τρίτων φορέων παροχής υπηρεσιών για την παροχή των απαιτούμενων στο πλαίσιο των αγώνων υπηρεσιών, ούτε συμμετέχει στην παραγωγή του οπτικοακουστικού υλικού ή στην επιλογή των εμπορικών εταίρων: χορηγών, προμηθευτών ή κατόχων αδειών.(9) Η συμφωνία για την κοινή πώληση δεν επεκτάθηκε από τους ποδοσφαιρικούς συλλόγους στους εν λόγω προκριματικούς γύρους. Συνεπώς, ο τρόπος πώλησης αυτών των δικαιωμάτων δεν είναι συναφής για τους σκοπούς της παρούσας απόφασης. Φαίνεται ότι η ΟΥΕΦΑ και οι ποδοσφαιρικοί σύλλογοι αποφάσισαν να μην επεκτείνουν τη συμφωνία για την κοινή πώληση στους εν λόγω αγώνες επειδή η ζήτηση για αυτούς τους προκριματικούς αγώνες είναι μάλλον περιορισμένη και τοπικού ενδιαφέροντος. Οι αγώνες που διεξάγονται μεταξύ ισχυρών και αδύνατων ομάδων με βάση το σύστημα αξιολόγησης της ΟΥΕΦΑ, δεν είναι πανευρωπαϊκού διασυνοριακού ενδιαφέροντος. Η ζήτηση προέρχεται συνήθως από τηλεοπτικούς σταθμούς των χωρών από τις οποίες προέρχονται οι ποδοσφαιρικοί σύλλογοι. Εκτός αυτού, η διατήρηση της συνεκτικότητας της προβολής του σήματος και της παρουσίασης του κυπέλλου πρωταθλητριών θα είχε ως αποτέλεσμα τη σημαντική αύξηση του κόστους για την ΟΥΕΦΑ, εάν όλοι οι προκριματικοί αγώνες επρόκειτο να συμπεριληφθούν στη συμφωνία για την κοινή πώληση (περισσότεροι από 100 αγώνες). Η ΟΥΕΦΑ θα έπρεπε να πραγματοποιήσει επιτόπου επιθεωρήσεις και επισκέψεις σε όλες τις επιπλέον έδρες, να εξασφαλίσει τη συμμόρφωση με όλα τα πρότυπα τηλεοπτικής μετάδοσης των αγώνων του κυπέλλου πρωταθλητριών, να διασφαλίσει την παροχή "καθαρών" σταδίων για τους εμπορικούς εταίρους του κυπέλλου πρωταθλητριών της ΟΥΕΦΑ κ.λπ. Η ΟΥΕΦΑ θα έπρεπε να παρακολουθεί την τήρηση όλων των λοιπών υποχρεώσεων, τις οποίες καλούνται να τηρούν οι ποδοσφαιρικοί σύλλογοι για τη συμμετοχή τους στο κύπελλο πρωταθλητριών της ΟΥΕΦΑ. Κατ' αυτόν τον τρόπο εξηγείται το γεγονός ότι η ΟΥΕΦΑ και οι ποδοσφαιρικοί σύλλογοι κρίνουν μη αποδοτική την κοινή πώληση των δικαιωμάτων μετάδοσης ή θεωρούν απαραίτητο οι ποδοσφαιρικοί σύλλογοι να περιορίζονται στη μεμονωμένη εμπορική τους εκμετάλλευση.(10) Οι αγώνες της προκριματικής φάσης διεξάγονται με σύστημα αγώνων νοκ-άουτ, σύμφωνα με το οποίο κάθε ομάδα αντιμετωπίζει τον εκάστοτε αντίπαλο σε δύο αγώνες, εντός και εκτός έδρας. Η ομάδα που επιτυγχάνει το μεγαλύτερο συνολικό αριθμό τερμάτων στους δύο αγώνες, προκρίνεται στην επόμενη φάση (δεύτερος προκριματικός γύρος, τρίτος προκριματικός γύρος ή γύρος ομίλων του κυπέλλου πρωταθλητριών της ΟΥΕΦΑ, ανάλογα με την περίπτωση). Οι ηττημένοι του πρώτου και δεύτερου προκριματικού γύρου αποκλείονται από τη διοργάνωση. Οι 16 ηττημένοι του τρίτου προκριματικού γύρου δικαιούνται να συμμετάσχουν στον πρώτο γύρο του κυπέλλου ΟΥΕΦΑ.(11) Από το Σεπτέμβριο, αυτοί οι 32 ποδοσφαιρικοί σύλλογοι αγωνίζονται στη φάση των ομίλων που περιλαμβάνει οκτώ ομίλους των τεσσάρων ομάδων. Στη συνέχεια, οι ομάδες που τερματίζουν στην πρώτη και στη δεύτερη θέση αυτών των οκτώ ομίλων -συνολικά 16 ποδοσφαιρικές ομάδες- προκρίνονται στη δεύτερη φάση εντός και εκτός έδρας αγώνων που διεξάγεται με το σύστημα αγώνων νοκ-άουτ. Οι ομάδες που προκρίνονται, αγωνίζονται στην προημιτελική φάση. Στην προημιτελική (οκτώ ομάδες) και ημιτελική φάση (τέσσερις ομάδες), οι ομάδες αγωνίζονται μεταξύ τους εντός και εκτός έδρας. Η ομάδα που θα σημειώσει το μεγαλύτερο συνολικό αριθμό τερμάτων προκρίνεται στον επόμενο γύρο. Οι δύο νικητές των δύο ημιτελικών αγώνων διεκδικούν το τρόπαιο σε έναν και μοναδικό τελικό.(12) Οι αγώνες διεξάγονται κατά τις βραδινές ώρες της Τρίτης ή της Τετάρτης, από το Σεπτέμβριο και ύστερα, ενώ ο τελικός διεξάγεται το Μάιο. Κατά κανόνα, οι αγώνες του κυπέλλου πρωταθλητριών της ΟΥΕΦΑ αρχίζουν στις 20.45 ώρα κεντρικής Ευρώπης. Ως εκ τούτου, οι αγώνες του κυπέλλου πρωταθλητριών της ΟΥΕΦΑ δεν συμπίπτουν με τους αγώνες των εγχωρίων πρωταθλημάτων, οι οποίοι διεξάγονται κυρίως το σαββατοκύριακο, ούτε με εκείνους του κυπέλλου ΟΥΕΦΑ που συνήθως διεξάγονται την Πέμπτη.3.1.3. Ο ρόλος της ΟΥΕΦΑ στο κύπελλο πρωταθλητριών ΟΥΕΦΑ(13) Η ΟΥΕΦΑ φέρει την οργανωτική και διοικητική ευθύνη για το κύπελλο πρωταθλητριών ΟΥΕΦΑ. Η ΟΥΕΦΑ διεξάγει τη διαδικασία της κλήρωσης και εγκρίνει τους συμμετέχοντες. Η ΟΥΕΦΑ ορίζει τους διαιτητές, τους παρατηρητές αγώνων και τους παρατηρητές διαιτησίας, και καλύπτει τα έξοδά τους. Η ΟΥΕΦΑ είναι το πειθαρχικό όργανο που εποπτεύει και υλοποιεί όλες τις πτυχές της διοργάνωσης. Η ΟΥΕΦΑ επιλέγει και ορίζει διάφορους τρίτους παρόχους υπηρεσιών, οι οποίοι παρέχουν τις απαιτούμενες για τη διεξαγωγή των αγώνων υπηρεσίες(19).(14) Η εταιρεία Television Event and Media Marketing AG (TEAM), μια ανεξάρτητη εταιρεία μάρκετινγκ, συνδράμει την ΟΥΕΦΑ στην υλοποίηση και στην παρακολούθηση των εμπορικών πτυχών του κυπέλλου πρωταθλητριών της ΟΥΕΦΑ. Ως φορέας υπαγόμενος στον έλεγχο και στην ευθύνη της ΟΥΕΦΑ, η εταιρεία TEAM διεξάγει διαπραγματεύσεις με τους εμπορικούς εταίρους. Οι συμφωνίες υπογράφονται και υλοποιούνται από την ΟΥΕΦΑ, η οποία αναλαμβάνει κάθε νομική ευθύνη.(15) Η ΟΥΕΦΑ μεριμνά για την παραγωγή πλήρους οπτικοακουστικής μετάδοσης κάθε αγώνα. Οι ραδιοτηλεοπτικοί φορείς εταίροι της ΟΥΕΦΑ λειτουργούν ως ραδιοτηλεοπτικοί φορείς υποδοχής για τους αγώνες που διεξάγονται στην επικράτεια στην οποία αυτοί δραστηριοποιούνται. Η ΟΥΕΦΑ αναλαμβάνει την ευθύνη έναντι των τηλεοπτικών σταθμών σε περίπτωση ματαίωσης ή αναβολής κάποιου αγώνα.(16) Εκτός από τους φορείς εκμετάλλευσης μέσων μαζικής επικοινωνίας, η ΟΥΕΦΑ έχει τριών ειδών εμπορικούς εταίρους: χορηγούς, προμηθευτές(20), και κατόχους αδειών(21).3.1.4. Ο ρόλος των ποδοσφαιρικών συλλόγων στο κύπελλο πρωταθλητριών της ΟΥΕΦΑ(17) Οι συμμετέχοντες ποδοσφαιρικοί σύλλογοι διαθέτουν την ποδοσφαιρική ομάδα και το γήπεδο. Η ΟΥΕΦΑ δεν διατηρεί άμεσες επαφές με τους ιδιοκτήτες των σταδίων. Οι ποδοσφαιρικοί σύλλογοι υποχρεούνται να τηρούν τις κατευθυντήριες γραμμές που ορίζει η ΟΥΕΦΑ και να ενεργούν υπό την εποπτεία της. Είναι υπεύθυνοι για την τήρηση των απαιτήσεων ασφαλείας. Οι ποδοσφαιρικοί σύλλογοι παρέχουν επίσης εγκαταστάσεις για τους εκπροσώπους του Τύπου, χώρους φιλοξενίας, γραφεία, χώρους εργασίας και θέσεις για τους εμπορικούς εταίρους της ΟΥΕΦΑ. Η ΟΥΕΦΑ ορίζει μια ομάδα επιθεώρησης των γηπέδων που πραγματοποιεί επιτόπου επιθεωρήσεις προκειμένου να διασφαλισθεί ότι τα στάδια είναι κατάλληλα εξοπλισμένα για τη διεξαγωγή αγώνων του κυπέλλου πρωταθλητριών της ΟΥΕΦΑ.3.2. Η κοινοποίηση(18) Η ΟΥΕΦΑ κοινοποίησε στην Επιτροπή τους κανόνες, τους κανονισμούς και τις αποφάσεις εφαρμογής που αφορούν τη συμφωνία για την κοινή πώληση στις 19 Φεβρουαρίου 1999. Η κοινοποίηση περιλάμβανε πρότυπες συμφωνίες δικαιωμάτων που επρόκειτο να συναφθούν με τηλεοπτικούς σταθμούς, χορηγούς και προμηθευτές. Στις 18 Ιουλίου 2001, η Επιτροπή εξέδωσε ανακοίνωση αιτιάσεων, στην οποία δήλωσε ότι η κοινοποιηθείσα συμφωνία για την κοινή πώληση των τηλεοπτικών δικαιωμάτων παραβιάζει το άρθρο 81 παράγραφος 1 της συνθήκης και το άρθρο 53 παράγραφος 1 της συμφωνίας για τον ΕΟΧ. Επίσης, η Επιτροπή δήλωσε ότι η συμφωνία κοινής πώλησης δεν ήταν επιλέξιμη για απαλλαγή δυνάμει του άρθρου 81 παράγραφος 3 της συνθήκης και του άρθρου 53 παράγραφος 3 της συμφωνίας για τον ΕΟΧ.(19) Η ανακοίνωση των αιτιάσεων κατέληγε στο συμπέρασμα ότι η κοινοποιηθείσα συμφωνία για την κοινή πώληση δεν επιτρέπει στους επιμέρους ποδοσφαιρικούς συλλόγους που συμμετέχουν στο κύπελλο πρωταθλητριών της ΟΥΕΦΑ να αναλαμβάνουν ανεξάρτητες εμπορικές πρωτοβουλίες όσον αφορά τα τηλεοπτικά δικαιώματα και αποκλείει το μεταξύ τους ανταγωνισμό όσον αφορά τη μεμονωμένη εκχώρηση τηλεοπτικών δικαιωμάτων σε ενδιαφερόμενους αγοραστές. Η εν λόγω συμφωνία για την κοινή πώληση είχε ως αποτέλεσμα τον περιορισμό του ανταγωνισμού. Οι συνέπειες για τρίτους συνίστανται στο ότι υπάρχει ένα μοναδικό σημείο προμήθειας. Επιπλέον, στην ανακοίνωση των αιτιάσεων διαπιστώνεται ότι οι βελτιώσεις και τα ενδεχόμενα οφέλη που θα μπορούσαν να προκύψουν από τη συμφωνία κοινής πώλησης για την αγορά των τηλεοπτικών μεταδόσεων αναιρούνται από την εμπορική πολιτική της ΟΥΕΦΑ. Αυτό οφείλεται στο γεγονός ότι η ΟΥΕΦΑ πώλησε σε αποκλειστική βάση τα δικαιώματα μετάδοσης της ελεύθερης και της συνδρομητικής τηλεόρασης ως ενιαίο πακέτο σε έναν και μόνο τηλεοπτικό σταθμό ανά χώρα για πολλά συνεχόμενα έτη. Επειδή η συμφωνία για τα δικαιώματα μετάδοσης περιλάμβανε το σύνολο των τηλεοπτικών δικαιωμάτων του κυπέλλου πρωταθλητριών της ΟΥΕΦΑ, παρέχει τη δυνατότητα σε ένα μεγάλο τηλεοπτικό σταθμό ανά χώρα να αποκτήσει όλα τα τηλεοπτικά δικαιώματα του κυπέλλου πρωταθλητριών της ΟΥΕΦΑ, αποκλειομένων όλων των άλλων ραδιοτηλεοπτικών φορέων. Επίσης, με βάση την εν λόγω συμφωνία, ορισμένα δικαιώματα παραμένουν ανεκμετάλλευτα. Αυτή η ευρεία αποκλειστικότητα δεν απέβη επωφελής για την αγορά των ραδιοτηλεοπτικών μεταδόσεων και δεν συνάδει με την έκθεση του Ελσίνκι για τον αθλητισμό(22).(20) Στις περισσότερες χώρες, το ποδόσφαιρο δεν αποτελεί απλώς κινητήρια δύναμη για την ανάπτυξη των υπηρεσιών συνδρομητικής τηλεόρασης, αλλά και ουσιώδες στοιχείο του προγράμματος της ελεύθερης τηλεόρασης. Συνεπώς, η κοινή πώληση των δικαιωμάτων μετάδοσης της ελεύθερης και της συνδρομητικής τηλεόρασης, σε συνδυασμό με εκτενείς αποκλειστικούς όρους, έχει σημαντικές επιπτώσεις στη δομή των αγορών τηλεοπτικών μεταδόσεων, καθώς μπορεί να ενισχύσει τη συγκέντρωση των μέσων μαζικής επικοινωνίας και να περιορίσει τον ανταγωνισμό μεταξύ των τηλεοπτικών φορέων. Όταν ένας τηλεοπτικός σταθμός κατέχει όλα ή τα περισσότερα συναφή τηλεοπτικά δικαιώματα μετάδοσης αγώνων ποδοσφαίρου σε ένα κράτος μέλος, είναι εξαιρετικά δύσκολο για τους ανταγωνιστές του να εδραιωθούν επιτυχώς στη συγκεκριμένη αγορά.3.3. Η τροποποίηση της κοινοποίησης από την ΟΥΕΦΑ(21) Η ΟΥΕΦΑ απάντησε στην ανακοίνωση αιτιάσεων στις 16 Νοεμβρίου 2001. Στις 8 Ιανουαρίου 2002, η ΟΥΕΦΑ υπέβαλε προσχέδιο νέας συμφωνίας για την κοινή πώληση των εμπορικών δικαιωμάτων. Εν συνεχεία, στις 12 Μαρτίου 2002, η ΟΥΕΦΑ υπέβαλε πίνακα καταμερισμού των δικαιωμάτων όσον αφορά την εκμετάλλευση όχι μόνο των τηλεοπτικών δικαιωμάτων, αλλά και των δικαιωμάτων του κυπέλλου πρωταθλητριών της ΟΥΕΦΑ σε όλα τα μέσα μαζικής επικοινωνίας, όπως το ραδιόφωνο, η τηλεόραση, το Διαδίκτυο, το UMTS (παγκόσμιο σύστημα κινητών τηλεπικοινωνιών), καθώς και των δικαιωμάτων των υλικών μέσων (τύπου DVD, VHS, CD-RΟΜ κ.λπ.).(22) Η πρόταση της ΟΥΕΦΑ για μια νέα συμφωνία για την κοινή πώληση συνεπάγεται τον περιορισμό του αποκλειστικού δικαιώματος πώλησης των δικαιωμάτων μετάδοσης του κυπέλλου πρωταθλητριών της ΟΥΕΦΑ. Η νέα συμφωνία για την κοινή πώληση επιτρέπει επίσης στους ποδοσφαιρικούς συλλόγους να πωλούν σε μη αποκλειστική βάση, παράλληλα με την ΟΥΕΦΑ, ορισμένα δικαιώματα μετάδοσης που αφορούν αγώνες στους οποίους συμμετέχουν. Η πρόταση της ΟΥΕΦΑ συνεπάγεται επίσης την αποδεσμοποίηση των δικαιωμάτων μετάδοσης μέσω του καταμερισμού τους σε πολλά διαφορετικά πακέτα, τα οποία θα προσφέρονται προς πώληση ως χωριστά πακέτα σε διάφορους τρίτους φορείς.(23) Η πρόταση νέας συμφωνίας της ΟΥΕΦΑ για την κοινή πώληση αποτέλεσε αντικείμενο πολλών συνεδριάσεων μεταξύ εκπροσώπων της ΟΥΕΦΑ και της Επιτροπής, ορισμένα δε σημεία της τροποποιήθηκαν κατόπιν αιτήματος της Επιτροπής. Ύστερα από αυτές τις τροποποιήσεις, προκαταρκτική άποψη της Επιτροπής είναι ότι με τη νέα εμπορική πολιτική της ΟΥΕΦΑ θα εκλείψουν οι ανησυχίες που διατυπώθηκαν στην κοινοποίηση αιτιάσεων όσον αφορά τον ανταγωνισμό. Βάσει των ανωτέρω, η επιτροπή προτίθεται να διατυπώσει ευνοϊκή γνώμη σχετικά με την αναθεωρημένη συμφωνία της ΟΥΕΦΑ για την κοινή πώληση, την οποία η ΟΥΕΦΑ κοινοποίησε στην Επιτροπή στις 13 Μαΐου 2002. Ωστόσο, πριν από την υιοθέτηση ευνοϊκής γνώμης, η Επιτροπή κάλεσε τους ενδιαφερομένους να αποστείλουν τις παρατηρήσεις τους εντός μηνός από τη δημοσίευση ανακοίνωσης δυνάμει του άρθρου 19 παράγραφος 3 του κανονισμού αριθ. 17.(24) Η εν λόγω ανακοίνωση δημοσιεύθηκε στην Επίσημη Εφημερίδα των Ευρωπαϊκών Κοινοτήτων στις 17 Αυγούστου 2002 και προκάλεσε την αντίδραση αρκετών ενδιαφερομένων τρίτων φορέων. Τα σχόλια των ενδιαφερομένων που συνοψίζονται ακολούθως στο κεφάλαιο 5, οδήγησαν την Επιτροπή να ζητήσει από την ΟΥΕΦΑ να προβεί σε περαιτέρω τροποποιήσεις της συμφωνίας της για την κοινή πώληση. Η ΟΥΕΦΑ συμφώνησε να τροποποιήσει τα περισσότερα, όχι όμως όλα τα επίμαχα σημεία της συμφωνίας της για την κοινή πώληση. Η ΟΥΕΦΑ ενημερώθηκε κατά τη διάρκεια συνεδρίασης στις 4 Απριλίου 2003 ότι η Επιτροπή σκόπευε να χορηγήσει υπό όρους την απαλλαγή. Στη συνεχεία δε ενημερώθηκε σχετικά με επιστολή με ημερομηνία 5 Μαΐου 2003, με την οποία η ΟΥΕΦΑ εκλήθη να κοινοποιήσει τη θέση της σχετικά με την πρόθεση της Επιτροπής να χορηγήσει υπό έναν όρο την απαλλαγή. Στην απάντησή της με ημερομηνία 15 Μαΐου 2003, η ΟΥΕΦΑ ανέφερε ότι αποδέχεται την πρόθεση της Επιτροπής.3.4. Η τροποποιηθείσα συμφωνία της ΟΥΕΦΑ για την κοινή πώληση(25) Ως γενική αρχή, η ΟΥΕΦΑ προτείνει οι συμβάσεις δικαιωμάτων μετάδοσης να συνάπτονται για διαστήματα που δεν θα υπερβαίνουν τις τρεις αγωνιστικές περιόδους του κυπέλλου πρωταθλητριών ΟΥΕΦΑ.3.4.1. Τηλεοπτικά δικαιώματα3.4.1.1. Ποδοσφαιρικοί αγώνες που υπάγονται στη συμφωνία για την κοινή πώληση(26) Όπως διευκρινίσθηκε ήδη στην αιτιολογική σκέψη 9, η συμφωνία της ΟΥΕΦΑ για την κοινή πώληση δεν ισχύει για τους τρεις αρχικούς προκριματικούς γύρους του κυπέλλου πρωταθλητριών της ΟΥΕΦΑ. Οι επιμέρους ποδοσφαιρικοί σύλλογοι πωλούν τα τηλεοπτικά δικαιώματα αυτών των αγώνων σε μεμονωμένη βάση. Στους εν λόγω γύρους διεξάγονται 160 αγώνες μεταξύ 80 ποδοσφαιρικών συλλόγων. Η συμφωνία της ΟΥΕΦΑ για την κοινή πώληση ισχύει μόνο για τη φάση των ομίλων και την τελική φάση του κυπέλλου πρωταθλητριών ΟΥΕΦΑ, η οποία διεξάγεται με το σύστημα αγώνων νοκ-άουτ. Ως εκ τούτου, η συμφωνία κοινής πώλησης ισχύει για συνολικά 32 ποδοσφαιρικούς συλλόγους που αγωνίζονται σε συνολικά 125 αγώνες οι οποίοι διεξάγονται στο πλαίσιο 13 αγωνιστικών από το Σεπτέμβριο έως το Μάιο. Κατά την ορολογία της ΟΥΕΦΑ, μία αγωνιστική συνίσταται σε δύο ημερολογιακές ημέρες (επί του παρόντος Τρίτη και Τετάρτη).3.4.1.2. Διαδικασία υποβολής προσφορών(27) Η ανάθεση των συμβάσεων δικαιωμάτων πραγματοποιείται κατόπιν "πρόσκλησης υποβολής προσφορών" με την οποία παρέχονται σε όλους τους επιλέξιμους ραδιοτηλεοπτικούς φορείς ίσες ευκαιρίες να υποβάλλουν προσφορές για τα δικαιώματα έχοντας πλήρη γνώση των βασικών όρων και προϋποθέσεων.(28) Κατά καιρούς, η ΟΥΕΦΑ δημοσιεύει κριτήρια σχετικά με τα πρότυπα που πρέπει να πληρούν οι ραδιοτηλεοπτικοί φορείς για την τηλεοπτική μετάδοση του κυπέλλου πρωταθλητριών της ΟΥΕΦΑ. Ως "επιλέξιμος ραδιοτηλεοπτικός φορέας" νοείται ο ραδιοτηλεοπτικός οργανισμός που είναι κάτοχος αδείας τηλεοπτικών μεταδόσεων για τη συναφή επικράτεια και διαθέτει τη δέουσα υποδομή, τους πόρους και τη δυνατότητα να μεταδίδει προγράμματα του κυπέλλου πρωταθλητριών της ΟΥΕΦΑ. Οι συμβάσεις για την εκχώρηση των δικαιωμάτων προκηρύσσονται στην ιστοθέση της ΟΥΕΦΑ (www.ΟΥΕΦΑ.com) σε εύθετο χρόνο, όλοι δε οι επιλέξιμοι ραδιοτηλεοπτικοί φορείς στην επικράτεια της σύμβασης δικαιούνται να ζητήσουν τα σχετικά με την πρόσκληση υποβολής προσφορών έγγραφα. Όλα τα πακέτα δικαιωμάτων διατίθενται, κατ' αρχήν, στην αγορά κατά την αυτή χρονική στιγμή.(29) Τα σχετικά με την πρόσκληση υποβολής προσφορών έγγραφα περιλαμβάνουν συναφή αναλυτικά στοιχεία για όλα τα πακέτα δικαιωμάτων, καθώς και τους βασικούς όρους και προϋποθέσεις, και διευκρινίσεις σχετικές με τις πληροφορίες που πρέπει να υποβάλλουν οι ενδιαφερόμενοι με την προσφορά τους. Όλοι οι επιλέξιμοι ραδιοτηλεοπτικοί φορείς δικαιούνται να ζητήσουν μια παρουσίαση προς το σκοπό της διευκρίνισης των διαφόρων προσφερόμενων πακέτων δικαιωμάτων και της διαδικασίας πώλησης. Σε όλους τους επιλέξιμους ραδιοτηλεοπτικούς φορείς παρέχεται εύλογη προθεσμία για την υποβολή των προσφορών τους.(30) Η ΟΥΕΦΑ αναφέρει ότι θα αξιολογεί τις προσφορές σύμφωνα με ορισμένα αντικειμενικά κριτήρια, συμπεριλαμβανομένων ιδίως των ακολούθων:α) της τιμής προσφοράς για το πακέτο ή τα πακέτα δικαιωμάτων·β) της αποδοχής από τον υποψήφιο όλων των συναφών υποχρεώσεων μετάδοσης·γ) του επιπέδου ακροαματικότητας του υποψηφίου στην επικράτεια της σύμβασης·δ) της προτεινόμενης μεθόδου παροχής ή μετάδοσης·ε) της προτεινόμενης διαφημιστικής υποστήριξης για το κύπελλο πρωταθλητριών της ΟΥΕΦΑ·στ) της ικανότητας παραγωγής και της εμπειρογνωμοσύνης στον τομέα της μετάδοσης αγώνων στην εκάστοτε επικράτεια·ζ) του συνδυασμού πακέτων δικαιωμάτων που προσφέρονται στην επικράτεια της σύμβασης·η) της σχέσης μεταξύ ελεύθερης και συνδρομητικής τηλεόρασης.(31) Οι διαπραγματεύσεις μπορεί να διεξαχθούν με μεμονωμένους υποψηφίους βάσει των προσφορών που υποβλήθηκαν. Το περιεχόμενο όλων των προσφορών παραμένει εμπιστευτικό.3.4.1.3. Πακέτα δικαιωμάτων(32) Η ΟΥΕΦΑ θα προσφέρει τα τηλεοπτικά της δικαιώματα σε περισσότερα μικρότερα πακέτα κατά αγορά. Η ακριβής μορφή μπορεί να διαφέρει ανάλογα με τη δομή της τηλεοπτικής αγοράς του κράτους μέλους στο οποίο προσφέρονται τα δικαιώματα.(33) Η ΟΥΕΦΑ διατηρεί το αποκλειστικό δικαίωμα πώλησης δύο κύριων πακέτων δικαιωμάτων απευθείας μετάδοσης για την ελεύθερη ή τη συνδρομητική τηλεόραση, έκαστο των οποίων περιλαμβάνει δύο αγώνες ανά αγωνιστική(23). Επί του παρόντος, οι αγώνες του κυπέλλου πρωταθλητριών της ΟΥΕΦΑ διεξάγονται την Τρίτη και την Τετάρτη. Τα πακέτα θα περιλαμβάνουν συνήθως 2 επιλεγμένους αγώνες ανά αγωνιστική ημέρα. Αυτά τα δύο πακέτα καλύπτουν 47 από τους συνολικά 125 αγώνες. Συνεπώς, κατά τις τελικές φάσεις της διοργάνωσης, τα δύο κύρια πακέτα απευθείας μετάδοσης θα απορροφήσουν το σύνολο των τηλεοπτικών δικαιωμάτων του κυπέλλου πρωταθλητριών της ΟΥΕΦΑ.(34) Επίσης, η ΟΥΕΦΑ διατηρεί αρχικά το αποκλειστικό δικαίωμα πώλησης των δικαιωμάτων μετάδοσης των λοιπών αγώνων(24). Η ΟΥΕΦΑ αποφάσισε να πωλήσει τους εν λόγω αγώνες για απευθείας συνδρομητική μετάδοση/χρέωση ανά εκπομπή. Ωστόσο, εάν η ΟΥΕΦΑ δεν κατορθώσει να πωλήσει τα δικαιώματα μια εβδομάδα μετά την κλήρωση της φάσης των ομίλων του κυπέλλου πρωταθλητριών ΟΥΕΦΑ, θα χάσει το αποκλειστικό δικαίωμα πώλησης αυτών των τηλεοπτικών δικαιωμάτων. Μετά τη λήξη της ως άνω προθεσμίας, η ΟΥΕΦΑ διατηρεί μη αποκλειστικό δικαίωμα πώλησης των εν λόγω τηλεοπτικών δικαιωμάτων παράλληλα με τους γηπεδούχους ποδοσφαιρικούς συλλόγους που συμμετέχουν στον αγώνα(25). Από τον πίνακα καταμερισμού δικαιωμάτων της ΟΥΕΦΑ προκύπτει ότι οι ποδοσφαιρικοί σύλλογοι που πωλούν μεμονωμένα τα δικαιώματα απευθείας μετάδοσης του πακέτου 5, περιορίζονται να πωλούν τα εν λόγω δικαιώματα μόνο προς εκμετάλλευση από συνδρομητικούς τηλεοπτικούς σταθμούς ή με τη μέθοδο της χρέωσης ανά εκπομπή.(35) Το δικαίωμα της ΟΥΕΦΑ και των επιμέρους ποδοσφαιρικών συλλόγων να πωλούν αυτούς τους εναπομείναντες αγώνες παρέχει στους ραδιοτηλεοπτικούς φορείς που έχουν αγοράσει τα κύρια πακέτα απευθείας μετάδοσης 1 και 2, τη δυνατότητα επιλογής συγκεκριμένων αγώνων.(36) Επιπλέον, η ΟΥΕΦΑ έχει το αποκλειστικό δικαίωμα να πωλεί πακέτο των κυριότερων στιγμιοτύπων όλων των αγώνων του κυπέλλου πρωταθλητριών ΟΥΕΦΑ που θα είναι διαθέσιμα από τις 22.45 έκαστης αγωνιστικής(26).(37) Οι ποδοσφαιρικοί σύλλογοι που εκμεταλλεύονται την τηλεοπτική κάλυψη του κυπέλλου πρωταθλητριών της ΟΥΕΦΑ πρέπει να εστιάζουν την κάλυψή τους σε συγκεκριμένους ποδοσφαιρικούς συλλόγους και μόνο στους αγώνες στους οποίους αυτοί συμμετέχουν. Οι ραδιοτηλεοπτικοί φορείς που εκμεταλλεύονται τηλεοπτικά δικαιώματα, τα οποία πωλούνται από τους επιμέρους ποδοσφαιρικούς συλλόγους, δεν επιτρέπεται να ενοποιούν τα δικαιώματα αυτά σε ενιαίο προϊόν, το οποίο θα εμφανίζεται ως προϊόν υπό την εμπορική ονομασία του κυπέλλου πρωταθλητριών της ΟΥΕΦΑ. Ειδικότερα, όσον αφορά τα δικαιώματα απευθείας μετάδοσης, η ΟΥΕΦΑ ορίζει ότι το συγκεκριμένο πρόγραμμα περιλαμβάνει περισσότερες από δύο απευθείας μεταδόσεις αγώνων του κυπέλλου πρωταθλητριών ΟΥΕΦΑ ανά αγωνιστική.(38) Από τα μεσάνυχτα της Πέμπτης (δηλαδή μία ημέρα μετά τον τελευταίο αγώνα της αγωνιστικής εβδομάδας), η ΟΥΕΦΑ και οι ποδοσφαιρικοί σύλλογοι μπορούν να εκμεταλλεύονται παράλληλα τα δικαιώματα μαγνητοσκοπημένης τηλεοπτικής μετάδοσης. Η ΟΥΕΦΑ θα μπορεί να εκμεταλλεύεται όλους τους αγώνες του κυπέλλου πρωταθλητριών. Οι μεμονωμένοι σύλλογοι θα εκμεταλλεύονται αγώνες στους οποίους συμμετέχουν. Θα πρέπει, εξάλλου, να προβάλλεται το σήμα του συλλόγου και δεν πρέπει να συνδυάζουν τα δικαιώματα με τα δικαιώματα άλλων συλλόγων για τη δημιουργία ανταγωνιστικής προσφοράς του κυπέλλου πρωταθλητριών της ΟΥΕΦΑ. Στο πλαίσιο αυτό, η ΟΥΕΦΑ αποδέχεται προγράμματα μαγνητοσκοπημένων τηλεοπτικών μεταδόσεων που προβάλλονται από τηλεοπτικούς σταθμούς των ποδοσφαιρικών συλλόγων και περιλαμβάνουν περιεχόμενο του κυπέλλου πρωταθλητριών σε ποσοστό 100 %. Όσον αφορά τα προγράμματα ποικίλης ύλης των ποδοσφαιρικών συλλόγων, η ΟΥΕΦΑ ορίζει ένα πρόγραμμα ως πρόγραμμα που φέρει το εμπορικό σήμα του κυπέλλου πρωταθλητριών ΟΥΕΦΑ, όταν το εν λόγω πρόγραμμα προβάλλει περιεχόμενο του κυπέλλου πρωταθλητριών σε ποσοστό άνω του 50 %. Τα προγράμματα γενικού περιεχομένου δεν πρέπει να προβάλλουν περιεχόμενο του κυπέλλου πρωταθλητριών σε ποσοστό άνω του 30 % ώστε να μην υπάγονται στον ως άνω ορισμό της ΟΥΕΦΑ. Στις περιπτώσεις στις οποίες σε προγράμματα ποικίλης ύλης των ποδοσφαιρικών συλλόγων ή σε προγράμματα γενικού περιεχομένου, μεταδίδεται μαγνητοσκοπημένος ολόκληρος αγώνας (δηλαδή και τα 90 λεπτά), δεν ισχύει ο κανόνας του 50 και 30 %, το δε πρόγραμμα θα μπορούσε να αποτελείται κατά κύριο λόγο ή πλήρως από τη μετάδοση του συγκεκριμένου αγώνα.(39) Η ΟΥΕΦΑ θα έχει το αποκλειστικό δικαίωμα πώλησης δικαιωμάτων τηλεοπτικής μετάδοσης εκτός της επικράτειας του ΕΟΧ. Τα δικαιώματα μαγνητοσκοπημένης μετάδοσης που κατέχουν οι σύλλογοι υπόκεινται στους ίδιους κανόνες τόσο εντός όσο και εκτός της επικράτειας του ΕΟΧ.3.4.2. Δικαιώματα Διαδικτύου(40) Τόσο η ΟΥΕΦΑ (όσον αφορά όλους τους αγώνες) όσο και οι σύλλογοι (όσον αφορά τους αγώνες στους οποίους συμμετέχουν) θα έχουν το δικαίωμα να παρέχουν περιεχόμενο νideo στο Διαδίκτυο μιάμιση ώρα μετά τη λήξη της συνάντησης, δηλαδή από τα μεσάνυχτα της ημέρας πραγματοποίησης της ποδοσφαιρικής συνάντησης. Η απευθείας μετάδοση συνεχούς ροής κινούμενων εικόνων δεν θα είναι δυνατή λόγω της τεχνικής ανάπτυξης του Διαδικτύου στην παρούσα φάση, η οποία δεν επιτρέπει τη διατήρηση υψηλής ποιότητας σε ικανοποιητικό βαθμό. Βεβαίως, αυτό θα αλλάξει συν τω χρόνω, καθιστώντας αναγκαία την αναθεώρηση αυτού του περιορισμού στο εγγύς μέλλον.(41) Η ΟΥΕΦΑ θα προσφέρει προϊόντα που θα έχουν άμεση σχέση με τη διοργάνωση ή θα φέρουν το εμπορικό σήμα της ΟΥΕΦΑ, ενώ οι ποδοσφαιρικοί σύλλογοι θα προσφέρουν προϊόντα που θα έχουν άμεση σχέση με το σύλλογο ή θα φέρουν το εμπορικό του σήμα. Όσον αφορά τα δικαιώματα του Διαδικτύου, η ΟΥΕΦΑ αποδέχεται προγράμματα που προβάλλονται από τηλεοπτικούς σταθμούς των ποδοσφαιρικών συλλόγων και περιλαμβάνουν περιεχόμενο του κυπέλλου πρωταθλητριών σε ποσοστό 100 %. Τα προγράμματα ποικίλης ύλης σταθμών ποδοσφαιρικών συλλόγων δεν πρέπει να περιλαμβάνουν περιεχόμενο του κυπέλλου πρωταθλητριών της ΟΥΕΦΑ σε ποσοστό άνω του 50 % εάν δεν ορίζονται ως προϊόντα με το εμπορικό σήμα του κυπέλλου πρωταθλητριών της ΟΥΕΦΑ. Για τα προγράμματα γενικού περιεχομένου, το μέγιστο επιτρεπτό περιεχόμενο του κυπέλλου πρωταθλητριών της ΟΥΕΦΑ ανέρχεται στο 30 % του προγράμματος. Στις περιπτώσεις στις οποίες σε προγράμματα ποικίλης ύλης ποδοσφαιρικών συλλόγων ή σε προγράμματα γενικού περιεχομένου μεταδίδεται μαγνητοσκοπημένος ολόκληρος αγώνας (δηλαδή και τα 90 λεπτά), δεν ισχύει ο κανόνας του 50 και 30 %, το δε πρόγραμμα θα μπορούσε να αποτελείται κατά κύριο λόγο ή ολόκληρο από τη μετάδοση του συγκεκριμένου αγώνα.(42) Τόσο η ΟΥΕΦΑ όσο και οι ποδοσφαιρικοί σύλλογοι μπορούν να επιλέξουν να παρέχουν τις υπηρεσίες τους απευθείας ή μέσω παρόχων υπηρεσιών Διαδικτύου. Το περιεχόμενο βασίζεται στο ακατέργαστο υλικό που παράγεται για την τηλεόραση. Η ΟΥΕΦΑ σκοπεύει να δημιουργήσει μια υπηρεσία που θα παράγει περιεχόμενο του κυπέλλου πρωταθλητριών για τη συνεχή ροή κινούμενων εικόνων στο Διαδίκτυο. Η εκμετάλλευση της υπηρεσίας αυτής μπορεί να γίνεται και μέσω της ιστοσελίδας www.ΟΥΕΦΑ.com και μέσω των ιστοσελίδων των ποδοσφαιρικών συλλόγων. Η ΟΥΕΦΑ θα παρέχει στους ποδοσφαιρικούς συλλόγους τεχνική εμπειρογνωμοσύνη και τεχνογνωσία στο νέο τομέα των μέσων μαζικής επικοινωνίας.(43) Οι σύλλογοι μπορεί να ζητούν το ακατέργαστο υλικό από την ΟΥΕΦΑ ή μπορούν να συμμετέχουν στην υπηρεσία της ΟΥΕΦΑ. Οι σύλλογοι μπορούν να προσαρμόσουν και να επεξεργαστούν το περιεχόμενο με σκοπό τη δημιουργία προϊόντος που θα έχει άμεση σχέση με το σύλλογο και θα φέρει το εμπορικό του σήμα. Η ΟΥΕΦΑ θα εφαρμόζει την αρχή της αλληλεγγύης όσον αφορά τα έσοδα που θα προκύψουν από νέα μέσα μαζικής επικοινωνίας. Ωστόσο, για την αρχική τριετία (περίοδοι 2003/04 - 2005/06), οι ποδοσφαιρικοί σύλλογοι δεν θα καταβάλλουν συνδρομή αλληλεγγύης για το ακατέργαστο υλικό αλλά μόνο δαπάνες τεχνικής φύσεως. Αυτή η κατάσταση θα αναθεωρηθεί στο τέλος της δεύτερης περιόδου (2004/05). Η συνδρομή αυτή θα περιβάλλεται από διαφάνεια, θα είναι δίκαιη, λογική και δεν θα εμπεριέχει διακρίσεις. Για τυχόν διαφορές προβλέπεται σύστημα διαιτησίας. Η ΟΥΕΦΑ θα συστήσει μηχανισμό κατανομής εσόδων για το εισόδημα που παράγει η "www.ΟΥΕΦΑ.com".3.4.3. Δικαιώματα ασύρματων εφαρμογών κινητών επικοινωνιών τρίτης γενιάς/UMTS(44) Τόσο η ΟΥΕΦΑ (όσον αφορά όλους τους αγώνες) όσο και οι σύλλογοι (όσον αφορά τους αγώνες στους οποίους συμμετέχουν) θα έχουν το δικαίωμα να παρέχουν περιεχόμενο ήχου/εικόνας μέσω υπηρεσιών UMTS (παγκόσμιο σύστημα κινητών επικοινωνιών) το πολύ 5 λεπτά μετά το συμβάν (καθυστέρηση τεχνικής μετατροπής). Το περιεχόμενο αυτό θα βασίζεται στο ακατέργαστο υλικό που παράγεται για την τηλεόραση. Η ΟΥΕΦΑ θα εφαρμόσει σύστημα κατανομής εσόδων για το εισόδημα που θα παράγεται από το ακατέργαστο υλικό του περιεχομένου UMTS.(45) Η ΟΥΕΦΑ σκοπεύει να δημιουργήσει ασύρματο προϊόν 3G/UMTS που θα βασίζεται σε εκτεταμένη βάση δεδομένων την οποία θα καταρτίσει η ίδια η ΟΥΕΦΑ. Η ΟΥΕΦΑ θα προσφέρει τα δικαιώματα σε αποκλειστική ή μη αποκλειστική βάση σε επιχείρηση (επιχειρήσεις) που διαθέτει(-ουν) άδεια UMTS, αρχικά και κατ' εξαίρεση για τετραετή και στη συνέχεια για τριετή περίοδο.(46) Οι σύλλογοι μπορούν να αγοράζουν το ακατέργαστο υλικό από την ΟΥΕΦΑ ή μπορούν να συμμετέχουν στην υπηρεσία της ΟΥΕΦΑ. Οι σύλλογοι μπορούν να προσαρμόσουν και να επεξεργαστούν το περιεχόμενο με σκοπό τη δημιουργία προϊόντος που θα έχει άμεση σχέση με το σύλλογο και θα φέρει το εμπορικό του σήμα. Το προϊόν αυτό δεν μπορεί να αποτελείται αποκλειστικά ή στο μεγαλύτερο βαθμό από περιεχόμενο του κυπέλλου πρωταθλητριών της ΟΥΕΦΑ και πρέπει να περιλαμβάνει και άλλο περιεχόμενο πολυμέσων που θα αφορά το σύλλογο. Οι σύλλογοι θα καταβάλλουν συνδρομή για την υπηρεσία Διαδικτύου της ΟΥΕΦΑ ή/και για το ακατέργαστο υλικό. Η συνδρομή αυτή θα περιβάλλεται από διαφάνεια, θα είναι δίκαιη, λογική και δεν θα εμπεριέχει διακρίσεις· για τυχόν διαφορές προβλέπεται σύστημα διαιτησίας.3.4.4. Δικαιώματα υλικών μέσων μαζικής επικοινωνίας(47) Τόσο η ΟΥΕΦΑ όσο και οι ποδοσφαιρικοί σύλλογοι έχουν το δικαίωμα να εκμεταλλεύονται τα δικαιώματα των υλικών μέσων μαζικής επικοινωνίας DVD, VHS, CD-RΟΜ κ.λπ. για την αρχειοθέτηση υλικού από την προηγούμενη περίοδο του κυπέλλου πρωταθλητριών της ΟΥΕΦΑ με περιορισμό 48 ωρών μετά τον τελικό. Παρότι τα δικαιώματα της ΟΥΕΦΑ επεκτείνονται σε όλους τους αγώνες του κυπέλλου πρωταθλητριών, τα δικαιώματα των ποδοσφαιρικών συλλόγων περιορίζονται στους αγώνες στους οποίους συμμετέχουν οι σύλλογοι.3.4.5. Δικαιώματα ραδιοφωνικής μετάδοσης(48) Τόσο η ΟΥΕΦΑ (όσον αφορά όλους τους αγώνες) όσο και οι σύλλογοι (όσον αφορά τους αγώνες στους οποίους συμμετέχουν) μπορούν να πωλούν σε μη αποκλειστική βάση άδειες για την απευθείας ραδιοφωνική μετάδοση των ποδοσφαιρικών αγώνων του κυπέλλου πρωταθλητριών της ΟΥΕΦΑ.3.4.6. Λοιπά εμπορικά δικαιώματα(49) Η ΟΥΕΦΑ πωλεί επίσης από κοινού άλλα εμπορικά δικαιώματα που σχετίζονται με το κύπελλο πρωταθλητριών που συνδέουν τρίτους με το εμπορικό σήμα του κυπέλλου πρωταθλητριών της ΟΥΕΦΑ, όπως δικαιώματα χορηγίας, δικαιώματα προμηθευτών, δικαιώματα χορήγησης αδειών και λοιπά δικαιώματα πνευματικής ιδιοκτησίας.3.4.6.1. Δικαιώματα χορηγίας(50) Η ΟΥΕΦΑ έχει ένα πακέτο χορηγίας του κυπέλλου πρωταθλητριών, το οποίο περιλαμβάνει παραδοσιακά στοιχεία χορηγίας εκδηλώσεων, όπως χορηγίες προγραμμάτων και διαφημιστικό χρόνο στις μεταδόσεις των αγώνων. Οι χορηγοί αγοράζουν ένα καθορισμένο πακέτο δικαιωμάτων αγώνων, συμπεριλαμβανομένων, μεταξύ άλλων, στοιχείων όπως διαφημιστικές πινακίδες, λογότυπο του χορηγού στο φόντο, εισιτήρια, διαφήμιση στο πρόγραμμα κάθε αγωνιστικής ημέρας, σήμα του χορηγού στα εισιτήρια, χρήση επίσημων τίτλων και του λογότυπου του κυπέλλου πρωταθλητριών της ΟΥΕΦΑ.(51) Επιπλέον, στους χορηγούς διατίθενται δικαιώματα μετάδοσης που συνίστανται μεταξύ άλλων σε δικαιώματα χορηγίας μεταδόσεων για έως και δύο χορηγούς ανά πρόγραμμα, διαφημιστικές πινακίδες κατά την εναρκτήρια και την τελική ακολουθία των προγραμμάτων του κυπέλλου πρωταθλητριών της ΟΥΕΦΑ, καθώς και "break-bumpers"(27). Επίσης τους παρέχεται η επιλογή να αγοράζουν μέσω της ΟΥΕΦΑ διαφημιστικό χρόνο κατά τη διάρκεια προγραμμάτων του κυπέλλου πρωταθλητριών και λίγο πριν ή ύστερα από αυτά.3.4.6.2. Δικαιώματα προμηθειών(52) Εκτός από τα δικαιώματα χορηγίας, ο σχεδιασμός του κυπέλλου πρωταθλητριών της ΟΥΕΦΑ προβλέπει τέσσερα πακέτα προμηθευτών. Για παράδειγμα, υπάρχει ένας προμηθευτής στον τομέα της πληροφορικής και των τηλεπικοινωνιών που παρέχει τεχνική υποστήριξη στην υπηρεσία γραφικών μετάδοσης και, σε ανταπόδοση, το σήμα του εμφανίζεται στην οθόνη κατά τη διάρκεια όλων των απευθείας μεταδόσεων ευρωπαϊκών αγώνων και του προγράμματος των κυριότερων στιγμιοτύπων.3.4.6.3. Δικαιώματα χορήγησης αδειών(53) Η ΟΥΕΦΑ χορηγεί άδειες σε επιλεγμένες εταιρείες προκειμένου να παράγουν προϊόντα υψηλής ποιότητας σχετικά με το κύπελλο πρωταθλητριών της ΟΥΕΦΑ, όπως π.χ. το ηλεκτρονικό παιχνίδι UEFA Champions League Video Game, βίντεο με θέμα το κύπελλο πρωταθλητριών της ΟΥΕΦΑ ή η ποδοσφαιρική εγκυκλοπαίδεια του κυπέλλου πρωταθλητριών της ΟΥΕΦΑ σε CD-ROM (UEFA Champions League CD-ROM Football Encyclopaedia).3.4.6.4. Λοιπά δικαιώματα πνευματικής ιδιοκτησίας(54) H ΟΥΕΦΑ είναι ο καταχωρισμένος κάτοχος δικαιωμάτων πνευματικής ιδιοκτησίας διαφόρων κατηγοριών, όπως είναι τα δικαιώματα εμπορικού σήματος και τα καταχωρισμένα σχέδια, π.χ. το λογότυπο "Starball" του κυπέλλου πρωταθλητριών της ΟΥΕΦΑ, το οποίο αποτελεί το αναγνωρισμένο εμπορικό σήμα του κυπέλλου πρωταθλητριών της ΟΥΕΦΑ σε συνδυασμό με το μουσικό θέμα του κυπέλλου πρωταθλητριών. Το λογότυπο, η ονομασία και το τρόπαιο του κυπέλλου πρωταθλητριών της ΟΥΕΦΑ προστατεύονται ως εμπορικά σήματα. Το επίσημο μουσικό θέμα, η σύνθεση του οποίου παραγγέλθηκε από την ΟΥΕΦΑ, αποτελεί στοιχείο της διοργάνωσης του κυπέλλου πρωταθλητριών της ΟΥΕΦΑ. Αυτός ο ύμνος ανακρούεται κατά την έναρξη και τη λήξη, καθώς και κατά την αντίστροφη μέτρηση για το εναρκτήριο λάκτισμα σε όλα τα στάδια της Ευρώπης στα οποία διεξάγονται αγώνες του κυπέλλου πρωταθλητριών της ΟΥΕΦΑ. Η ΟΥΕΦΑ κατέχει τα πνευματικά δικαιώματα του συγκεκριμένου μουσικού θέματος. Οι ποδοσφαιρικοί σύλλογοι που πρόκειται να συμμετάσχουν στο κύπελλο πρωταθλητριών της ΟΥΕΦΑ, μπορούν να χρησιμοποιούν τις ορθογραφικές, μουσικές και καλλιτεχνικές μορφές που αναπτύχθηκαν σε σχέση με το λογότυπο του κυπέλλου πρωταθλητριών της ΟΥΕΦΑ για μη εμπορικούς, διαφημιστικούς σκοπούς, καθ' όλη τη διάρκεια της διοργάνωσης.4. Η ΣΧΕΤΙΚΗ ΑΓΟΡΑ4.1. Αγορές προϊόντων4.1.1. Η άποψη της ΟΥΕΦΑ(55) Η ΟΥΕΦΑ θεωρεί ότι παρόλο που το κύπελλο πρωταθλητριών είναι μια εξαιρετικά σημαντική αθλητική διοργάνωση, δεν αποτελεί χωριστή αγορά προϊόντων. Η ΟΥΕΦΑ ισχυρίζεται ότι το κύπελλο πρωταθλητριών αποτελεί τμήμα μιας πολύ ευρύτερης αγοράς με μεγάλο αριθμό αθλητικών διοργανώσεων πέραν αυτού, τα οποία παρέχουν σε ραδιοτηλεοπτικούς φορείς, χορηγούς και προμηθευτές τη δυνατότητα να επιτύχουν τον ίδιο εμπορικό στόχο όπως και στην περίπτωση των εθνικών πρωταθλημάτων των ποδοσφαιρικών συλλόγων. Εκτός αυτού, υπάρχουν και άλλες σημαντικές και ποιοτικές αθλητικές διοργανώσεις στην αγορά. Επιπλέον, περιεχόμενο μη αθλητικού χαρακτήρα, ιδίως δημοφιλείς ταινίες, σαπουνόπερες και κωμικές-σατιρικές εκπομπές μπορούν επίσης να προσελκύσουν σημαντικά ποσοστά ακροαματικότητας. Επίσης, η ΟΥΕΦΑ υποστηρίζει ότι η Επιτροπή οφείλει να διακρίνει μεταξύ αγώνων του κυπέλλου πρωταθλητριών με συμμετοχή εγχώριων ποδοσφαιρικών συλλόγων και αγώνων του κυπέλλου πρωταθλητριών χωρίς συμμετοχή εγχώριων ποδοσφαιρικών συλλόγων. Η ΟΥΕΦΑ ισχυρίζεται επίσης ότι η ελεύθερη και η συνδρομητική τηλεόραση αποτελούν διακριτές σχετικές αγορές προϊόντων.4.1.2. Οι αγορές(56) Η Επιτροπή φρονεί ότι οι ακόλουθες αγορές είναι σχετικές για την αξιολόγηση των επιπτώσεων των συμφωνιών κοινής πώλησης:α) οι αγορές προηγούμενου σταδίου της αγοραπωλησίας δικαιωμάτων ελεύθερης τηλεόρασης, συνδρομητικής τηλεόρασης και χρέωσης ανά εκπομπή·β) οι αγορές επόμενου σταδίου στις οποίες οι ραδιοτηλεοπτικοί φορείς ανταγωνίζονται για διαφημιστικά έσοδα με βάση τα ποσοστά ακροαματικότητας, καθώς και για συνδρομητές συνδρομητικής τηλεόρασης/χρέωσης ανά εκπομπή·γ) οι αγορές προηγούμενου σταδίου δικαιωμάτων ασύρματων εφαρμογών/κινητών επικοινωνιών τρίτης γενιάς/UMTS, δικαιωμάτων Διαδικτύου και δικαιωμάτων βιντεοπαραγγελίας (video-on-demand) οι οποίες είναι αναδυόμενες αγορές νέων μέσων τόσο στο επίπεδο της αγοράς προηγούμενου σταδίου όσο και σε εκείνο της αγοράς επόμενου σταδίου που συμβαδίζουν με την ανάπτυξη των αγορών στον τομέα της συνδρομητικής τηλεόρασης·δ) οι αγορές για άλλα εμπορικά δικαιώματα, δηλαδή χορηγίες, προμήθειες και άδειες.4.1.3. Η αγορά προηγούμενου σταδίου για την απόκτηση τηλεοπτικών δικαιωμάτων ποδοσφαιρικών συναντήσεων που διεξάγονται τακτικά καθ' όλη τη διάρκεια του χρόνου(57) Οι προτιμήσεις των τηλεθεατών είναι αποφασιστικής σημασίας για την πολιτική αγοράς περιεχομένου των ραδιοτηλεοπτικών φορέων κάθε είδους, καθώς προσδιορίζουν την αξία των προγραμμάτων για τους εν λόγω φορείς(28). Όλοι οι ραδιοτηλεοπτικοί φορείς αποτελούν πραγματικούς ή εν δυνάμει αγοραστές τηλεοπτικών δικαιωμάτων ποδοσφαιρικών συναντήσεων, ενώ το ποδόσφαιρο είναι εξίσου σημαντικό για όλους τους ραδιοτηλεοπτικούς φορείς ανεξάρτητα από την αγορά στην οποία δραστηριοποιούνται(29). Οι ραδιοτηλεοπτικοί φορείς αγοράζουν προγράμματα προκειμένου να προσελκύσουν μεγάλο αριθμό τηλεθεατών, είτε χρηματοδοτούνται αποκλειστικά ή εν μέρει από διαφημιστικά έσοδα (προς το σκοπό της πώλησης σε διαφημιστές της δυνατότητας προβολής τους στο κοινό) είτε όχι (προς το σκοπό της συμμόρφωσης με τις υποχρεώσεις δημόσιας υπηρεσίας που τους επιβάλλονται). Οι φορείς συνδρομητικής τηλεόρασης αγοράζουν προγράμματα με κριτήριο την προσέλκυση περισσότερων συνδρομητών.(58) Η έκταση της αγοράς τηλεοπτικών δικαιωμάτων μπορεί να οριοθετηθεί από τα χαρακτηριστικά των προγραμμάτων που επιτρέπουν να επιτευχθεί ο συγκεκριμένος στόχος. Μπορούμε συνεπώς να ορίσουμε τη δυνατότητα υποκατάστασης αναλύοντας σε ποιο βαθμό μπορούν να πετύχουν το στόχο αυτό άλλα προγράμματα. Όταν ένα συγκεκριμένο είδος προγράμματος προσελκύει τακτικά πολυάριθμους τηλεθεατές ή ορισμένες κατηγορίες τηλεθεατών, ή προσφέρει προβολή που δεν μπορούν να προσφέρουν άλλα προγράμματα, αυτό το είδος προγράμματος μπορεί να θεωρηθεί ότι αποτελεί χωριστή αγορά, γιατί δεν υπάρχουν άλλα προγράμματα ικανά να ασκήσουν ανταγωνιστική πίεση στους κατόχους αυτών των δικαιωμάτων και να περιορίσουν τα περιθώρια κίνησής τους σε ό,τι αφορά τον καθορισμό των τιμών.(59) Από την έρευνα της Επιτροπής σχετικά με την κατάσταση που επικρατεί σε ολόκληρη την Κοινότητα προέκυψαν στοιχεία που υποδηλώνουν την ύπαρξη ξεχωριστής αγοράς τηλεοπτικών δικαιωμάτων για τις ποδοσφαιρικές συναντήσεις που διεξάγονται κάθε χρόνο. Το συμπέρασμα αυτό αποτελεί προέκταση των συμπερασμάτων της Επιτροπής σε προηγούμενες υποθέσεις.(60) Στην υπόθεση TPS(30), η Επιτροπή διαπίστωσε ότι είναι γενικά αποδεκτό και γνωστό σε όλους ότι ο κινηματογράφος και ο αθλητισμός αποτελούν τα δύο πιο δημοφιλή προϊόντα της συνδρομητικής τηλεόρασης, αναφέρθηκε δε στο γεγονός ότι τα δικαιώματα αθλητικών μεταδόσεων θα μπορούσαν να αποτελούν χωριστή αγορά. Η Επιτροπή διαπίστωσε ότι τα αθλητικά προγράμματα παρουσιάζουν ιδιαίτερα χαρακτηριστικά: μπορούν να επιτύχουν υψηλά ποσοστά τηλεθέασης και να προσελκύσουν αναγνωρίσιμο κοινό, το οποίο ενδιαφέρει ιδιαίτερα ορισμένους διαφημιστές. Η Επιτροπή κατέληξε ωστόσο στο συμπέρασμα ότι δεν ήταν απαραίτητο, στο πλαίσιο της εν λόγω υπόθεσης, να οριστούν με ακρίβεια οι εν λόγω αγορές προϊόντων.(61) Στην υπόθεση σχετικά με τους κανόνες ραδιοτηλεοπτικής μετάδοσης της ΟΥΕΦΑ(31), η έρευνα της Επιτροπής απέδωσε επίσης στοιχεία που δείχνουν την ύπαρξη χωριστής αγοράς για τη μετάδοση ποδοσφαιρικών αγώνων που διεξάγονται τακτικά κάθε χρόνο. Αυτός ο ορισμός θα αφορούσε στην πράξη τους αγώνες πρωταθλήματος πρώτης και δεύτερης κατηγορίας, τους αγώνες κυπέλλου, καθώς και το κύπελλο πρωταθλητριών (Τσάμπιονς λιγκ) και το κύπελλο ΟΥΕΦΑ. Προτάθηκε να εξεταστεί η ύπαρξη άλλης κατηγορίας για τους ποδοσφαιρικούς αγώνες που δεν διεξάγονται τακτικά κάθε χρόνο δεδομένου ότι οι εκδηλώσεις αυτές δεν αποτελούν τακτική πηγή προγραμματισμού για τους ραδιοτηλεοπτικούς φορείς. Αν και στην απόφαση διαπιστώθηκε ότι υπήρχαν όλα τα απαιτούμενα στοιχεία για τον ορισμό χωριστής αγοράς για τα τηλεοπτικά δικαιώματα για τη μετάδοση ποδοσφαιρικών συναντήσεων που διεξάγονται τακτικά κάθε χρόνο, η Επιτροπή δεν όρισε τελικά τη συναφή αγορά προϊόντων στην εν λόγω υπόθεση.(62) Η έρευνα αγοράς που διεξήγαγε η Επιτροπή σχετικά με τη συγχώνευση των θυγατρικών εταιρειών εκμετάλλευσης αθλητικών δικαιωμάτων Sport+ SNC και UFA Sports GmbH με την εταιρεία Groupe Jean-Claude Darmon SA(32) απέδειξε ότι, παρόλο που μπορεί να γίνεται διάκριση μεταξύ των δικαιωμάτων μετάδοσης αθλητικών εκδηλώσεων και των λοιπών τηλεοπτικών προγραμμάτων, η αγορά αυτή θα πρέπει να υποδιαιρείται σε διαφορετικές αγορές προϊόντων. Επίσης, αποδείχθηκε ότι τουλάχιστον εντός του ΕΟΧ, τα τηλεοπτικά δικαιώματα των ποδοσφαιρικών αγώνων δεν πρέπει να θεωρούνται ως υποκατάστατα δικαιωμάτων μετάδοσης άλλων αθλητικών εκδηλώσεων. Για το λόγο αυτό, η Επιτροπή κατέληξε στο συμπέρασμα ότι υπάρχει χωριστή αγορά για την απόκτηση και την εκ νέου πώληση των τηλεοπτικών δικαιωμάτων ποδοσφαιρικών διοργανώσεων που διεξάγονται τακτικά κάθε χρόνο. Στην πράξη αυτό αφορά τους αγώνες των εθνικών πρωταθλημάτων (κυρίως της πρώτης κατηγορίας), τους αγώνες κυπέλλου, καθώς και το κύπελλο πρωταθλητριών και το κύπελλο ΟΥΕΦΑ. Εξήχθη το συμπέρασμα ότι ο ορισμός αυτός δεν ισχύει για διοργανώσεις που πραγματοποιούνται περιστασιακά(33).(63) Στην παρούσα υπόθεση, η Επιτροπή φρονεί επίσης ότι η σχετική αγορά προϊόντων μπορεί να οριστεί ως η αγορά τηλεοπτικών δικαιωμάτων ποδοσφαιρικών διοργανώσεων που πραγματοποιούνται τακτικά κάθε χρόνο. Αυτός ο ορισμός θα αφορούσε στην πράξη κυρίως τους αγώνες πρωταθλήματος πρώτης και δεύτερης κατηγορίας, τους αγώνες κυπέλλου, καθώς και το κύπελλο πρωταθλητριών και το κύπελλο ΟΥΕΦΑ. Τα τηλεοπτικά δικαιώματα μετάδοσης ποδοσφαιρικών διοργανώσεων παρέχουν στους τηλεοπτικούς σταθμούς τη δυνατότητα να σχηματίζουν μια εικόνα και να προσελκύουν συγκεκριμένο κοινό σε επίπεδο λιανικής που δεν μπορεί να επιτευχθεί με άλλα προγράμματα. Στο χώρο της συνδρομητικής τηλεόρασης, το ποδόσφαιρο αποτελεί το βασικό κίνητρο για την αγορά συνδρομών. Όσον αφορά την ελεύθερη τηλεόραση, το ποδόσφαιρο προσελκύει συγκεκριμένο κοινό από δημογραφική και συνεπώς και διαφημιστική άποψη, που δεν μπορούν να προσελκύσουν άλλα είδη προγράμματος.4.1.3.1. Εικόνα τηλεοπτικού σταθμού(64) Το ποδόσφαιρο είναι σημαντικό για τους ραδιοτηλεοπτικούς φορείς γιατί συμβάλλει στην ανάπτυξη μιας εικόνας του σταθμού. Το ποδόσφαιρο χαίρει, μεταξύ των προσδοκώμενων τηλεθεατών, μιας χωριστής και ισχυρής εικόνας. Το ποδόσφαιρο επιτρέπει συνήθως την επιτυχία μεγάλων ποσοστών τηλεθέασης. Είναι πηγή εκδηλώσεων, που πραγματοποιούνται τακτικά για ολόκληρο σχεδόν το χρόνο(34) και οι τηλεθεατές δεν προσελκύονται μόνο από έναν αγώνα αλλά από το σύνολο του πρωταθλήματος. Τα ποδοσφαιρικά πρωταθλήματα -και μάλιστα εκείνα που προωθούν μια εικόνα, όπως το κύπελλο πρωταθλητριών της ΟΥΕΦΑ- παρέχουν συνεπώς εξασφαλισμένη τηλεθέαση για μεγάλες περιόδους. Το ποδόσφαιρο συμβάλλει στο να συνηθίσουν οι τηλεθεατές να παρακολουθούν ένα συγκεκριμένο σταθμό συνδυάζοντάς τον με το ποδόσφαιρο. Το γεγονός αυτό συμβάλλει στην ανάπτυξη της εικόνας ενός σταθμού.(65) Δεδομένης της ταχείας αύξησης του αριθμού των τηλεοπτικών σταθμών και της ομοιογένειας των προϊόντων, είναι ολοένα και πιο σημαντικό για τους τηλεοπτικούς σταθμούς να αποκτήσουν μια εικόνα(35). Οι ολοένα μεγαλύτερες δυνατότητες επιλογής που έχουν οι τηλεθεατές δυσχεραίνει τις προσπάθειες των τηλεοπτικών σταθμών να προσελκύσουν και να διατηρήσουν τηλεθεατές. Η προώθηση μιας εικόνας ενθαρρύνει συνεπώς τους τηλεθεατές να ρυθμίσουν το πρόγραμμά τους έτσι ώστε να παρακολουθούν ένα συγκεκριμένο σταθμό. Αυτή η πίστη μπορεί να επιτευχθεί μόνο με την προσφορά ενός διαφοροποιημένου προϊόντος, ειδικότερα προγραμμάτων ιδιαίτερου ενδιαφέροντος, και με τη συσχέτιση του σταθμού με τα προγράμματα αυτά. Όταν ένας σταθμός μεταδίδει ορισμένα προγράμματα όπως το κύπελλο πρωταθλητριών της ΟΥΕΦΑ, οι τηλεθεατές συνηθίζουν να τον παρακολουθούν πριν από οποιαδήποτε άλλη επιλογή. Κατ' αυτό τον τρόπο ένας σταθμός μπορεί έτσι να καταστεί το σημείο αναφοράς των τηλεθεατών των συγκεκριμένων προγραμμάτων. Από το γεγονός αυτό επωφελούνται και τα άλλα προγράμματα του σταθμού.(66) Η εξασφάλιση της πίστης των τηλεθεατών είναι σημαντική για όλους τους τηλεοπτικούς σταθμούς, ιδίως όμως για τους σταθμούς που χρηματοδοτούνται από τη διαφήμιση. Οι σταθμοί αυτοί πρέπει να είναι σε θέση να παρουσιάζουν στους διαφημιστές υψηλά ποσοστά τηλεθέασης για όλα τα προγράμματά τους, γιατί διαφορετικά δεν μπορούν να πωλήσουν διαφημιστικό χρόνο. Το ποδόσφαιρο έχει ιδιαίτερο ενδιαφέρον από αυτή την άποψη γιατί προσελκύει ευρύ κοινό και εξασφαλίζει συνεπώς υψηλά ποσοστά τηλεθέασης. Οι τηλεθεατές που επιθυμούν να παρακολουθήσουν ένα συγκεκριμένο αγώνα αρχίζουν συχνά να παρακολουθούν τον εν λόγω σταθμό πολύ πριν από την έναρξη του αγώνα και ορισμένοι συνεχίζουν να παρακολουθούν το πρόγραμμα του σταθμού και μετά τον αγώνα για να δουν αν τους ενδιαφέρει η επόμενη εκπομπή. Σε ορισμένες περιπτώσεις, η τιμή του διαφημιστικού χρόνου είναι πολύ υψηλή όχι μόνο για τον τηλεοπτικό διαφημιστικό χρόνο αμέσως πριν και μετά τον αγώνα αλλά και για τα προγράμματα που μεταδίδονται πριν και μετά τον αγώνα.(67) Η έρευνα της Επιτροπής επιβεβαίωσε ότι η αναγκαιότητα απόκτησης εικόνας επηρέαζε ιδιαίτερα τους σταθμούς στην απόφασή τους να αγοράσουν ή μη δικαιώματα μετάδοσης ποδοσφαιρικών αγώνων(36). Θεωρούν ότι η μετάδοση ποδοσφαιρικών αγώνων τούς επιτρέπει να σχηματίσουν μια εικόνα που δεν θα μπορούσαν να αποκτήσουν διαφορετικά. Η προσφορά άλλων προγραμμάτων δεν καθιστά την απόκτηση προγραμμάτων τηλεοπτικής μετάδοσης ποδοσφαιρικών εκδηλώσεων λιγότερο ενδιαφέρουσα ούτε επηρεάζει την αντίστοιχη ζήτησή της(37).(68) Μια από τις ιδιαίτερες αξίες του ποδοσφαίρου για τους σταθμούς που επιθυμούν να δημιουργήσουν μια συγκεκριμένη εικόνα είναι η τακτική διεξαγωγή πολλών αγώνων. Αντίθετα με πολλά άλλα αθλήματα, το ποδόσφαιρο χαρακτηρίζεται από μεγάλο αριθμό εθνικών και ευρωπαϊκών διοργανώσεων που διεξάγονται τακτικά σχεδόν καθ' όλη τη διάρκεια του χρόνου. Το κύπελλο πρωταθλητριών της ΟΥΕΦΑ συγκαταλέγεται μεταξύ των σημαντικότερων από αυτές τις διοργανώσεις, με ιδιαίτερη εικόνα. Έτσι, αντίθετα με άλλα αθλήματα, το ποδόσφαιρο επιτρέπει την καταγραφή υψηλών ποσοστών τηλεθέασης σε τακτική και συνεχή βάση, εφόσον οι τηλεοπτικοί σταθμοί αποκτήσουν πρόσβαση στα συγκεκριμένα δικαιώματα. Μολονότι υπάρχουν επίσης αγώνες πρωταθλήματος σε άλλα αθλήματα και παρά το γεγονός ότι αυτά τα αθλήματα μπορούν να καταγράψουν υψηλά ποσοστά τηλεθέασης, τα ποσοστά αυτά δεν είναι τόσο σταθερά όσο του ποδοσφαίρου. Το γεγονός αυτό έχει ιδιαίτερη σημασία καθώς ένας τηλεοπτικός σταθμός χρειάζεται υψηλά ποσοστά τηλεθέασης για μεγάλο χρονικό διάστημα.(69) Η ανάγκη της δημιουργίας εικόνας είναι τόσο ισχυρή που οι σταθμοί είναι ορισμένες φορές έτοιμοι να υποστούν ζημίες προκειμένου να αποκτήσουν προγράμματα τέτοιας ποιότητας που θα τους επιτρέψει να προσελκύσουν τηλεθεατές. Ορισμένοι σταθμοί θεωρούν το ποδόσφαιρο προϊόν το οποίο πωλούν με ζημία προκειμένου να προσελκύσουν τηλεθεατές, επειδή οι εν λόγω σταθμοί μπορεί να είναι πρόθυμοι να προβούν σε επενδύσεις για την αγορά τηλεοπτικών δικαιωμάτων χωρίς να προσδοκούν την απόσβεση τους με βάση τα πιθανά έσοδα που θα προκύψουν από τις μεμονωμένες μεταδόσεις(38).(70) Τα χαρακτηριστικά αυτά των δικαιωμάτων τηλεοπτικής μετάδοσης ποδοσφαιρικών αγώνων έχουν ως συνέπεια οι τιμές που είναι διατεθειμένοι να πληρώσουν οι ραδιοτηλεοπτικοί φορείς να υπερβαίνουν όλες τις άλλες, περιλαμβανομένων και εξαιρετικών αθλητικών διοργανώσεων όπως οι αγώνες φόρμουλα 1(39). Η ONdigital δηλώνει ότι "τα δικαιώματα μετάδοσης ποδοσφαιρικών αγώνων είναι τα ακριβότερα..."(40). Οι συνολικές δαπάνες στον τομέα του αθλητισμού γενικά αυξήθηκαν σημαντικά τα τελευταία έτη. Το ποδόσφαιρο αντιπροσώπευε το σημαντικότερο μέρος των συνολικών δαπανών των τηλεοπτικών σταθμών σε δικαιώματα μετάδοσης αθλητικών διοργανώσεων(41). Ο ευρωπαϊκός μέσος όρος ανήλθε σε 44,6 % το 1998(42). Το υψηλό αυτό ποσοστό για την αγορά δικαιωμάτων μετάδοσης ποδοσφαιρικών αγώνων δείχνει τη σημασία που αποδίδουν οι ραδιοτηλεοπτικοί φορείς στο άθλημα αυτό σε σχέση με τα άλλα αθλητικά γεγονότα.4.1.3.2. Ένα ιδιαίτερο κοινό(71) Προκειμένου να κινήσουν το ενδιαφέρον όσο το δυνατό περισσότερων τηλεθεατών, οι ραδιοτηλεοπτικοί φορείς προσπαθούν να προτείνουν ισορροπημένα προγράμματα που να ανταποκρίνονται στις προτιμήσεις όλων. Οι δημόσιοι ραδιοτηλεοπτικοί φορείς ασκούν δημόσια υπηρεσία με την έννοια ότι πρέπει να ικανοποιούν ένα μεγάλο μέρος του τηλεοπτικού κοινού. Οι συνδρομητικοί σταθμοί προσπαθούν να ικανοποιήσουν όσο το δυνατό μεγαλύτερο αριθμό τηλεθεατών ώστε να τους πωλήσουν συνδρομές. Ο λόγος για τον οποίο οι εμπορικοί ραδιοτηλεοπτικοί φορείς πρέπει να έχουν ισορροπημένο πρόγραμμα είναι γιατί πωλούν συνήθως στους διαφημιστές "πακέτα" διαφημιστικού χρόνου που καλύπτουν διάφορα προγράμματα και όχι διαφημιστικό χρόνο στο πλαίσιο συγκεκριμένων προγραμμάτων(43). Οι παραγωγοί που επιθυμούν να διαφημιστούν, για παράδειγμα, στο κύπελλο πρωταθλητριών της ΟΥΕΦΑ, θα αγοράσουν διαφημιστικό χρόνο και για άλλα είδη προγραμμάτων. Πρόκειται για την καλύτερη στρατηγική που μπορεί να ακολουθήσει ένας διαφημιστής στόχος του οποίου είναι να προσεγγίσει το ευρύτερο δυνατό κοινό δυνητικών πελατών. Ο καλύτερος τρόπος για να το επιτύχει είναι να μεταδίδει διαφημιστικά μηνύματα σε μια σειρά προσεκτικά επιλεγμένων προγραμμάτων, καθένα από τα οποία προσελκύει διαφορετική κατηγορία δυνητικών πελατών(44). Το γεγονός ότι το ποδόσφαιρο χαρακτηρίζεται από τακτικές και συχνές διοργανώσεις που καταγράφουν υψηλά ποσοστά τηλεθέασης αυξάνει την αξία των προγραμμάτων που σχετίζονται με το άθλημα αυτό στο πλαίσιο ενός πακέτου διαφημιστικού χρόνου, γιατί ο διαφημιστής έχει τη δυνατότητα να μεταδίδει τακτικά το διαφημιστικό του μήνυμα σε ένα δυνητικό αγοραστή με συγκεκριμένο προφίλ.(72) Όταν αγοράζουν ένα πακέτο διαφημιστικού χρόνου, οι διαφημιστές δεν επιλέγουν τυχαία τα προγράμματα κατά τα οποία θα μεταδίδονται τα διαφημιστικά μηνύματα. Το προφίλ των τηλεθεατών που προσελκύει ένα πρόγραμμα αποτελεί καθοριστικό παράγοντα. Αντικατοπτρίζει το λόγο ύπαρξης της διαφήμισης: οι επιχειρήσεις διαφημίζονται κυρίως για να προσελκύσουν νέους πελάτες ή να διατηρήσουν τους υπάρχοντες. Για να θεωρηθεί ότι μια διαφήμιση έχει επιτύχει το σκοπό της, πρέπει να τη δουν εκείνοι που έχουν έστω και δυνητικό ενδιαφέρον για το διαφημιζόμενο προϊόν(45).(73) Τα διάφορα είδη τηλεθεατών δεν έχουν την ίδια αξία για τους ραδιοτηλεοπτικούς φορείς (και τους διαφημιστές). Ορισμένοι βλέπουν περισσότερη τηλεόραση από άλλους. Δεν έχουν όλοι την ίδια αγοραστική δύναμη ούτε τις ίδιες καταναλωτικές συνήθειες. Μεταξύ των πλέον περιζήτητων τηλεθεατών, περιλαμβάνονται οι άντρες που διαθέτουν μεγαλύτερη αγοραστική δύναμη από το μέσο όρο και είναι ηλικίας μεταξύ 16-20 και 35-40 ετών, γιατί οι ομάδες αυτές θεωρούνται γενικά ότι έχουν καταναλωτικές συνήθειες λιγότερο σταθεροποιημένες από τα άτομα μεγαλύτερης ηλικίας και συνεπώς είναι πιθανό να δοκιμάσουν νέα προϊόντα και υπηρεσίες. Το πρόβλημα για τους ραδιοτηλεοπτικούς φορείς και τους διαφημιστές είναι ότι μεγάλο ποσοστό των ατόμων που εμπίπτουν στην κατηγορία αυτή, γενικά, δεν περνά πολύ χρόνο μπροστά στην τηλεόραση(46). Συνεπώς, είναι πολύ πιο δύσκολο για τους διαφημιστές να προσεγγίσουν αυτή την ομάδα στόχο μέσω της τηλεόρασης σε σχέση με άλλες πληθυσμιακές ομάδες, όπως οι γυναίκες άνω των 55 ετών που παρακολουθούν, κατά μέσο όρο, πολύ περισσότερη τηλεόραση. Από την πλευρά των διαφημιστών, το γεγονός ότι αυτή η ομάδα στόχος είναι συγχρόνως περιζήτητη και πιο δύσκολο να προσεγγιστεί δίνει στα προγράμματα που παρακολουθεί ιδιαίτερη αξία. Έτσι, τα προγράμματα που ενδιαφέρουν την ομάδα αυτή έχουν μεγάλη σημασία για τους ραδιοτηλεοπτικούς φορείς που επιδιώκουν να προσελκύσουν το συγκεκριμένο κοινό.(74) Από την έρευνα της Επιτροπής σχετικά με την κατάσταση που επικρατεί στα κράτη μέλη προκύπτει ότι η διαφήμιση κατά τη διάρκεια προγραμμάτων με αντικείμενο το ποδόσφαιρο, το οποίο αποτελεί άθλημα που προσελκύει μαζικά το κοινό, επιτυγχάνοντας υψηλά ποσοστά τηλεθέασης, είναι το αποτελεσματικότερο μέσο προσέγγισης της συγκεκριμένης ομάδας. Τα 2/3 των τηλεθεατών που παρακολουθούν προγράμματα σχετικά με το ποδόσφαιρο είναι άνδρες των προαναφερθεισών ηλικιακών ομάδων(47).(75) Το γεγονός ότι το ποδόσφαιρο αποτελεί μέσο για την προσέγγιση ενός δυσπρόσιτου κοινού έχει ως αποτέλεσμα οι ραδιοτηλεοπτικοί φορείς να μπορούν να χρεώνουν υψηλότερες τιμές για τις διαφημίσεις που μεταδίδονται κατά τη διάρκεια των ποδοσφαιρικών αγώνων σε σχέση με αυτές που μεταδίδονται στο πλαίσιο άλλων προγραμμάτων. Οι διαφημιστικοί χρόνοι κατά τη διάρκεια της μετάδοσης των ποδοσφαιρικών αγώνων είναι ακριβότεροι από αυτούς κατά τη διάρκεια άλλων αθλητικών συναντήσεων. Για παράδειγμα, για το Τσάμπιονς λιγκ της ΟΥΕΦΑ, οι ραδιοτηλεοπτικοί φορείς επιβάλλουν προσαυξήσεις από10-50 % ανάλογα με τις ομάδες και τη φάση του πρωταθλήματος(48).(76) Η ελκυστικότητα των αθλητικών συναντήσεων και, συνεπώς, το επίπεδο του ανταγωνισμού για την αγορά των δικαιωμάτων τηλεοπτικής μετάδοσης ποικίλλουν ανάλογα με το είδος του αθλήματος και το είδος της συνάντησης. Τα πολύ δημοφιλή αθλήματα όπως το ποδόσφαιρο προσελκύουν συνήθως μεγάλο αριθμό τηλεθεατών. Αντίθετα, λιγότερο διαδεδομένα αθλήματα καταγράφουν πολύ χαμηλά ποσοστά τηλεθέασης. Στα περισσότερα κράτη μέλη, το ποδόσφαιρο καταγράφει το υψηλότερο ποσοστό τηλεθέασης. Το 1997, 21 από τις 25 ευρωπαϊκές αθλητικές διοργανώσεις με το μεγαλύτερο ποσοστό τηλεθέασης ήταν ποδοσφαιρικές. Το πόσο δημοφιλές είναι το άθλημα αυτό μεταξύ των τηλεθεατών φαίνεται επίσης από τις ώρες εκπομπής που αφιερώνονται στο ποδόσφαιρο. Από το 1996 ως το 1997 διατέθηκαν 13939 ώρες για τη μετάδοση ποδοσφαιρικών αγώνων. Στη δεύτερη θέση είναι το τένις με 5115 ώρες μόνο, δηλαδή λιγότερες από τις μισές από τις ώρες που διατέθηκαν για το ποδόσφαιρο(49). Η Kagan δήλωσε σχετικά με τα ποσοστά αυτά ότι η κατανομή των ωρών εκπομπής για τα διάφορα αθλήματα δείχνει ότι η κάλυψη ποδοσφαιρικών διοργανώσεων έχει το μεγαλύτερο ενδιαφέρον(50) Η Kagan επιβεβαιώνει αυτό το πόρισμα στην έκθεσή της του 2002, όπου αναφέρει ότι: "Το ποδόσφαιρο αποτελεί μακράν το πλέον δημοφιλές τηλεοπτικό πρόγραμμα στη Δυτική Ευρώπη, με το εντυπωσιακό 79 % επί του συνόλου των αθλητικών προγραμμάτων το 2000"(51).4.1.3.3. Συμπέρασμα σχετικά με την αγορά προηγούμενου σταδίου(77) Από την έρευνα της Επιτροπής προκύπτει ότι δεν υπάρχουν άλλα προγράμματα ικανά να ασκήσουν ανταγωνιστική πίεση στους κατόχους των τηλεοπτικών δικαιωμάτων ποδοσφαιρικών αγώνων που διεξάγονται τακτικά κάθε χρόνο και να περιορίσουν τα περιθώρια κίνησής τους σε ό,τι αφορά τον καθορισμό των τιμών. Τα τηλεοπτικά δικαιώματα άλλων αθλητικών εκδηλώσεων ή προγραμμάτων άλλου είδους, όπως π.χ. ταινιών, δεν ασκούν ανταγωνιστική πίεση στους κατόχους των τηλεοπτικών δικαιωμάτων τέτοιων ποδοσφαιρικών εκδηλώσεων. Η συμπερίληψη αυτών των δικαιωμάτων στον ορισμό της αγοράς θα καθιστούσε τον ορισμό εξαιρετικά ευρύ. Με άλλα λόγια, δεν υφίσταται δυνατότητα υποκατάστασης μεταξύ των τηλεοπτικών δικαιωμάτων του ποδοσφαίρου και εκείνων άλλων προγραμμάτων.(78) Έχουν προταθεί από ορισμένους και στενότεροι ορισμοί της αγοράς, π.χ. μόνο οι αγώνες μεταξύ ποδοσφαιρικών συλλόγων της ίδιας χώρας. Ακόμη και αν υποτεθεί ότι τέτοιοι ορισμοί της αγοράς ήταν ορθοί, δεν θα μεταβαλλόταν σημαντικά το μερίδιο αγοράς της ΟΥΕΦΑ. Επομένως δεν κρίνεται απαραίτητο να εξεταστούν τέτοιοι εναλλακτικοί ορισμοί της αγοράς για τους σκοπούς της παρούσας υπόθεσης.(79) Για το λόγο αυτό, η Επιτροπή καταλήγει στο συμπέρασμα ότι υπάρχει χωριστή αγορά τηλεοπτικών δικαιωμάτων ποδοσφαιρικών διοργανώσεων που διεξάγονται τακτικά κάθε χρόνο. Αυτός ο ορισμός αφορά στην πράξη τους αγώνες πρωταθλήματος, τους αγώνες κυπέλλου, καθώς και το κύπελλο πρωταθλητριών και το κύπελλο ΟΥΕΦΑ.4.1.4. Οι αγορές επόμενου σταδίου στις οποίες ανταγωνίζονται οι ραδιοτηλεοπτικοί φορείς για τα διαφημιστικά έσοδα ανάλογα με τα ποσοστά τηλεθέασης και τον αριθμό συνδρομητών(80) Η αγορά δικαιωμάτων τηλεοπτικής μετάδοσης των ποδοσφαιρικών συναντήσεων συνδέεται στενά με τις τηλεοπτικές αγορές επόμενου σταδίου όπου οι μεταδόσεις των ποδοσφαιρικών συναντήσεων αποτελούν σημαντικό στοιχείο του ανταγωνισμού των ραδιοτηλεοπτικών φορέων για την προσέλκυση διαφημιστών στην ελεύθερη τηλεόραση, η οποία εξαρτάται από το ενδιαφέρον των τηλεθεατών/τα ποσοστά τηλεθέασης ή/και για την προσέλκυση συνδρομητών, για τους οποίους το ποδόσφαιρο μπορεί να αποτελέσει το δέλεαρ για την ανάληψη συνδρομής σε τηλεοπτικό σταθμό.4.1.5. Οι αγορές προηγούμενου και επόμενου σταδίου δικαιωμάτων μετάδοσης ποδοσφαιρικών συναντήσεων για νέα μέσα (ασύρματες εφαρμογές, κινητές επικοινωνίες τρίτης γενιάς/UMTS και Διαδίκτυο)(81) Η συμφωνία της ΟΥΕΦΑ για την κοινή πώληση δεν περιορίζεται στα τηλεοπτικά δικαιώματα, αλλά καλύπτει επίσης και όλα τα άλλα είδη δικαιωμάτων μετάδοσης του κυπέλλου πρωταθλητριών της ΟΥΕΦΑ. Παρόλο που τα εν λόγω μέσα δεν εξετάζονται στην ανακοίνωση αιτιάσεων της Επιτροπής, περιλαμβάνονται στις τροποποιήσεις της κοινοποιηθείσας νέας συμφωνίας κοινής πώλησης στις οποίες προέβη η ΟΥΕΦΑ.(82) Όσον αφορά τα δικαιώματα των νέων μέσων μαζικής ενημέρωσης, όπως είναι τα δικαιώματα ασύρματων εφαρμογών και περιεχομένου του Διαδικτύου, οι εν λόγω αγορές βρίσκονται σε πολύ πρώιμο στάδιο. Αυτό οφείλεται κυρίως στο γεγονός ότι αυτές οι τεχνολογίες βρίσκονται επί του παρόντος σε αρχικό στάδιο ανάπτυξης και δεν διαθέτουν την απαιτούμενη υποδομή για παροχή αυτών των υπηρεσιών στους καταναλωτές. Ως εκ τούτου, δεν υπάρχουν σαφή εμπειρικά στοιχεία στα οποία μπορούν να βασισθούν ορισμοί της αγοράς. Παρ' όλα αυτά, είναι δυνατό να εξαχθούν ορισμένα συμπεράσματα, έστω και γενικής φύσεως, βάσει των οποίων είναι δυνατό να εκτιμηθεί ρεαλιστικά το περιοριστικό αποτέλεσμα της συμφωνίας της ΟΥΕΦΑ για την κοινή πώληση στις αγορές αυτών των νέων μέσων.(83) Πρώτον, τα δικαιώματα περιεχομένου απαιτούνται για την ανάπτυξη αυτών των νέων υπηρεσιών κατά τον ίδιο τρόπο που είναι απαραίτητα για τις υπηρεσίες τηλεοπτικής μετάδοσης, όπου το ποδοσφαιρικό περιεχόμενο χρησιμοποιείται προκειμένου να προσελκύσει καταναλωτές να αγοράσουν συνδρομές σε τηλεοπτικούς σταθμούς καθώς και διαφημιστές. Επειδή οι νέες αυτές υπηρεσίες επιτρέπουν ολοένα και πιο συγκεκριμένες μορφές παροχής περιεχομένου, θα παρέχεται η δυνατότητα προσδιορισμού και ικανοποίησης πιο εξειδικευμένων απαιτήσεων των πελατών σε σχέση με τα υφιστάμενα συστήματα παροχής υπηρεσιών των μέσων μαζικής επικοινωνίας. Αναμένεται να δημιουργηθούν σχετικά περιορισμένες αγορές προηγούμενου σταδίου, δεδομένης της ικανότητας εξυπηρέτησης περιορισμένου εύρους αγορών επόμενου σταδίου. Είναι συνεπώς πιθανό τα δικαιώματα τηλεοπτικής μετάδοσης ποδοσφαιρικού περιεχομένου να αποτελέσουν χωριστή συναφή αγορά και σε σχέση με τα νέα μέσα και είναι επίσης πιθανό το ποδοσφαιρικό περιεχόμενο να εξυπηρετεί παρόμοιες απαιτήσεις. Θεωρείται πιθανό οι φορείς εκμετάλλευσης των νέων μέσων να επιδιώξουν να αγοράσουν ποδοσφαιρικό περιεχόμενο προκειμένου να προσελκύσουν διαφημιστές και συνδρομητές.(84) Δεύτερον, είναι πιθανό κάθε διαφορετική μορφή εκμετάλλευσης να παρέχει μια συγκεκριμένη υπηρεσία σε συγκεκριμένους καταναλωτές. Οι υπηρεσίες "κατ' αίτησιν" που παρέχονται μέσω ασύρματων κινητών συσκευών ή μέσω του Διαδικτύου δεν λειτουργούν ανταγωνιστικά στις απευθείας τηλεοπτικές μεταδόσεις. Ομοίως, ούτε οι κινητές υπηρεσίες νideo-clip δεν λειτουργούν ανταγωνιστικά στα πακέτα τηλεοπτικών στιγμιοτύπων(52).(85) Ως εκ τούτου, είναι πιθανή η ανάδυση αγορών νέων μέσων στο επίπεδο των αγορών τόσο προηγούμενου όσο και επόμενου σταδίου που θα συνοδεύουν την ανάπτυξη των αγορών στον τομέα της συνδρομητικής τηλεόρασης.4.1.6. Οι αγορές προηγούμενου και επόμενου σταδίου για άλλα εμπορικά δικαιώματα - χορηγίες, προμήθειες και άδειες(86) Η ΟΥΕΦΑ πωλεί από κοινού ορισμένα εμπορικά δικαιώματα που σχετίζονται με το κύπελλο πρωταθλητριών (Τσάμπιονς λιγκ), όπως δικαιώματα χορηγιών, προμηθειών και άδειας εκμετάλλευσης προϊόντων. Αυτά τα εμπορικά δικαιώματα είναι πιθανό να αποτελούν τμήμα ευρύτερων αγορών προϊόντων εμπορικής διαφήμισης. Ωστόσο, επειδή δεν είναι πιθανό η πώληση από την ΟΥΕΦΑ αυτών των εμπορικών δικαιωμάτων να περιορίζει τον ανταγωνισμό σε αισθητό βαθμό, δεν είναι απαραίτητο να ορισθεί με ακρίβεια το εύρος των σχετικών αγορών προϊόντων για τους σκοπούς της παρούσας υπόθεσης.4.2. Οι γεωγραφικές αγορές(87) Η ΟΥΕΦΑ ισχυρίζεται ότι οι σχετικές αγορές συμπίπτουν ουσιαστικά με την επικράτεια των χωρών λόγω πολιτισμικών παραγόντων και των προτιμήσεων του κοινού σε εθνικό επίπεδο.4.2.1. Το γεωγραφικό πεδίο της αγοράς προηγούμενου σταδίου(88) Τα δικαιώματα μετάδοσης ποδοσφαιρικών διοργανώσεων, όπως το κύπελλο πρωταθλητριών της ΟΥΕΦΑ, πωλούνται συνήθως σε εθνική βάση. Αυτό οφείλεται κυρίως στο χαρακτήρα της διανομής που είναι εθνικός, λόγω των εθνικών κανονιστικών καθεστώτων, των γλωσσικών φραγμών και πολιτισμικών παραγόντων. Για το λόγο αυτό, η Επιτροπή φρονεί ότι γεωγραφικά οι αγορές προηγούμενου σταδίου των δικαιωμάτων μετάδοσης συμπίπτουν με την επικράτεια των ενδιαφερόμενων χωρών.(89) Το γεωγραφικό πεδίο των σχετικών αγορών προϊόντων για τα λοιπά εμπορικά δικαιώματα θα μπορούσε να είναι ευρύτερο από τα εθνικά σύνορα, καθώς οι χορηγοί κ.λπ. συνδέονται με το κύπελλο πρωταθλητριών της ΟΥΕΦΑ και όχι με μεμονωμένους ποδοσφαιρικούς συλλόγους. Ωστόσο, επειδή δεν είναι πιθανό η συμφωνία της ΟΥΕΦΑ για την κοινή πώληση των εν λόγω εμπορικών δικαιωμάτων να περιορίζει τον ανταγωνισμό σε αισθητό βαθμό, για τους σκοπούς της παρούσας υπόθεσης, δεν είναι απαραίτητο να ορισθεί με ακρίβεια το γεωγραφικό πεδίο των σχετικών αγορών προϊόντων.4.2.2. Το γεωγραφικό πεδίο της αγοράς επόμενου σταδίου(90) Οι λόγοι για τους οποίους θεωρήθηκε ότι γεωγραφικά οι αγορές προηγούμενου σταδίου συμπίπτουν με την επικράτεια των χωρών, όπως τα διαφορετικά ρυθμιστικά καθεστώτα, οι γλωσσικοί φραγμοί και πολιτισμικοί παράγοντες, είναι επίσης καθοριστικής σημασίας για τις αγορές επόμενου σταδίου. Ένας συνδρομητικός τηλεοπτικός φορέας πωλεί συνήθως συνδρομές σε τηλεθεατές σε μια ορισμένη επικράτεια. Η τηλεοπτική διαφήμιση προσαρμόζεται συνήθως στις προτιμήσεις μιας συγκεκριμένης επικράτειας και στις γλώσσες που ομιλούνται εκεί. Το αυτό φαίνεται ότι ισχύει για τις υπηρεσίες νέων μέσων. Για το λόγο αυτό, η Επιτροπή φρονεί ότι το γεωγραφικό πεδίο των αγορών επόμενου σταδίου συμπίπτει με την επικράτεια των χωρών ή τουλάχιστον περιορίζεται σε γλωσσικές περιφέρειες.5. ΠΑΡΑΤΗΡΗΣΕΙΣ ΤΩΝ ΕΝΔΙΑΦΕΡΟΜΕΝΩΝ(91) Η Επιτροπή δημοσίευσε ανακοίνωση στην Επίσημη Εφημερίδα των Ευρωπαϊκών Κοινοτήτων, σύμφωνα με το άρθρο 19 παράγραφος 3 του κανονισμού αριθ. 17, στην οποία απάντησαν ορισμένοι ενδιαφερόμενοι τρίτοι.(92) Οι ποδοσφαιρικές ομοσπονδίες εκφράζουν την ικανοποίησή τους για το συμβιβασμό. Η G14, μια ευρωπαϊκή ομάδα οικονομικών συμφερόντων, τα 18 ιδρυτικά μέλη της οποίας είναι κορυφαίοι ευρωπαϊκοί ποδοσφαιρικοί σύλλογοι, θεωρεί ότι με τον καταμερισμό των δικαιωμάτων μετάδοσης σε χωριστές κατηγορίες αντιμετωπίζονται ικανοποιητικά τα ζητήματα που εγείρει η Επιτροπή. Πέραν αυτού, η G14 φρονεί ότι ο συνδυασμός από κοινού και μεμονωμένων πωλήσεων δικαιωμάτων έχει ως αποτέλεσμα την επίτευξη της δέουσας ισορροπίας μεταξύ της αλληλεγγύης και της προστασίας των καταναλωτών αφενός και της ανεξαρτησίας των ποδοσφαιρικών συλλόγων αφετέρου. Ως εκ τούτου, η G14 στηρίζει τη συμβιβαστική λύση και το νέο μοντέλο μάρκετινγκ, τονίζοντας ότι τα ενδιαφερόμενα μέρη πρέπει να συμμετέχουν ενεργά στα όργανα λήψης αποφάσεων της ΟΥΕΦΑ.(93) Ορισμένοι συνδρομητικοί τηλεοπτικοί σταθμοί ανησυχούν ότι η αναδιοργάνωση του συστήματος πώλησης των τηλεοπτικών δικαιωμάτων του κυπέλλου πρωταθλητριών της ΟΥΕΦΑ θα αυξήσει τον ανταγωνισμό στις αγορές τηλεοπτικών μεταδόσεων και συνεπώς δεν λαμβάνει υπόψη την οικονομική πραγματικότητα που αντιμετωπίζει η συνδρομητική τηλεόραση στην Ευρώπη. Ο περιορισμός της αποκλειστικότητας μέσω του διαχωρισμού σε πολυάριθμα πακέτα και των μικρής διάρκειας περιορισμών υποβαθμίζει την αξία για τους ραδιοτηλεοπτικούς φορείς, οι οποίοι θεωρούν ότι ένα αθλητικό γεγονός έχει αξία μόνο όταν ένας ραδιοτηλεοπτικός φορέας διατηρεί τα αποκλειστικά δικαιώματα μετάδοσής του. Ο καταμερισμός των δικαιωμάτων, υπέρ του οποίου τάσσεται η Επιτροπή, εγκυμονεί τον κίνδυνο της υποβάθμισης της αξίας του αθλητικού γεγονότος, αυξάνοντας σε υπερβολικό βαθμό τις ποδοσφαιρικές τηλεοπτικές μεταδόσεις και υποχρεώνοντας τους τηλεθεατές να αγοράζουν πολλές συνδρομές. Επίσης, φοβούνται τον ανταγωνισμό από τα προϊόντα του Διαδικτύου/UMTS και επιθυμούν την επιβολή περισσότερων περιορισμών σχετικά με τα δικαιώματα των νέων μέσων, συμπεριλαμβανομένων, μεταξύ άλλων, περιορισμών μεγαλύτερης διάρκειας, οι οποίοι θα επιβράδυναν την ανάπτυξη αυτών των νέων μέσων.(94) Άλλοι φορείς της ελεύθερης τηλεόρασης εκφράζουν την ικανοποίησή τους για τις ευκαιρίες που παρέχει η νέα λύση, και επισημαίνουν, μεταξύ άλλων, ότι θα πρέπει να αποδειχθεί στην πράξη κατά πόσο η λύση των πακέτων θα οδηγήσει στη μετάδοση των διοργανώσεων της ΟΥΕΦΑ από περισσότερους φορείς της ελεύθερης τηλεόρασης. Επισημαίνουν ότι το κύπελλο ΟΥΕΦΑ προβλέπει ήδη τη μετάδοση διοργανώσεων της ΟΥΕΦΑ από περισσότερους φορείς της ελεύθερης τηλεόρασης. Ένας φορέας ελεύθερης τηλεόρασης δηλώνει ότι δεν είναι σε θέση να προσδιορίσει, με βάση τα υποβληθέντα στοιχεία, κατά πόσο το νέο σύστημα θα αντιμετωπίσει στην πράξη τα ζητήματα που εγείρονται στην ανακοίνωση των αιτιάσεων. Ωστόσο, εκφράζει τον προβληματισμό του σχετικά με τον περιορισμό της αποκλειστικότητας μέσω του συστήματος των πακέτων. Το τρίτο πακέτο των δικαιωμάτων απευθείας μετάδοσης δεν έχει ουσιαστική αξία για τους ραδιοτηλεοπτικούς φορείς, καθώς οι εθνικοί αγώνες περιλαμβάνονται εξ ορισμού στο χρυσό και στο αργυρό πακέτο.(95) Ένας οργανισμός αθλητικών δικαιωμάτων συγχαίρει την ΟΥΕΦΑ και την Επιτροπή για το συμβιβασμό στον οποίο κατέληξαν, αποδεχόμενες γενικά την αρχή της κοινής πώλησης δικαιωμάτων. Ο εν λόγω οργανισμός θεωρεί ότι αυτή η αρχή εγγυάται ότι η ελκυστικότητα του προϊόντος και του σήματος του "κυπέλλου πρωταθλητριών της ΟΥΕΦΑ" είναι προς το συμφέρον των καταναλωτών και εξυπηρετεί κατά τον καλύτερο τρόπο τα συμφέροντα των διάφορων ενδιαφερομένων. Ωστόσο, εκφράζει τη λύπη του για την παρέκκλιση από την αρχή της κοινής πώλησης που αποτελεί το πακέτο 5, καθώς αυτή μπορεί να επηρεάσει αρνητικά την εικόνα του κυπέλλου πρωταθλητριών της ΟΥΕΦΑ.(96) Άλλοι οργανισμοί αθλητικών δικαιωμάτων δεν συμμερίζονται την άποψη ότι ο συμβιβασμός αποτελεί λύση των ζητημάτων που εγείρει η Επιτροπή σχετικά με τα δικαιώματα τηλεοπτικών μεταδόσεων ποδοσφαιρικών διοργανώσεων που αντιπροσωπεύουν το 15-40 % της αξίας των τηλεοπτικών δικαιωμάτων των τακτικών ποδοσφαιρικών διοργανώσεων. Ισχυρίζονται ότι δεν απαιτείται συμφωνία κοινής πώλησης προκειμένου το κύπελλο πρωταθλητριών της ΟΥΕΦΑ να εδραιώσει την εικόνα του. Επίσης, θεωρούν ότι η αρχή της αλληλεγγύης ή η ύπαρξη ενός μοναδικού σημείου πώλησης δεν είναι επιχειρήματα που έχουν σημασία στο πλαίσιο του άρθρου 81 παράγραφος 3. Πέραν αυτού, προβάλλουν το επιχείρημα ότι ο συμβιβασμός είναι πιθανό να λειτουργήσει ως πρότυπο για άλλες ποδοσφαιρικές διοργανώσεις, συμπεριλαμβανομένου του κυπέλλου ΟΥΕΦΑ. Θεωρούν ότι τα πακέτα 1 και 2 θα περιλαμβάνουν το σύνολο των από εμπορικής απόψεως αξιόλογων αγώνων, ενώ οι αγώνες που περιλαμβάνονται στο πακέτο 5 έχουν πολύ χαμηλή εμπορική αξία. Μόνο η ΟΥΕΦΑ μπορεί να διαθέσει στην αγορά ασύρματη υπηρεσία και υπηρεσία Διαδικτύου που θα καλύπτουν το κύπελλο πρωταθλητριών στο σύνολό του. Επιπλέον, οι ποδοσφαιρικοί σύλλογοι περιορίζονται στην εμπορία προϊόντων και συναφών υπηρεσιών που σχετίζονται με τον κάθε σύλλογο. Συνεπώς, ανησυχούν ότι οι ποδοσφαιρικοί σύλλογοι μπορεί να μην είναι σε θέση να αναπτύξουν προϊόντα που να ανταγωνίζεται τα προϊόντα του κυπέλλου πρωταθλητριών της ΟΥΕΦΑ. Τέλος, τονίζουν ότι οι ποδοσφαιρικοί σύλλογοι οφείλουν να καταβάλλουν συνδρομή για το ακατέργαστο υλικό και ότι τα δικαιώματα του Διαδικτύου είναι διαθέσιμα μόνο μετά τα μεσάνυκτα.(97) Ένας τηλεπικοινωνιακός φορέας με συμφέροντα στους τομείς της ελεύθερης τηλεόρασης, του Διαδικτύου και των ασύρματων εφαρμογών, χαιρετίζει την πρωτοβουλία της Επιτροπής για το άνοιγμα της αγοράς προς το σκοπό της πώλησης των τηλεοπτικών δικαιωμάτων του κυπέλλου πρωταθλητριών της ΟΥΕΦΑ. Ο εν λόγω φορέας θεωρεί ότι τα πακέτα 1 και 2 θα πρέπει να μπορούν να διαχωριστούν, παρέχοντας στους ραδιοτηλεοπτικούς φορείς τη δυνατότητα να υποβάλλουν προσφορές για μεμονωμένους αγώνες, καθώς και ότι δεν πρέπει να επιτρέπεται η ενοποίηση των δύο πακέτων από κάποιον ραδιοτηλεοπτικό φορέα. Επίσης, ισχυρίζεται ότι το ίδιο πακέτο θα πρέπει να πωλείται σε ένα φορέα της ελεύθερης τηλεόρασης και σε ένα συνδρομητικό τηλεοπτικό φορέα. Επιπλέον, θεωρεί ότι στους ραδιοτηλεοπτικούς φορείς πρέπει να παρέχεται η δυνατότητα επαναπώλησης των δικαιωμάτων σε παρόχους υπηρεσιών Διαδικτύου και παρόχους ασύρματων προϊόντων.(98) Οι πάροχοι υπηρεσιών Διαδικτύου θα επιθυμούσαν να έχουν δικαιώματα απευθείας μετάδοσης. Θεωρούν ότι ο περιορισμός είναι υπερβολικός για την εκμετάλλευση μαγνητοσκοπημένων μεταδόσεων, καθώς και ότι το Διαδίκτυο και η τηλεόραση αποτελούν δύο χωριστές αγορές. Εκφράζουν τη λύπη τους για το γεγονός ότι η ΟΥΕΦΑ και οι ποδοσφαιρικοί σύλλογοι διατηρούν τα δικαιώματα μαγνητοσκοπημένης μετάδοσης, καθώς και ότι οι πάροχοι υπηρεσιών Διαδικτύου αποκλείονται από τον ανταγωνισμό για τα εν λόγω δικαιώματα.(99) Μόνο μια εθνική αρχή αρμόδια για θέματα ανταγωνισμού υπέβαλε παρατηρήσεις στην Επιτροπή. Η εν λόγω αρχή θεωρεί ότι ο συμβιβασμός δεν επιλύει τα προβλήματα που προσδιορίζονται στην ανακοίνωση των αιτιάσεων και ως εκ τούτου δεν είναι επιλέξιμος για απαλλαγή. Φρονεί ότι σε οριζόντιο επίπεδο, η συμφωνία της ΟΥΕΦΑ συνεχίζει να περιορίζει τον ανταγωνισμό, καθώς η ΟΥΕΦΑ διατηρεί το αποκλειστικό δικαίωμα πώλησης των δικαιωμάτων μετάδοσης όλων των αγώνων. Όσον αφορά το κάθετο επίπεδο, το νέο εμπορικό μοντέλο δεν καθησυχάζει τις ανησυχίες για στρέβλωση του ανταγωνισμού, καθώς μόνο οι μεγάλοι ραδιοτηλεοπτικοί φορείς μπορούν ουσιαστικά να αγοράζουν τα δύο κύρια πακέτα. Επιπλέον, ισχυρίζεται ότι η δυνατότητα πώλησης από τους ποδοσφαιρικούς συλλόγους του πακέτου 5 στη συνδρομητική τηλεόραση/με το σύστημα της χρέωσης ανά εκπομπή αποτελεί ψευδαίσθηση, καθώς στη Γερμανία υπάρχει μόνο ένας ραδιοτηλεοπτικός φορέας που εφαρμόζει το σύστημα της χρέωσης ανά εκπομπή.(100) Τέλος, οι ραδιοφωνικοί φορείς διερωτώνται πώς η ΟΥΕΦΑ μπορεί να πωλεί ραδιοφωνικά δικαιώματα, δεδομένου του δικαιώματος ενημέρωσης του κοινού. Ισχυρίζονται ότι το δικαίωμα του κοινού για πρόσβαση σε πληροφορίες δεν μπορεί να θεωρηθεί ως αγορά κατά τον ίδιο τρόπο όπως στην περίπτωση της τηλεόρασης.(101) Η ΟΥΕΦΑ ενημερώθηκε ότι με βάση τις παρατηρήσεις των ενδιαφερομένων, η Επιτροπή είχε προσδιορίσει ορισμένα ζητήματα σε σχέση με τα οποία απαιτείται ενδεχομένως τροποποίηση του συμβιβασμού. Τα ζητήματα που τέθηκαν με τις παρατηρήσεις των ενδιαφερομένων, συζητήθηκαν με την ΟΥΕΦΑ στο πλαίσιο ορισμένων συναντήσεων και οδήγησαν στην ανταλλαγή επιστολών. Κατόπιν αυτού, η ΟΥΕΦΑ συμφώνησε να τροποποιήσει τη συμφωνία για την κοινή πώληση προκειμένου να ληφθούν υπόψη οι ως άνω παρατηρήσεις. Οι τροποποιήσεις αφορούν ειδικότερα περιορισμούς που επιβάλλονται στην πώληση των τηλεοπτικών δικαιωμάτων από τους επιμέρους ποδοσφαιρικούς συλλόγους (π.χ. κατάρτιση πακέτων, περιορισμοί σχετικά με το πεδίο εφαρμογής) και την επίτευξη καλύτερης ισορροπίας μεταξύ της κοινής πώλησης και της πώλησης σε μεμονωμένη βάση. Επίσης, βελτιώθηκε η πρόσβαση των παρόχων υπηρεσιών Διαδικτύου στο περιεχόμενο.6. ΕΦΑΡΜΟΓΗ ΤΟΥ ΑΡΘΡΟΥ 81 ΤΗΣ ΣΥΝΘΗΚΗΣ ΚΑΙ ΤΟΥ ΑΡΘΡΟΥ 53 ΤΗΣ ΣΥΜΦΩΝΙΑΣ ΓΙΑ ΤΟΝ ΕΟΧ6.1. Δικαιοδοσία(102) Στην παρούσα υπόθεση, η Επιτροπή είναι η αρμόδια αρχή για την εφαρμογή του άρθρου 81 παράγραφος 1 της συνθήκης και του άρθρου 53 παράγραφος 1 της συμφωνίας για τον ΕΟΧ βάσει του άρθρου 56 της συμφωνίας για τον ΕΟΧ, καθώς η συμφωνία της ΟΥΕΦΑ για την κοινή πώληση έχει σημαντικές επιπτώσεις στον ανταγωνισμό στην κοινή αγορά, καθώς και στο εμπόριο μεταξύ των κρατών μελών.6.2. Άρθρο 81 παράγραφος 1 της συνθήκης και άρθρο 53 παράγραφος 1 της συμφωνίας για τον ΕΟΧ(103) Το άρθρο 81 παράγραφος 1 της συνθήκης απαγορεύει ως ασυμβίβαστες με την κοινή αγορά όλες τις συμφωνίες μεταξύ επιχειρήσεων, όλες οι αποφάσεις ενώσεων επιχειρήσεων και κάθε εναρμονισμένη πρακτική, που δύνανται να επηρεάσουν το εμπόριο μεταξύ των κρατών μελών και που έχουν ως αντικείμενο ή ως αποτέλεσμα την παρεμπόδιση, τον περιορισμό ή τη νόθευση του ανταγωνισμού εντός της κοινής αγοράς.(104) Το άρθρο 53 παράγραφος 1 της συμφωνίας για τον ΕΟΧ (το οποίο διατυπώνεται με βάση το άρθρο 81 παράγραφος 1 της συνθήκης) περιέχει παρόμοια απαγόρευση. Ωστόσο, η αναφορά του άρθρου 81 παράγραφος 1 της συνθήκης στο "εμπόριο μεταξύ των κρατών μελών" αντικαθίσταται από αναφορά στο "εμπόριο μεταξύ συμβαλλομένων μερών" και η αναφορά στον ανταγωνισμό "εντός της κοινής αγοράς" αντικαθίσταται από την αναφορά στον ανταγωνισμό "εντός της επικράτειας που καλύπτει η (...) συμφωνία [για τον ΕΟΧ]".6.3. Συμφωνίες ή αποφάσεις μεταξύ επιχειρήσεων και ενώσεων επιχειρήσεων(105) Το Δικαστήριο των Ευρωπαϊκών Κοινοτήτων αποφάσισε ότι, ενόψει των σκοπών της Κοινότητας, η άσκηση του αθλητισμού εμπίπτει στο κοινοτικό δίκαιο κατά το μέτρο που συνιστά οικονομική δραστηριότητα κατά την έννοια του άρθρου 2 της συνθήκης(53).(106) Οι ποδοσφαιρικοί σύλλογοι ασκούν οικονομικές δραστηριότητες(54) και θεωρούνται ως επιχειρήσεις με την έννοια του άρθρου 81 παράγραφος 1 της συνθήκης και του άρθρου 53 παράγραφος 1 της συμφωνίας για τον ΕΟΧ. Οι εν λόγω ποδοσφαιρικοί σύλλογοι είναι μέλη των εθνικών ποδοσφαιρικών ομοσπονδιών. Συνεπώς, οι εθνικές ποδοσφαιρικές ομοσπονδίες είναι ενώσεις επιχειρήσεων με την έννοια την έννοια του άρθρου 81 παράγραφος 1 της συνθήκης και του άρθρου 53 παράγραφος 1 της συμφωνίας για τον ΕΟΧ. Αποτελούν επίσης επιχειρήσεις στο μέτρο που ασκούν οικονομική δραστηριότητα(55). Οι εθνικές ποδοσφαιρικές ομοσπονδίες αποτελούν τα μέλη της ΟΥΕΦΑ. Κατά συνέπεια, η ΟΥΕΦΑ αποτελεί ταυτόχρονα ένωση ενώσεων επιχειρήσεων και ένωση επιχειρήσεων. Επιπλέον, η ΟΥΕΦΑ αποτελεί και επιχείρηση, καθώς ασκεί άμεσα οικονομικές δραστηριότητες.(107) Παρά το γεγονός ότι ορισμένοι από αυτούς τους φορείς είναι μη κερδοσκοπικοί, η ΟΥΕΦΑ, οι εθνικές ποδοσφαιρικές ομοσπονδίες και οι ποδοσφαιρικοί σύλλογοι αποτελούν στο σύνολό τους επιχειρήσεις με την έννοια του άρθρου 81 παράγραφος 1 της συνθήκης και του άρθρου 53 παράγραφος 1 της συμφωνίας για τον ΕΟΧ.(108) Το άρθρο 81 παράγραφος 1 της συνθήκης και το άρθρο 53 παράγραφος 1 της συμφωνίας για τον ΕΟΧ έχουν εφαρμογή επί των ενώσεων επιχειρήσεων κατά το μέτρο που:- η δική τους δραστηριότητα ή η δραστηριότητα των επιχειρήσεων οι οποίες είναι μέλη τους τείνει στην παραγωγή των αποτελεσμάτων που επιδιώκουν να απαλείψουν το άρθρο 81 παράγραφος 1 της συνθήκης και το άρθρο 53 παράγραφος 1 της συμφωνίας για τον ΕΟΧ(56) ή/και- η ένωση σκόπευε να συντονίζει και συντόνιζε τη δραστηριότητα των μελών της στην αγορά(57).(109) Ο κανονισμός του κυπέλλου πρωταθλητριών της ΟΥΕΦΑ αποτελεί απόφαση που έλαβε μια ένωση ενώσεων επιχειρήσεων κατά την έννοια του άρθρου 81 παράγραφος 1 της συνθήκης και του άρθρου 53 παράγραφος 1 της συμφωνίας για τον ΕΟΧ(58).(110) Ο κανονισμός του κυπέλλου πρωταθλητριών της ΟΥΕΦΑ παρέχει την κανονιστική βάση για τον τρόπο πώλησης των εμπορικών δικαιωμάτων του κυπέλλου πρωταθλητριών. Η εκτελεστική επιτροπή της ΟΥΕΦΑ εγκρίνει τον κανονισμό του κυπέλλου πρωταθλητριών της ΟΥΕΦΑ. Η συνέλευση της ΟΥΕΦΑ, στην οποία μετέχουν οι εθνικές ποδοσφαιρικές ομοσπονδίες, μέλη των οποίων είναι οι ποδοσφαιρικοί σύλλογοι, διορίζει την εκτελεστική επιτροπή. Ο κανονισμός του κυπέλλου πρωταθλητριών της ΟΥΕΦΑ είναι δεσμευτικός για τις εθνικές ποδοσφαιρικές ομοσπονδίες και για τους ποδοσφαιρικούς συλλόγους. Οι ποδοσφαιρικοί σύλλογοι που συμμετέχουν στο κύπελλο πρωταθλητριών της ΟΥΕΦΑ και είναι συνιδιοκτήτες των εμπορικών δικαιωμάτων του κυπέλλου πρωταθλητριών αποδέχονται το δεσμευτικό χαρακτήρα του καταστατικού της ΟΥΕΦΑ, του κανονισμού του κυπέλλου πρωταθλητριών της ΟΥΕΦΑ και άλλων συναφών με τη διοργάνωση αποφάσεων οι οποίες λαμβάνονται από τα αρμόδια όργανα της ΟΥΕΦΑ και αναφέρονται έντυπο συμμετοχής που υπογράφουν δηλώνοντας τη συμμετοχή τους στο κύπελλο πρωταθλητριών της ΟΥΕΦΑ.(111) Κατόπιν συμφωνίας με τα προαναφερθέντα αρμόδια όργανα της ΟΥΕΦΑ, τις ενώσεις και τους ποδοσφαιρικούς συλλόγους, η ΟΥΕΦΑ ενέκρινε τη νέα συμφωνία κοινής πώλησης των τηλεοπτικών δικαιωμάτων του κυπέλλου πρωταθλητριών της ΟΥΕΦΑ, το περιεχόμενο της οποίας συνοψίζεται ανωτέρω, στα τμήματα 1.4 έως 1.6.(112) Στο μέλλον, η ΟΥΕΦΑ θα συνάπτει συμβάσεις δικαιωμάτων με τρίτους, βάσει των αρχών που κατοχυρώνονται στην κοινοποιηθείσα συμφωνία κοινής πώλησης. Οι κάθετες συμφωνίες δικαιωμάτων με τηλεοπτικούς φορείς, οι οποίες είχαν κοινοποιηθεί αρχικά, παύουν πλέον να ισχύουν μετά τη θέσπιση της νέας συμφωνίας κοινής πώλησης και συνεπώς δεν εξετάζονται στο πλαίσιο της παρούσας απόφασης.6.4. Περιορισμός του ανταγωνισμού(113) Η κοινοποιηθείσα συμφωνία κοινής πώλησης παρέχει στην ΟΥΕΦΑ το αποκλειστικό δικαίωμα να πωλεί από κοινού ορισμένα εμπορικά δικαιώματα για λογαριασμό των ποδοσφαιρικών συλλόγων που συμμετέχουν στο κύπελλο πρωταθλητριών της ΟΥΕΦΑ. Στα εν λόγω δικαιώματα περιλαμβάνονται τα δικαιώματα μετάδοσης του κυπέλλου πρωταθλητριών της ΟΥΕΦΑ ως σύνολο, καθώς και στιγμιότυπα από όλους τους αγώνες του κυπέλλου πρωταθλητριών της ΟΥΕΦΑ. Αυτά τα δικαιώματα μετάδοσης που αναφέρονται στο τμήμα 1.6 ανωτέρω, αφορούν κάθε είδους δικαιώματα μετάδοσης και δεν περιορίζονται στα δικαιώματα για συγκεκριμένες αγορές. Υπό αυτήν την έννοια, οι περιοριστικές επιπτώσεις της συμφωνίας της ΟΥΕΦΑ για την κοινή πώληση των δικαιωμάτων μπορούν να εκδηλωθούν σε οποιαδήποτε από τις αγορές στις οποίες θα μπορούσε να γίνει χρήση των εν λόγω δικαιωμάτων.(114) Η συμφωνία της ΟΥΕΦΑ για την κοινή πώληση έχει ως αποτέλεσμα ότι μέσω της συμφωνίας για την από κοινού εκμετάλλευση των εμπορικών δικαιωμάτων του κυπέλλου πρωταθλητριών της ΟΥΕΦΑ σε αποκλειστική βάση μέσω ενός κοινού φορέα πώλησης, η ΟΥΕΦΑ απαγορεύει στους μεμονωμένους ποδοσφαιρικούς συλλόγους τη χωριστή διάθεση αυτών των δικαιωμάτων. Κατ' αυτόν τον τρόπο αποκλείεται ο ανταγωνισμός μεταξύ των ποδοσφαιρικών συλλόγων, καθώς και μεταξύ της ΟΥΕΦΑ και των ποδοσφαιρικών συλλόγων όσον αφορά την παράλληλη πώληση δικαιωμάτων μετάδοσης του κυπέλλου πρωταθλητριών της ΟΥΕΦΑ σε ενδιαφερόμενους αγοραστές, σε αγορές προηγούμενου σταδίου. Αυτό σημαίνει ότι τα τρίτα ενδιαφερόμενα μέρη έχουν μόνο ένα σημείο προμήθειας των δικαιωμάτων αυτών. Συνεπώς, οι τρίτοι εμπορικοί φορείς εκμετάλλευσης υποχρεώνονται να αγοράζουν τα σχετικά δικαιώματα υπό όρους που προσδιορίζονται από κοινού στο πλαίσιο της πρόσκλησης υποβολής προσφορών από το φορέα κοινής πώλησης. Αυτό συνεπάγεται ότι ο φορέας κοινής πώλησης περιορίζει τον ανταγωνισμό υπό την έννοια ότι καθορίζει τις τιμές και όλους τους άλλους όρους συναλλαγής για λογαριασμό των επιμέρους ποδοσφαιρικών συλλόγων που παράγουν περιεχόμενο του κυπέλλου πρωταθλητριών της ΟΥΕΦΑ. Εάν δεν υπήρχε η συμφωνία κοινής πώλησης, κάθε ποδοσφαιρικός σύλλογος θα όριζε τις τιμές και τους όρους ανεξάρτητα από τους υπολοίπους και ανταγωνιζόμενος αυτούς. Συνεπώς, ο περιορισμός του ανταγωνισμού που προκαλείται από τη συμφωνία για την κοινή πώληση έχει ως αποτέλεσμα ενιαίες τιμές σε σύγκριση με την πώληση σε μεμονωμένη βάση.(115) Η συμφωνία της ΟΥΕΦΑ για την κοινή πώληση έχει επίσης ως αποτέλεσμα την επιβολή στους ποδοσφαιρικούς συλλόγους ορισμένων περιορισμών όσον αφορά την εκμετάλλευση των εμπορικών δικαιωμάτων που δεν έχουν εκχωρήσει στην ΟΥΕΦΑ προς το σκοπό της κοινής πώλησης, αλλά τα οποία εκμεταλλεύονται χωριστά οι ίδιοι. Οι περιορισμοί που επιβάλλονται στους επιμέρους ποδοσφαιρικούς συλλόγους αφορούν ιδίως:α) τον περιορισμό της πώλησης σε μεμονωμένη βάση από τους ποδοσφαιρικούς συλλόγους τηλεοπτικών δικαιωμάτων απευθείας μετάδοσης, με βάση τον οποίο οι σύλλογοι περιορίζονται να πωλούν τα εν λόγω δικαιώματα απευθείας μετάδοσης μόνο σε τηλεοπτικούς φορείς για ζωντανή συνδρομητική μετάδοση/χρέωση ανά εκπομπή και απαγορεύεται η πώληση αυτών των δικαιωμάτων σε φορείς της ελεύθερης τηλεόρασης (πακέτο 5 του πίνακα καταμερισμού των δικαιωμάτων)·β) περιορισμούς όσον αφορά την εκμετάλλευση δικαιωμάτων μαγνητοσκοπημένης μετάδοσης, ιδίως δε τηλεοπτικών δικαιωμάτων και δικαιωμάτων του Διαδικτύου, (πακέτα 6, 7 και 12 του πίνακα καταμερισμού των δικαιωμάτων)·γ) τον περιορισμό της κατάρτισης πακέτων μεμονωμένα πωλούμενων δικαιωμάτων απευθείας και μαγνητοσκοπημένης μετάδοσης που απαγορεύει στους ποδοσφαιρικούς συλλόγους να πωλούν τα σε μεμονωμένη βάση πωλούμενα δικαιώματα μετάδοσης σε τελικούς χρήστες (ραδιοτηλεοπτικούς φορείς), οι οποίοι θα τα εκμεταλλεύονται ως προϊόν που εστιάζει στο κύπελλο πρωταθλητριών της ΟΥΕΦΑ (πακέτα 5, 6, 11 και 12 του πίνακα καταμερισμού των δικαιωμάτων).(116) Συνεπώς, η συμφωνία της ΟΥΕΦΑ για την κοινή πώληση περιορίζει των ανταγωνισμό στις αγορές προηγούμενου σταδίου, όχι μόνο μεταξύ των ποδοσφαιρικών συλλόγων αλλά και μεταξύ της ΟΥΕΦΑ και των ποδοσφαιρικών συλλόγων όσον αφορά την πώληση των εμπορικών δικαιωμάτων σε ενδιαφερόμενους αγοραστές. Επιπλέον, η κοινοποιηθείσα συμφωνία για την κοινή πώληση έχει επιπτώσεις στις αγορές μεταδόσεων επόμενου σταδίου, καθώς η κάλυψη ποδοσφαιρικών διοργανώσεων αποτελεί σημαντικό στοιχείο του ανταγωνισμού μεταξύ των τηλεοπτικών φορέων για την προσέλκυση διαφημιστών ή συνδρομητών για συνδρομητικές υπηρεσίες και υπηρεσίες χρέωσης ανά εκπομπή. Αυτή η συμφωνία έχει ως αποτέλεσμα τον περιορισμό του ανταγωνισμού. Συνεπώς εμπίπτει στην απαγόρευση του άρθρου 81 παράγραφος 1 της συνθήκης και του άρθρου 53 παράγραφος 1 της συμφωνίας για τον ΕΟΧ(59).6.4.1. Πεδίο εφαρμογής της παρούσας διαδικασίας(117) Βάσει της νέας εμπορικής πολιτικής, τα δικαιώματα μετάδοσης δεν προσφέρονται πλέον στο σύνολό τους σε ένα φορέα εκμετάλλευσης, αλλά κατανέμονται σε μεγάλο αριθμό μικρότερων πακέτων δικαιωμάτων. Δεν αποτελεί αντικείμενο της παρούσας διαδικασίας να διακριβώσει κατά πόσον οι μεμονωμένες συμβάσεις δικαιωμάτων μεταξύ της ΟΥΕΦΑ και ενός ραδιοτηλεοπτικού φορέα περιορίζουν τον ανταγωνισμό με την έννοια του άρθρου 81 παράγραφος 1 της συνθήκης και του άρθρου 53 παράγραφος 1 της συμφωνίας για τον ΕΟΧ. Ούτε είναι δυνατό να εξακριβωθεί στο πλαίσιο της παρούσας διαδικασίας κατά πόσον ο ανταγωνισμός θα περιοριζόταν στην περίπτωση που ένας φορέας εκμετάλλευσης αποκτούσε περισσότερα πακέτα δικαιωμάτων. Συνεπώς, η παρούσα απόφαση δεν θα εξετάσει τις επιμέρους συμβάσεις δικαιωμάτων που συνάπτει η ΟΥΕΦΑ με τρίτους ούτε λαμβάνει υπόψη κατά κανένα τρόπο την αξιολόγησή τους δυνάμει της κοινοτικής νομοθεσίας περί ανταγωνισμού.6.5. Δυνατότητα εφαρμογής του άρθρου 81 παράγραφος 1 της συνθήκης και του άρθρου 53 παράγραφος 1 της συμφωνίας για τον ΕΟΧ6.5.1. Δικαιώματα του κυπέλλου πρωταθλητριών και δικαιώματα των επιμέρους ποδοσφαιρικών συλλόγων(118) Για κάθε επιμέρους ποδοσφαιρικό αγώνα που διεξάγεται στο πλαίσιο του κυπέλλου πρωταθλητριών της ΟΥΕΦΑ, οι δύο συμμετέχοντες ποδοσφαιρικοί σύλλογοι μπορούν να διεκδικήσουν την κυριότητα των εμπορικών δικαιωμάτων. Αυτό προκύπτει από το γεγονός ότι θα ήταν δύσκολο να αμφισβητηθεί το δικαίωμα του γηπεδούχου ποδοσφαιρικού συλλόγου, με την ιδιότητα του χρήστη του ποδοσφαιρικού σταδίου, να απαγορεύσει την είσοδο σε φορείς εκμετάλλευσης μέσων μαζικής επικοινωνίας που θα επιθυμούσαν να μαγνητοσκοπήσουν τους εν λόγω αγώνες. Ομοίως, θα ήταν δύσκολο να αμφισβητηθεί το δικαίωμα του φιλοξενούμενου ποδοσφαιρικού συλλόγου, ως αναγκαίου συμμετέχοντα στον ποδοσφαιρικό αγώνα, να έχει άποψη σχετικά με το εάν, με ποιον και από ποιον θα μαγνητοσκοπηθεί ο αγώνας.(119) Εξετάζοντας ένα ποδοσφαιρικό πρωτάθλημα στο σύνολό του, φαίνεται ότι κάθε ποδοσφαιρικός σύλλογος έχει συμφέροντα όσον αφορά τα δικαιώματα στις διάφορες φάσεις στις οποίες συμμετέχει, χωρίς ωστόσο να θεωρείται ότι η κυριότητά τους επεκτείνεται πέραν αυτού του ορίου. Συνεπώς, επί ενός ποδοσφαιρικού πρωταθλήματος υπάρχει μεγάλος αριθμός ανεξάρτητων μεταξύ τους δικαιωμάτων. Το γεγονός ότι οι ποδοσφαιρικοί σύλλογοι συμμετέχουν στο ποδοσφαιρικό πρωτάθλημα δεν συνεπάγεται ότι η κυριότητα επεκτείνεται σε όλους τους αγώνες του πρωταθλήματος ούτε ότι διασυνδέεται σε βαθμό που θα πρέπει να θεωρηθεί ότι όλοι οι ποδοσφαιρικοί σύλλογοι κατέχουν ποσοστό κυριότητας επί ολόκληρου του πρωταθλήματος και επί κάθε αγώνα.(120) Η ΟΥΕΦΑ ισχυρίζεται ότι η διοργάνωση ενός ποδοσφαιρικού πρωταθλήματος με δική του εικόνα, διακριτή από εκείνη των συμμετεχόντων ποδοσφαιρικών συλλόγων, κατέστη δυνατή χάρη στις δικές της πνευματικές προσπάθειες και την οργανωτική της ευθύνη. Συνεπώς, χωρίς τη συμφωνία για την κοινή πώληση δεν θα ετίθετο ζήτημα εμπορικών δικαιωμάτων. Η ΟΥΕΦΑ ισχυρίζεται ότι είναι κάτοχος των δικαιωμάτων ιδιοκτησίας του κυπέλλου πρωταθλητριών ΟΥΕΦΑ λόγω των υποχρεώσεων που αναλαμβάνει. Στο βαθμό που η ΟΥΕΦΑ πωλεί δικαιώματα που αποτελούν ιδιοκτησία της, το άρθρο 81 παράγραφος 1 της συνθήκης και το άρθρο 53 παράγραφος 1 της συμφωνίας για τον ΕΟΧ δεν έχουν εφαρμογή. Ως εκ τούτου, σύμφωνα με την ΟΥΕΦΑ, η υπόθεση δεν αφορά τη συμφωνία για την κοινή πώληση αλλά τους όρους υπό τους οποίους τα δικαιώματα πωλούνται σε τρίτους. Κατά συνέπεια, η ΟΥΕΦΑ ισχυρίζεται ότι, εφόσον οι όροι αυτοί δεν περιορίζουν τον ανταγωνισμό, δεν παραβιάζεται το άρθρο 81 παράγραφος 1 της συνθήκης και το άρθρο 53 παράγραφος 1 της συμφωνίας για τον ΕΟΧ.(121) Εκτός αυτού, η ΟΥΕΦΑ ισχυρίζεται ότι, εάν δεν μπορεί να θεωρηθεί ως ο μοναδικός κάτοχος των δικαιωμάτων ιδιοκτησίας, θα πρέπει να θεωρηθεί ως "συνιδιοκτήτης" αυτών των δικαιωμάτων. Συνεπώς, σύμφωνα με την ΟΥΕΦΑ, η κοινοποιηθείσα συμφωνία κοινής πώλησης διαφέρει εκ βάθρων από οποιαδήποτε συνήθη συμφωνία κοινής πώλησης όπου οι επιμέρους επιχειρήσεις πωλούν από κοινού μεμονωμένα δικαιώματα, καθώς στην παρούσα υπόθεση, η ΟΥΕΦΑ εκμεταλλεύεται τα δικά της δικαιώματα ιδιοκτησίας. Η ΟΥΕΦΑ υπογραμμίζει την άποψή της σε σχέση με το καθεστώς της πνευματικής ιδιοκτησίας σε σύγκριση με την κατάσταση που επικρατεί στα επιμέρους κράτη μέλη(60).(122) Η Επιτροπή λαμβάνει υπόψη το γεγονός ότι τα κράτη μέλη του ΕΟΧ δεν αντιμετωπίζουν κατά ενιαίο τρόπο το ζήτημα της κυριότητας των δικαιωμάτων μετάδοσης των ποδοσφαιρικών εκδηλώσεων ούτε υφίσταται νομοθεσία της Κοινότητας και του ΕΟΧ(61). Είναι αλήθεια ότι εφόσον η ΟΥΕΦΑ θεωρηθεί ως μοναδικός κάτοχος των δικαιωμάτων σε ένα κράτος μέλος, η πώληση των εμπορικών δικαιωμάτων από την ΟΥΕΦΑ δεν προκαλεί οριζόντιο περιορισμό του ανταγωνισμού. Ωστόσο, με βάση τις πληροφορίες που υπέβαλε η ΟΥΕΦΑ, η τελευταία μπορεί να θεωρηθεί στην καλύτερη περίπτωση συνιδιοκτήτης των δικαιωμάτων, σε καμία όμως περίπτωση, ως μοναδικός ιδιοκτήτης. Το ζήτημα της κυριότητας αποτελεί ζήτημα του εθνικού δικαίου, η δε εξέτασή του από την Επιτροπή στην παρούσα υπόθεση δεν προδικάζει οποιαδήποτε απόφαση των εθνικών δικαστηρίων.(123) Συνεπώς, η Επιτροπή θεωρεί ότι μεταξύ των ποδοσφαιρικών συλλόγων και της ΟΥΕΦΑ υφίσταται σχέση συνιδιοκτησίας όσον αφορά τους μεμονωμένους αγώνες, αλλά η εν λόγω συνιδιοκτησία δεν αφορά οριζόντια το σύνολο των δικαιωμάτων που προκύπτουν από ένα ποδοσφαιρικό πρωτάθλημα. Για το σκοπό της παρούσας υπόθεσης, δεν κρίνεται αναγκαίος ο ποσοτικός προσδιορισμός των σχετικών ποσοστών ιδιοκτησίας.(124) Αρκεί να επισημανθεί ότι υπάρχουν πολλοί ιδιοκτήτες των δικαιωμάτων μετάδοσης του κυπέλλου πρωταθλητριών της ΟΥΕΦΑ. Μια συμφωνία μεταξύ των τριών ιδιοκτητών (των δύο ποδοσφαιρικών συλλόγων και της ΟΥΕΦΑ) που είναι απαραίτητοι για την παραγωγή μιας μονάδας προϊόντος (της άδειας για τη μετάδοση του αγώνα) δεν υπάγεται στο άρθρο 81 παράγραφος 1 της συνθήκης ούτε στο άρθρο 53 παράγραφος 1 της συμφωνίας για τον ΕΟΧ. Ωστόσο, επειδή η συμφωνία σχετικά με τη συμφωνία κοινής πώλησης της ΟΥΕΦΑ δεν περιορίζεται σε αυτό, το άρθρο 81 παράγραφος 1 της συνθήκης και το άρθρο 53 παράγραφος 1 της συμφωνίας για τον ΕΟΧ έχουν εφαρμογή στη συμφωνία.6.5.2. Τα ιδιαίτερα χαρακτηριστικά του αθλητισμού(125) Η ΟΥΕΦΑ είναι της άποψης ότι δεν είναι σκόπιμο να αξιολογείται η σχέση μεταξύ των ποδοσφαιρικών συλλόγων με μια δοκιμή άσκησης ελεύθερου ανταγωνισμού, καθώς οι ποδοσφαιρικοί σύλλογοι δεν αποτελούν πραγματικά ανεξάρτητους ανταγωνιστές. Η ΟΥΕΦΑ φρονεί ότι αυτή η εν λόγω δοκιμή μπορεί να έχει εφαρμογή για την αξιολόγηση των πλεονεκτημάτων μιας συμφωνίας μεταξύ ανεξάρτητων επιχειρήσεων που ανταγωνίζονται μεταξύ τους υπό κανονικές συνθήκες.(126) Εκτός αυτού, σύμφωνα με την ΟΥΕΦΑ, το άρθρο 81 παράγραφος 1 της συνθήκης και το άρθρο 53 παράγραφος 1 της συμφωνίας για τον ΕΟΧ δεν τυγχάνουν εφαρμογής επειδή η δομή και η λειτουργία του κυπέλλου πρωταθλητριών της ΟΥΕΦΑ αποσκοπούν στην προώθηση και όχι στον περιορισμό του ανταγωνισμού στο χώρο του ευρωπαϊκού ποδοσφαίρου. Η ΟΥΕΦΑ φρονεί ότι το μοντέλο της χρηματοοικονομικής αλληλεγγύης συμβάλλει στη διατήρηση μιας ισορροπίας μεταξύ των ποδοσφαιρικών συλλόγων και στην ενθάρρυνση της πρόσληψης νεαρών παικτών προς το σκοπό της προώθησης του ανταγωνισμού στο χώρο του ευρωπαϊκού ποδοσφαίρου. Οι οικονομικές πολιτικές που εφαρμόζει η ΟΥΕΦΑ έχουν ως αποτέλεσμα την τόνωση του ανταγωνισμού μεταξύ των ποδοσφαιρικών συλλόγων της Ευρώπης και την αύξηση του αριθμού των ανταγωνιστών στην αγορά.(127) Το Δικαστήριο των Ευρωπαϊκών Κοινοτήτων αποφάσισε ότι, ενόψει των σκοπών της Κοινότητας, η άσκηση του αθλητισμού εμπίπτει στο κοινοτικό δίκαιο κατά το μέτρο που συνιστά οικονομική δραστηριότητα κατά την έννοια του άρθρου 2 της συνθήκης(62).(128) Η ΟΥΕΦΑ και οι ποδοσφαιρικοί σύλλογοι είναι οικονομικοί ανταγωνιστές όσον αφορά την πώληση των εμπορικών δικαιωμάτων (δικαιωμάτων ιδιοκτησίας και δικαιωμάτων μετάδοσης) των ποδοσφαιρικών αγώνων. Εάν δεν υπήρχε η συμφωνία για την κοινή πώληση, αυτοί οι φορείς θα πωλούσαν τα εν λόγω δικαιώματα σε μεμονωμένη βάση, ανταγωνιζόμενοι μεταξύ τους.(129) Ουσιαστικά, αντικείμενο της κοινοποιηθείσας συμφωνίας δεν αποτελεί η οργάνωση του κυπέλλου πρωταθλητριών της ΟΥΕΦΑ, αλλά η πώληση των εμπορικών δικαιωμάτων αυτού. Η Επιτροπή κατανοεί ότι για τη διοργάνωση ενός ποδοσφαιρικού πρωταθλήματος απαιτείται κάποιας μορφής συνεργασία μεταξύ των συμμετεχόντων, καθώς και ότι, στο πλαίσιο αυτό, υφίσταται κάποια αλληλεξάρτηση μεταξύ των ποδοσφαιρικών συλλόγων. Ωστόσο, αυτή η αλληλεξάρτηση μεταξύ όλων των ποδοσφαιρικών συλλόγων δεν επεκτείνεται στο σύνολο των δραστηριοτήτων των συμμετεχόντων στο κύπελλο πρωταθλητριών της ΟΥΕΦΑ. Οι ποδοσφαιρικοί σύλλογοι ανταγωνίζονται ήδη στους τομείς των χορηγιών, της διαφήμισης εντός των σταδίων και της διανομής ειδών προώθησης. Οι ποδοσφαιρικοί σύλλογοι ανταγωνίζονται επίσης μεταξύ τους στον τομέα της προσέλκυσης παικτών. Κατά συνέπεια, από την άποψη του άρθρου 81 παράγραφος 1 της συνθήκης και του άρθρου 53 παράγραφος 1 της συμφωνίας για τον ΕΟΧ, για τη διοργάνωση ενός ποδοσφαιρικού πρωταθλήματος δεν είναι απαραίτητη η απόφαση μιας ένωσης ενώσεων επιχειρήσεων να πωλεί από κοινού τα εμπορικά δικαιώματα για λογαριασμό των μελών της, που αποτελεί τομέα στον οποίο οι ποδοσφαιρικοί σύλλογοι είναι οικονομικοί ανταγωνιστές. Συνεπώς, οι εν λόγω διατάξεις έχουν εφαρμογή στην περίπτωση της εν λόγω συμφωνίας. Τυχόν αναγκαιότητα να ληφθούν υπόψη τα ιδιαίτερα χαρακτηριστικά του αθλητισμού, όπως π.χ. η ενδεχόμενη ανάγκη προστασίας των λιγότερο εύρωστων ποδοσφαιρικών συλλόγων μέσω διασταυρούμενων επιδοτήσεων με κεφάλαια των οικονομικά πιο εύρωστων προς τους λιγότερο εύρωστους ποδοσφαιρικούς συλλόγους ή με οποιοδήποτε άλλο μέσο, θα πρέπει να εξετασθεί βάσει του άρθρου 81 παράγραφος 3 της συνθήκης και του άρθρου 53 παράγραφος 3 της συμφωνίας για τον ΕΟΧ.(130) Σύμφωνα με την ΟΥΕΦΑ, η συμφωνία για την κοινή πώληση αποτελεί προϋπόθεση για τη διοργάνωση του κυπέλλου πρωταθλητριών. Η ΟΥΕΦΑ δεν θα αναλάμβανε τη διοργάνωση του κυπέλλου πρωταθλητριών χωρίς τη συμφωνία για την κοινή πώληση και χωρίς να είναι σε θέση να ανακατανέμει τα έσοδα. Η ΟΥΕΦΑ θεωρεί ότι η συμφωνία για την κοινή πώληση δεν παρακωλύει το εμπόριο μεταξύ των κρατών μελών, η δε ανακατανομή των εσόδων από την ΟΥΕΦΑ συμβάλλει στη διεύρυνση της ανταγωνιστικής βάσης του ευρωπαϊκού ποδοσφαίρου. Κατά την άποψη της ΟΥΕΦΑ, η οικονομική της πολιτική επιδιώκει την επίτευξη στόχων οι οποίοι έχουν αναγνωρισθεί από το Δικαστήριο των Ευρωπαϊκών Κοινοτήτων στην υπόθεση Bosman(63), δηλαδή το στόχο της διατήρησης μιας ισορροπίας μεταξύ των ποδοσφαιρικών συλλόγων μέσω της εξασφάλισης κάποιας ισότητας και της ενθάρρυνσης της πρόσληψης παικτών.(131) Η Επιτροπή αναγνωρίζει απόλυτα τον ιδιαίτερο χαρακτήρα του αθλητισμού, όπως εκφράσθηκε, για παράδειγμα, στη δήλωση του Ευρωπαϊκού Συμβουλίου της Νίκαιας το Δεκέμβριο του 2000. Με την ευκαιρία αυτή, το Συμβούλιο ενθάρρυνε την αλληλέγγυα διάθεση μέρους των εσόδων από την πώληση των τηλεοπτικών δικαιωμάτων, στα δέοντα επίπεδα, προς όφελος της αρχής της αλληλεγγύης μεταξύ όλων των επιπέδων και τομέων του αθλητισμού. Ωστόσο, παρά το γεγονός ότι το ενδιαφέρον της ΟΥΕΦΑ για τις εμπορικές πτυχές είναι κατανοητό, η ΟΥΕΦΑ δεν απέδειξε ότι η συμφωνία για την κοινή πώληση αποτελεί απολύτως απαραίτητη προϋπόθεση για την ανακατανομή των εσόδων. Το κύπελλο ΟΥΕΦΑ αποδεικνύει ότι μια πανευρωπαϊκή ποδοσφαιρική διοργάνωση μπορεί να διεξαχθεί χωρίς συμφωνία για την κοινή πώληση των τηλεοπτικών δικαιωμάτων, καθώς στην περίπτωση αυτή, οι επιμέρους ποδοσφαιρικοί σύλλογοι πωλούν τα τηλεοπτικά δικαιώματα σε μεμονωμένη βάση. Υπάρχουν επίσης τα παραδείγματα, σε εθνικό επίπεδο, της Ισπανίας, της Ιταλίας και της Ελλάδας. Η ανακατανομή των εσόδων μπορεί να πραγματοποιηθεί με άλλους τρόπους χωρίς να συνδέεται με συμφωνία για την κοινή πώληση. Μπορεί να εφαρμοσθεί μέσω ενός συστήματος φορολόγησης ή προαιρετικών συνεισφορών. Συνεπώς, το άρθρο 81 παράγραφος 1 της συνθήκης και το άρθρο 53 παράγραφος 1 της συμφωνίας για τον ΕΟΧ τυγχάνουν εφαρμογής στην εν λόγω συμφωνία για την κοινή πώληση. Σε κάθε περίπτωση, είναι σκόπιμο να εξετάζεται οποιοδήποτε συναφές επιχείρημα υπό το πρίσμα του άρθρου 81 παράγραφος 3 της συνθήκης και του άρθρου 53 παράγραφος 3 της συμφωνίας για τον ΕΟΧ.6.5.3. Αισθητός περιορισμός του ανταγωνισμού(132) Αξιολογώντας το βαθμό στον οποίο είναι αισθητός ο περιορισμός του ανταγωνισμού, η Επιτροπή επισημαίνει ότι τα αθλήματα υψηλής ζήτησης, ιδίως δε το ποδόσφαιρο, θεωρούνται ως ένα από τα κύρια κίνητρα για την παρακολούθηση τηλεόρασης. Το 1999, η ΟΥΕΦΑ πώλησε τα τηλεοπτικά δικαιώματα του κυπέλλου πρωταθλητριών έναντι ποσού μεγαλύτερου των 800 εκατομμυρίων ελβετικών φράγκων το 1999 (526 εκατομμύρια ευρώ). Κατά μέσο όρο στην Κοινότητα, την περίοδο 1999/2000, το κύπελλο πρωταθλητριών της ΟΥΕΦΑ αντιπροσωπεύει περίπου το 20 % του ποσού που κατέβαλαν οι ραδιοτηλεοπτικοί φορείς για δικαιώματα τηλεοπτικής μετάδοσης ποδοσφαιρικών διοργανώσεων(64). Έχοντας υπόψη ότι οι δαπάνες για την κάλυψη ποδοσφαιρικών διοργανώσεων αντιπροσωπεύουν με διαφορά το μεγαλύτερο ποσοστό των δαπανών των τηλεοπτικών σταθμών για την κάλυψη αθλητικών διοργανώσεων(65), η Επιτροπή θεωρεί ότι η συμφωνία κοινής πώλησης της ΟΥΕΦΑ έχει ως αποτέλεσμα τον αισθητό περιορισμό του ανταγωνισμού στην αγορά των ραδιοτηλεοπτικών μεταδόσεων.6.6. Επιπτώσεις στο εμπόριο μεταξύ των κρατών μελών(133) Το άρθρο 81 παράγραφος 1 της συνθήκης αφορά συμφωνίες οι οποίες θα έχουν αρνητικές επιπτώσεις στη δημιουργία μιας κοινής αγοράς μεταξύ των κρατών μελών, είτε διαχωρίζοντας τις εθνικές αγορές είτε νοθεύοντας τον ανταγωνισμό εντός της κοινής αγοράς. Ομοίως, το άρθρο 53 παράγραφος 1 της συμφωνίας για τον ΕΟΧ αφορά συμφωνίες οι οποίες υπονομεύουν την επίτευξη του ομοιογενούς Ευρωπαϊκού Οικονομικού Χώρου.(134) Τα εμπορικά δικαιώματα του κυπέλλου πρωταθλητριών της ΟΥΕΦΑ πωλούνται σε ολόκληρο τον ΕΟΧ. Συνεπώς, η συμφωνία της ΟΥΕΦΑ για την κοινή πώληση επηρεάζει το εμπόριο μεταξύ των κρατών μελών. Η πώληση των δικαιωμάτων μετάδοσης από τους επιμέρους ποδοσφαιρικούς συλλόγους ή σε μη αποκλειστική βάση θα μετέβαλλε τη ροή του εμπορίου στον τομέα των τηλεοπτικών δικαιωμάτων.(135) Το κύπελλο πρωταθλητριών της ΟΥΕΦΑ αποτελεί τη σημαντικότερη πανευρωπαϊκή συλλογική ποδοσφαιρική διοργάνωση, στην οποία συμμετέχουν 32 από τις καλύτερες ευρωπαϊκές ποδοσφαιρικές ομάδες. Η συμφωνία με την οποία ρυθμίζεται η κοινή πώληση μεταξύ των ποδοσφαιρικών συλλόγων που συμμετέχουν στο κύπελλο πρωταθλητριών της ΟΥΕΦΑ έχει αισθητό αντίκτυπο στο εμπόριο μεταξύ των κρατών μελών.7. ΑΡΘΡΟ 81 ΠΑΡΑΓΡΑΦΟΣ 3 ΤΗΣ ΣΥΝΘΗΚΗΣ ΚΑΙ ΑΡΘΡΟ 53 ΠΑΡΑΓΡΑΦΟΣ 3 ΤΗΣ ΣΥΜΦΩΝΙΑΣ ΓΙΑ ΤΟΝ ΕΟΧ(136) Κατά την εκτίμηση του περιορισμού του ανταγωνισμού που προκύπτει από τη συμφωνία της ΟΥΕΦΑ την κοινή πώληση με βάση τα κριτήρια απαλλαγής του άρθρου 81 παράγραφος 3 της συνθήκης και του άρθρου 53 παράγραφος 3 της συμφωνίας για τον ΕΟΧ, η Επιτροπή εξετάζει τα οφέλη που προκύπτουν από την περιοριστική συμφωνία. Απαλλαγή δυνάμει του άρθρου 81 παράγραφος 3 της συνθήκης και του άρθρου 53 παράγραφος 3 της συμφωνίας για τον ΕΟΧ αιτιολογείται όταν τα οφέλη αντισταθμίζουν τους περιορισμούς.(137) Ως εκ τούτου, βάσει του άρθρου 81 παράγραφος 3 της συνθήκης και του άρθρου 53 παράγραφος 3 της συμφωνίας για τον ΕΟΧ πρέπει να αξιολογηθεί κατά πόσον τα οφέλη που προκύπτουν από την κοινοποιηθείσα συμφωνία κοινής πώλησης, υπερτερούν των αρνητικών επιπτώσεών της, δηλαδή:α) η εκχώρηση από τους ποδοσφαιρικούς συλλόγους στην ΟΥΕΦΑ του αποκλειστικού δικαιώματος πώλησης ορισμένων από τα εμπορικά δικαιώματα του κυπέλλου πρωταθλητριών της ΟΥΕΦΑ καιβ) οι περιορισμοί τους οποίους αποδέχθηκαν οι ποδοσφαιρικοί σύλλογοι όσον αφορά την πώληση των εμπορικών τους δικαιωμάτων σε μεμονωμένη βάση.(138) Το άρθρο 81 παράγραφος 3 της συνθήκης και το άρθρο 53 παράγραφος 3 της συμφωνίας για τον ΕΟΧ προβλέπουν ότι οι διατάξεις της παραγράφου 1 του άρθρου 81 της συνθήκης και της παραγράφου 1 του άρθρου 53 της συμφωνίας για τον ΕΟΧ αντίστοιχα μπορεί να κηρυχθούν ανεφάρμοστες σε κάθε συμφωνία μεταξύ επιχειρήσεων η οποία συμβάλλει στη βελτίωση της παραγωγής ή της διανομής των προϊόντων ή στην προώθηση της τεχνικής ή οικονομικής προόδου εξασφαλίζοντας συγχρόνως στους καταναλωτές δίκαιο τμήμα από το όφελος που προκύπτει, και η οποία δεν επιβάλλει στις ενδιαφερόμενες επιχειρήσεις περιορισμούς μη απαραίτητους για την επίτευξη των στόχων αυτών, και δεν παρέχει στις επιχειρήσεις αυτές τη δυνατότητα καταργήσεως του ανταγωνισμού επί σημαντικού τμήματος των σχετικών προϊόντων.7.1. Βελτίωση της παραγωγής ή της διανομής των προϊόντων ή/και προώθηση της τεχνικής ή οικονομικής προόδου(139) Η ΟΥΕΦΑ θεωρεί ότι η συμφωνία για την κοινή πώληση διευκολύνει τις επιχειρηματικές δραστηριότητες των εμπορικών εταίρων της ΟΥΕΦΑ θεσπίζοντας ένα μοναδικό σημείο πώλησης. Η δημιουργία ενός μοναδικού σημείου πώλησης παρουσιάζει ιδιαίτερο ενδιαφέρον για ένα διεθνές πρωτάθλημα όπως το κύπελλο πρωταθλητριών της ΟΥΕΦΑ, λόγω του ότι στη διοργάνωση συμμετέχει μεγάλος αριθμός ποδοσφαιρικών συλλόγων από πολλές διαφορετικές χώρες. Πέρα από τις πρακτικές δυσκολίες που μπορεί να ανακύψουν, τίθεται και το ζήτημα της ιδιοκτησίας των δικαιωμάτων η ρύθμιση του οποίου διαφέρει από κράτος μέλος σε κράτος μέλος και υπάρχει το ενδεχόμενο πολλαπλής ιδιοκτησίας επί των δικαιωμάτων μετάδοσης κάθε αγώνα. Επιπλέον, υπάρχει ζήτηση από πολλούς διαφορετικούς ραδιοτηλεοπτικούς φορείς διαφορετικών εθνικοτήτων, οι οποίοι δραστηριοποιούνται σε πολλές διαφορετικές εθνικές αγορές.(140) Επιπλέον, η ΟΥΕΦΑ υποστηρίζει ότι η δημιουργία ενός μοναδικού σημείου πώλησης αποτελεί προϋπόθεση για την ύπαρξη του προϊόντος του κυπέλλου πρωταθλητριών της ΟΥΕΦΑ. Καθώς κανένας ποδοσφαιρικός σύλλογος δεν γνωρίζει πριν από την έναρξη της περιόδου πόσο θα προχωρήσει στη διοργάνωση, δεν θα μπορούσε να υπογράψει εμπορική συμφωνία με ραδιοτηλεοπτικό φορέα παρέχοντας εγγυήσεις ότι οι ποδοσφαιρικοί σύλλογοι θα κατορθώσουν να φθάσουν στο τέλος της διοργάνωσης. Οι ραδιοτηλεοπτικοί φορείς πρέπει να αντιμετωπίσουν αυτό το στοιχείο αβεβαιότητας. Ομοίως, η κοινή πώληση των δικαιωμάτων από την ΟΥΕΦΑ παρέχει στους χορηγούς και στους λοιπούς προμηθευτές τη δυνατότητα αγοράς ενός ενιαίου πακέτου για όλη τη διάρκεια της διοργάνωσης, το οποίο εγγυάται την προβολή τους στα μέσα μαζικής επικοινωνίας καθ' όλη τη διάρκεια της διοργάνωσης, παρέχοντάς τους τη δυνατότητα να διαρθρώνουν αντίστοιχα τον προϋπολογισμό τους για τη διαφήμιση.(141) Η ΟΥΕΦΑ θεωρεί επιπλέον ότι η συμφωνία για την κοινή πώληση της παρέχει τη δυνατότητα να διατηρήσει την ομοιογενή άριστη ποιότητα και συνεκτικότητα του "προϊόντος" σε επίπεδο που δεν θα ήταν εφικτό σε περίπτωση που η διαχείριση των εμπορικών δικαιωμάτων πραγματοποιείται σε ad hoc βάση, με τους επιμέρους ποδοσφαιρικούς συλλόγους να πωλούν τα δικαιώματα μετάδοσης σε διάφορους φορείς εκμετάλλευσης. Αυτό είναι απαραίτητο για τη διατήρηση της ιδιαίτερης εικόνας του κυπέλλου πρωταθλητριών της ΟΥΕΦΑ, η οποία παρουσιάζει αυξημένο ενδιαφέρον για τους εμπορικούς εταίρους της ΟΥΕΦΑ.(142) Τέλος, η ΟΥΕΦΑ υποστηρίζει ότι το μοντέλο οικονομικής αλληλεγγύης της ΟΥΕΦΑ υποστηρίζει την ανάπτυξη του ποδοσφαίρου από τα θεμέλια. Βελτιώνει την παραγωγή και ενθαρρύνει την ανάπτυξη του αθλητισμού στις μικρότερες χώρες. Αυτό έχει ως αποτέλεσμα μια πιο ανταγωνιστική βάση για το μέλλον του ευρωπαϊκού ποδοσφαίρου, παρέχοντας ακόμη και στους μικρότερους και οικονομικά ασθενέστερους ποδοσφαιρικούς συλλόγους τη δυνατότητα να ανταγωνίζονται με τους μεγαλύτερους και ισχυρότερους συλλόγους.7.1.1. Μοναδικό σημείο πώλησης του προϊόντος του κυπέλλου πρωταθλητριών(143) Η κοινή πώληση των δικαιωμάτων μετάδοσης ενός ποδοσφαιρικού πρωταθλήματος παρέχει πλεονεκτήματα στους φορείς εκμετάλλευσης των μέσων μαζικής επικοινωνίας, στους ποδοσφαιρικούς συλλόγους και στους τηλεθεατές, καθώς έχει ως αποτέλεσμα τη θέσπιση ενός μοναδικού σημείου πώλησης για την αγορά των δικαιωμάτων μετάδοσης ενός πρωταθλήματος υπό μορφή πακέτου.(144) Τα πλεονεκτήματα της ύπαρξης ενός μοναδικού σημείου πώλησης είναι σημαντικά στο πλαίσιο όχι μόνο των εθνικών ποδοσφαιρικών πρωταθλημάτων αλλά και στο πλαίσιο των διεθνών διοργανώσεων όπου οι δυσκολίες όσον αφορά την πώληση των δικαιωμάτων είναι μεγαλύτερες και όπου η πώληση των δικαιωμάτων από κοινού μπορεί να έχει σημαντικά οφέλη. Η δημιουργία ενός μοναδικού σημείου πώλησης έχει ιδιαίτερη σημασία στην περίπτωση διεθνών διοργανώσεων όπως το κύπελλο πρωταθλητριών της ΟΥΕΦΑ, καθώς σε αυτές τις διοργανώσεις συμμετέχουν πολλοί ποδοσφαιρικοί σύλλογοι από πολλές διαφορετικές χώρες. Πέρα από τις πρακτικές δυσκολίες που αυτό μπορεί να δημιουργεί, τίθεται και το ζήτημα της διαφορετικής ρύθμισης του θέματος της ιδιοκτησίας των δικαιωμάτων μεταξύ των διαφόρων κρατών μελών. Επιπλέον, υπάρχει ζήτηση από πολλούς διαφορετικούς ραδιοτηλεοπτικούς φορείς διαφορετικών εθνικοτήτων, οι οποίοι δραστηριοποιούνται σε πολλές διαφορετικές εθνικές αγορές.(145) Η κοινή πώληση καθιστά επιπλέον δυνατή την κατάρτιση πακέτων δικαιωμάτων του κυπέλλου πρωταθλητριών της ΟΥΕΦΑ. Αυτό επιτρέπει στους ραδιοτηλεοπτικούς φορείς να παρέχουν στους καταναλωτές κάλυψη του πρωταθλήματος στο σύνολό του και καθ' όλη τη διάρκεια της αγωνιστικής περιόδου. Η δημιουργία ενός μοναδικού σημείου πώλησης διευκολύνει την ανάπτυξη του προϊόντος του κυπέλλου πρωταθλητριών της ΟΥΕΦΑ, δεδομένου του υβριδικού χαρακτήρα της εν λόγω διοργάνωσης, η οποία συνδυάζει στοιχεία πρωταθλήματος και αγώνων νοκ-άουτ και στο πλαίσιο της οποίας περιορισμένος μόνο αριθμός ποδοσφαιρικών συλλόγων φθάνει έως τα τελικά στάδια. Επομένως, ένας μεμονωμένος ποδοσφαιρικός σύλλογος δεν θα μπορούσε να συνάψει συμφωνία παρέχοντας στον αντισυμβαλλόμενο ραδιοτηλεοπτικό φορέα εγγυήσεις προκειμένου να προγραμματίσει τις μεταδόσεις για όλη τη διάρκεια του κυπέλλου πρωταθλητριών, έως και τον τελικό γύρο. Η κοινή πώληση των τηλεοπτικών δικαιωμάτων λύνει αυτό το πρόβλημα, καθώς ο ραδιοτηλεοπτικός φορέας δεν αγοράζει τα δικαιώματα μετάδοσης των αγώνων συγκεκριμένων ποδοσφαιρικών συλλόγων αλλά τα δικαιώματα μετάδοσης των αγώνων που πραγματοποιούνται συγκεκριμένες ημέρες.(146) Τα πλεονεκτήματα αυτής της προσέγγισης της πώλησης πακέτων δικαιωμάτων είναι προφανή κάθε αγωνιστική εβδομάδα, αφού χάρη στα δικαιώματα για ολόκληρο το κύπελλο πρωταθλητριών της ΟΥΕΦΑ καθίσταται δυνατή η παραγωγή ολοκληρωμένου προγράμματος στιγμιοτύπων, το οποίο παρέχει τη δυνατότητα προβολής των σημαντικότερων στιγμιοτύπων των αγωνιστικών ημερών/εβδομάδων.(147) Προφανή είναι επίσης τα πλεονεκτήματα όσον αφορά την απευθείας μετάδοση αγώνων. Η κοινή πώληση παρέχει στους ραδιοτηλεοπτικούς φορείς και στους καταναλωτές τη δυνατότητα παρακολούθησης ολόκληρου του κυπέλλου πρωταθλητριών της ΟΥΕΦΑ, προς όφελος π.χ. εκείνων των τηλεθεατών οι οποίοι έχουν γενικότερο ενδιαφέρον για το κύπελλο πρωταθλητριών της ΟΥΕΦΑ στο σύνολό του. Διασφαλίζοντας ότι οι ποδοσφαιρικοί σύλλογοι εκχωρούν στην ΟΥΕΦΑ δικαιώματα, τα οποία στη συνέχεια εκχωρούνται σε ραδιοτηλεοπτικούς φορείς, η ΟΥΕΦΑ είναι σε θέση να προσφέρει ένα πλήρες πακέτο δικαιωμάτων στους εν λόγω φορείς. Επί του παρόντος, το πακέτο αυτό περιλαμβάνει, για παράδειγμα, τους αγώνες πρώτης επιλογής κάθε αγωνιστικής ημέρας. Είναι προφανώς αδύνατο να γνωρίζει κανείς κατά την έναρξη της περιόδου ποιοι αγώνες θα παρουσιάζουν το μεγαλύτερο ενδιαφέρον κατά τη διάρκεια της περιόδου. Ως εκ τούτου, το πακέτο παρέχει στους ραδιοτηλεοπτικούς φορείς τη δυνατότητα να αγοράζουν και εν συνεχεία να πωλούν στους καταναλωτές μια ιδιαίτερη και αξιόλογη υπηρεσία μεταδόσεων, με εγγυημένη κάλυψη των σημαντικότερων αγώνων καθ' όλη τη διάρκεια της περιόδου.(148) Οι ραδιοτηλεοπτικοί φορείς θα μπορούσαν ενδεχομένως να καταρτίσουν ένα τέτοιο πακέτο ακόμη και χωρίς τη συμφωνία για την κοινή πώληση. Ωστόσο, αυτό θα απαιτούσε την αγορά πολύ περισσότερων δικαιωμάτων. Η παραγωγή από ένα ραδιοτηλεοπτικό φορέα του ίδιου τελικού προϊόντος στο πλαίσιο της μεμονωμένης πώλησης όλων των δικαιωμάτων μετάδοσης ενέχει τον κίνδυνο σημαντικής υποβάθμισης της απόδοσης, λόγω του μεγαλύτερου κόστους αγοράς και συναλλαγής(66). Ο ραδιοτηλεοπτικός φορέας θα πετύχαινε εγγυημένα μια εξίσου ενδιαφέρουσα επιλογή αγώνων μόνο εάν αγόραζε το σύνολο των δικαιωμάτων που διατίθενται μεμονωμένα είτε προ της έναρξης της ποδοσφαιρικής περιόδου είτε στην πορεία της περιόδου, ανάλογα με τις επιδόσεις των ποδοσφαιρικών συλλόγων.(149) Εκτός αυτού, αντί να διαπραγματεύονται με ποδοσφαιρικούς συλλόγους στις 51 διαφορετικές επικράτειες μέλη της ΟΥΕΦΑ, με τα προβλήματα επικοινωνίας και το κόστος συναλλαγής που αυτές συνεπάγονται, οι ραδιοτηλεοπτικοί φορείς μπορούν να αγοράζουν τα πακέτα δικαιωμάτων μετάδοσης του πρωταθλήματος από τους αρχικούς κατόχους των δικαιωμάτων μέσω ενός μοναδικού σημείου πώλησης. Επίσης, από αυτή την άποψη, η κοινή πώληση περιορίζει την πολυπλοκότητα και το κόστος των συναλλαγών για τους ραδιοτηλεοπτικούς φορείς. Οι ραδιοτηλεοπτικοί φορείς μπορούν να καταρτίζουν προβλέψιμα εμπορικά και τεχνικά σχέδια, καθώς και προγράμματα για ολόκληρη την ποδοσφαιρική περίοδο, γεγονός που διευκολύνει την πώληση διαφημιστικού χρόνου και συνδρομών. Αυτό παρέχει στους διαφημιστές τη δυνατότητα να οργανώνουν εκστρατείες με βάση την τηλεοπτική κάλυψη ενός πρωταθλήματος και είναι αποφασιστικής σημασίας για την εξασφάλιση χορηγιών για τις μεταδόσεις.(150) Η κοινή πώληση περιορίζει τον οικονομικό κίνδυνο που καλούνται να αναλάβουν οι ραδιοτηλεοπτικοί φορείς. Στην περίπτωση της μεμονωμένης πώλησης των δικαιωμάτων μετάδοσης από τους ποδοσφαιρικούς συλλόγους, διακινδυνεύουν να μειωθεί η αξία των δικαιωμάτων που αγόρασαν από έναν ποδοσφαιρικό σύλλογο, εάν ο εν λόγω σύλλογος δεν έχει τις αναμενόμενες επιδόσεις στο πρωτάθλημα. Ως εκ τούτου, η κοινή πώληση καθιστά δυνατή την αύξηση του επιπέδου των επενδύσεων στο προϊόν του πρωταθλήματος, με αποτέλεσμα μια πιο καινοτόμο κάλυψη των αγώνων, π.χ. με καλύτερη γενική παρουσίαση τόσο στα στάδια όσο και στα στούντιο των τηλεοπτικών σταθμών.(151) Ακόμη και όσον αφορά διοργανώσεις στις οποίες τα δικαιώματα μετάδοσης πωλούνται από τους ποδοσφαιρικούς συλλόγους σε μεμονωμένη βάση, τα δικαιώματα ενοποιούνται σε πακέτα στο πλαίσιο μεταγενέστερων επιπέδων της αλυσίδας συναλλαγής από μεσάζοντες, όπως αθλητικούς πράκτορες ή ραδιοτηλεοπτικούς φορείς, οι οποίοι ιδρύουν γραφεία συμψηφισμού ή φορείς εκμετάλλευσης από κοινού. Η κατάρτιση πακέτων ή η ενοποίηση σε κάποιο βαθμό των μεμονωμένων δικαιωμάτων φαίνεται να αποτελεί ιδανική λύση ή να είναι ακόμη και απαραίτητη για την αποδοτική εκμετάλλευση των δικαιωμάτων μετάδοσης ενός ποδοσφαιρικού πρωταθλήματος.(152) Οι τηλεθεατές ωφελούνται από την προσφορά πολλαπλών μορφών κάλυψης του κυπέλλου πρωταθλητριών της ΟΥΕΦΑ. Οι τηλεθεατές επιθυμούν να έχουν επιλογή μεταξύ διαφόρων μορφών μεταδόσεων των αγώνων ενός πρωταθλήματος. Ο τηλεθεατής είναι πιθανό να επιθυμεί να έχει την επιλογή να παρακολουθήσει έναν ολόκληρο αγώνα σε απευθείας μετάδοση και επίσης να ενημερώνεται σχετικά με πολλούς αγώνες περιληπτικά μέσω μαγνητοσκοπημένων μεταδόσεων σε διαφορετικές ώρες. Οι τηλεθεατές επιθυμούν να ενημερώνονται όχι μόνο σχετικά με έναν αγώνα αλλά και με όλους τους αγώνες της αντίστοιχης αγωνιστικής ημέρας. Η κοινή πώληση ενός προϊόντος πρωταθλήματος υπό μορφή πακέτου είναι πιο πιθανό να παρέχει στους τηλεθεατές το προϊόν που επιθυμούν, καθώς ένας ραδιοτηλεοπτικός φορέας δεν μπορεί να αγοράσει απλώς τα δικαιώματα ενός μεμονωμένου αγώνα, αλλά πρέπει να αγοράσει τα δικαιώματα και για την κάλυψη σε κάποιο βαθμό των λοιπών αγώνων κάθε αγωνιστικής ημέρας του πρωταθλήματος(67).(153) Οι ποδοσφαιρικοί σύλλογοι ωφελούνται από την πώληση των εμπορικών δικαιωμάτων μέσω ενός μοναδικού σημείου/ενός κοινού οργανισμού πώλησης. Οι ποδοσφαιρικοί σύλλογοι αποφεύγουν την ανάπτυξη εμπορικών τμημάτων της κλίμακας που απαιτείται για το σύνθετο έργο της χάραξης μιας εμπορικής πολιτικής και της διαπραγμάτευσης συμφωνιών δικαιωμάτων σε μεγάλο αριθμό χωρών. Είναι πιθανό ότι πολλοί ποδοσφαιρικοί σύλλογοι θα αντιμετώπιζαν σημαντικές δυσκολίες εάν έπρεπε να αναπτύξουν τέτοια εμπορικά τμήματα. Ως εκ τούτου είναι πιθανό ότι η ανάθεση αυτού του έργου σε τρίτους θα ήταν τελικά απαραίτητη. Φαίνεται ότι οι επιμέρους ποδοσφαιρικοί σύλλογοι θα μπορούσαν να επωμισθούν πιο εύκολα αυτό το έργο όσον αφορά τις εθνικές διοργανώσεις, καθώς η πρόσβαση στην εθνική αγορά θα ήταν απλούστερη από την άποψη της γλώσσας, της νοοτροπίας, της επικοινωνίας και της εμπορικής διαφάνειας.7.1.2. Προώθηση εικόνας(154) Το δεύτερο επιχείρημα της ΟΥΕΦΑ, ότι είναι δηλαδή σε θέση να δημιουργήσει και να διατηρήσει την ομοιογένεια και τη συνεκτικότητα της ποιότητας ενός προϊόντος του κυπέλλου πρωταθλητριών μέσω της συμφωνίας κοινής πώλησης δεν είναι αβάσιμο. Αυτοί οι παράγοντες συμβάλλουν στην εδραίωση της εικόνας ενός εμπορικού σήματος συνυφασμένου με την ομοιογενή τηλεοπτική κάλυψη υψηλής ποιότητας με βάση την ομοιογενή παρουσίαση η οποία καθιστά το προϊόν περισσότερο ελκυστικό για τον τηλεθεατή(68). Πρόκειται επίσης για παράγοντες που προσελκύουν τους μεγαλύτερους ποδοσφαιρικούς συλλόγους οι οποίοι επιθυμούν να συμμετάσχουν στο συγκεκριμένο διεθνές πρωτάθλημα. Το κύπελλο πρωταθλητριών της ΟΥΕΦΑ έχει αναδειχθεί στο σημαντικότερο συλλογικό πανευρωπαϊκό ποδοσφαιρικό πρωτάθλημα με τη συμμετοχή των κορυφαίων ευρωπαϊκών ποδοσφαιρικών συλλόγων.(155) Μεταξύ των παραγόντων στους οποίους στηρίζεται η επιτυχία του κυπέλλου πρωταθλητριών της ΟΥΕΦΑ και οι οποίοι το διακρίνουν από τα λοιπά πρωταθλήματα συγκαταλέγονται οι ειδικές υπηρεσίες που παρέχει η ΟΥΕΦΑ, συμπεριλαμβανομένης της αναβάθμισης των γηπεδικών εγκαταστάσεων, της μαγνητοσκόπησης και της επί της οθόνης παρουσίασης των αγώνων, σε συνδυασμό με την προβολή σημάτων, μουσική κ.λπ.(156) Εκτός αυτού, οι οργανωτικές ενέργειες στις οποίες προέβη η ΟΥΕΦΑ και η κοινή πώληση των προϊόντων μετάδοσης του πρωταθλήματος παρέχουν πλεονεκτήματα για τους ραδιοτηλεοπτικούς φορείς από την άποψη της κοινής και συνεκτικής παρουσίασης επί της οθόνης των αγώνων από όλους τους εταίρους ραδιοτηλεοπτικούς φορείς καθ' όλη την περίοδο του κυπέλλου πρωταθλητριών της ΟΥΕΦΑ. Το γεγονός αυτό είναι επωφελές για τους τηλεθεατές, καθώς είναι σε θέση να αναγνωρίζουν άμεσα ένα τηλεοπτικό προϊόν με την εμπορική επωνυμία του κυπέλλου πρωταθλητριών της ΟΥΕΦΑ που σχετίζεται με ποδόσφαιρο υψηλής ποιότητας που, με τη σειρά του, προσελκύει το ενδιαφέρον και τη ζήτηση των τηλεθεατών.(157) Η κοινή πώληση πακέτων δικαιωμάτων μετάδοσης από την ΟΥΕΦΑ σε ραδιοτηλεοπτικούς φορείς ενισχύει την αντικειμενικότητα της τηλεοπτικής κάλυψης του κυπέλλου πρωταθλητριών της ΟΥΕΦΑ. Παρέχει κάλυψη του πρωταθλήματος κατά τρόπο που ενισχύει την προστασία του προϊόντος μετάδοσης του πρωταθλήματος και της εικόνας σε σύγκριση με την περίπτωση στην οποία ένας ποδοσφαιρικός σύλλογος θα ετύγχανε προνομιακής παρουσίασης εις βάρος των λοιπών ποδοσφαιρικών συλλόγων και της εικόνας του πρωταθλήματος(69). Έτσι βελτιώνεται η κάλυψη και ενισχύεται το ενδιαφέρον για το προϊόν του κυπέλλου πρωταθλητριών της ΟΥΕΦΑ και κατ' αυτόν τον τρόπο βελτιώνεται η παραγωγή και η διανομή του τηλεοπτικού προϊόντος του κυπέλλου πρωταθλητριών της ΟΥΕΦΑ.7.1.3. Μεμονωμένη πώληση από τους ποδοσφαιρικούς συλλόγους των δικαιωμάτων απευθείας τηλεοπτικής μετάδοσης που δεν έχουν πωληθεί από τον κοινό φορέα πώλησης(158) Το αποκλειστικό δικαίωμα της ΟΥΕΦΑ να πωλεί τα δικαιώματα απευθείας τηλεοπτικών μεταδόσεων του πακέτου 4 του πίνακα καταμερισμού των δικαιωμάτων, μεταβάλλεται σε μη αποκλειστικό δικαίωμα μια εβδομάδα μετά την κλήρωση του πρώτου γύρου του κυπέλλου πρωταθλητριών της ΟΥΕΦΑ, η οποία διεξάγεται συνήθως τον Αύγουστο. Ύστερα από αυτή την καταληκτική ημερομηνία, όταν η ΟΥΕΦΑ δεν πωλεί αυτά τα δικαιώματα, παρέχεται στους ποδοσφαιρικούς συλλόγους η δυνατότητα να διαθέσουν τα εν λόγω δικαιώματα στην αγορά της συνδρομητικής τηλεόρασης/της χρέωσης ανά εκπομπή σε μη αποκλειστική βάση, παράλληλα με την ΟΥΕΦΑ. Πρόκειται για τα δικαιώματα που αναφέρονται στο πακέτο 5 του πίνακα καταμερισμού των δικαιωμάτων.(159) Η φιλοσοφία στην οποία στηρίζεται η εμμονή της Επιτροπής να παρέχεται στους ποδοσφαιρικούς συλλόγους μια ευκαιρία μεμονωμένης πώλησης αυτών των τηλεοπτικών δικαιωμάτων απευθείας μετάδοσης κινείται γύρω από δύο άξονες: Πρώτον, τα πλεονεκτήματα της κοινής πώλησης μπορούν να αμφισβητηθούν στις περιπτώσεις που φορέας πώλησης από κοινού αποτυγχάνει να εντοπίσει ζήτηση στην αγορά για τα εν λόγω δικαιώματα. Δεύτερον, η διατήρηση του ανταγωνισμού μεταξύ της ΟΥΕΦΑ και των ποδοσφαιρικών συλλόγων για τη διάθεση αυτών των δικαιωμάτων στην αγορά, συμβάλλει στο να αποφεύγεται να παραμένουν ανεκμετάλλευτα δικαιώματα του κυπέλλου πρωταθλητριών της ΟΥΕΦΑ, όταν υπάρχει ζήτηση για αυτά. Ως εκ τούτου, οι ποδοσφαιρικοί σύλλογοι θα πρέπει να είναι σε θέση να καλύπτουν τη ζήτηση που εκδηλώνεται από φορείς της ελεύθερης τηλεόρασης. Για παράδειγμα, κίνδυνος να παραμείνουν ανεκμετάλλευτα κάποια δικαιώματα είναι πιθανόν να υφίσταται σε επικράτειες που δεν διαθέτουν ραδιοτηλεοπτικούς φορείς συνδρομητικής τηλεόρασης/χρέωσης ανά εκπομπή ή όπου οι υπάρχοντες ραδιοτηλεοπτικοί φορείς συνδρομητικής τηλεόρασης/χρέωσης ανά εκπομπή έχουν ήδη καλύψει τις ανάγκες τους μέσω του χρυσού ή του αργυρού πακέτου δικαιωμάτων. Στις περιπτώσεις αυτές, μόνο οι φορείς της ελεύθερης τηλεόρασης θα μπορούσαν κατά τα φαινόμενα να αποτελέσουν εν δυνάμει αγοραστές αυτών των δικαιωμάτων, ενώ δεν υπάρχουν βελτιώσεις που θα τους αποτρέψουν από την εν δυνάμει αγορά αυτών των δικαιωμάτων. Συνεπώς, η παρούσα απόφαση απαλλαγής υπόκειται στον όρο ότι η διάταξη του πακέτου 5 του πίνακα καταμερισμού των δικαιωμάτων, η οποία δεν επιτρέπει στους ποδοσφαιρικούς συλλόγους να πωλούν δικαιώματα απευθείας τηλεοπτικής μετάδοσης σε φορείς της ελεύθερης τηλεόρασης δεν ισχύει στις περιπτώσεις στις οποίες δεν υπάρχει αξιόλογη προσφορά από κάποιο συνδρομητικό ραδιοτηλεοπτικό φορέα.7.1.4. Μεμονωμένη πώληση δικαιωμάτων μαγνητοσκοπημένης μετάδοσης από τους ποδοσφαιρικούς συλλόγους(160) Η τροποποιημένη συμφωνία για την κοινή πώληση προβλέπει την εκμετάλλευση ορισμένων πρόσθετων ειδών δικαιωμάτων μαγνητοσκοπημένης τηλεοπτικής μετάδοσης, καθώς και δικαιωμάτων νέων μέσων όχι μόνο από την ΟΥΕΦΑ αλλά παράλληλα και από τους επιμέρους ποδοσφαιρικούς συλλόγους. Ωστόσο, αυτά τα πρόσθετα δικαιώματα μετάδοσης διατίθενται προς εκμετάλλευση από την ΟΥΕΦΑ και τους ποδοσφαιρικούς συλλόγους υπό ορισμένους περιορισμούς που επιβάλλονται προκειμένου να διασφαλισθούν τα προϊόντα για τα οποία εκδηλώνεται σημαντικό ενδιαφέρον από τους τηλεθεατές, καθώς και να εδραιωθεί η εικόνα του κυπέλλου πρωταθλητριών της ΟΥΕΦΑ, η οποία είναι συνυφασμένη με την ομοιογενή τηλεοπτική κάλυψη υψηλής ποιότητας με βάση την ομοιογενή παρουσίαση. Κατά συνέπεια, τα δικαιώματα μαγνητοσκοπημένης μετάδοσης είναι διαθέσιμα από τα μεσάνυκτα της επομένης του τελευταίου αγώνα της σχετικής αγωνιστικής εβδομάδας. Τα δικαιώματα αρχείου είναι διαθέσιμα 48 ώρες μετά τον τελικό. Δεδομένης της τρέχουσας ανάπτυξης του Διαδικτύου και προκειμένου να διασφαλισθεί η ποιότητα του προϊόντος Διαδικτύου του κυπέλλου πρωταθλητριών της ΟΥΕΦΑ, αυτά τα δικαιώματα είναι διαθέσιμα μιάμιση ώρα μετά τον αγώνα. Βεβαίως, αυτό θα αλλάξει συν τω χρόνω, καθιστώντας αναγκαία την αναθεώρηση αυτού του περιορισμού στο εγγύς μέλλον.(161) Υπό αυτές τις συνθήκες, η Επιτροπή θεωρεί ότι οι αρνητικές επιπτώσεις της συμφωνίας για την κοινή πώληση αντισταθμίζονται από το αυξημένο περιεχόμενο που διατίθεται για ευρύτερη διανομή. Κατ' αυτόν τον τρόπο προωθείται η οικονομική πρόοδος καθαυτού του περιεχομένου και των νέων φορέων μετάδοσης που το διανέμουν.7.1.5. Ενίσχυση της εστίασης στην εικόνα του κυπέλλου πρωταθλητριών της ΟΥΕΦΑ και των ποδοσφαιρικών συλλόγων(162) Οι ποδοσφαιρικοί σύλλογοι που εκμεταλλεύονται την τηλεοπτική κάλυψη του κυπέλλου πρωταθλητριών της ΟΥΕΦΑ, θα εστιάζουν την κάλυψή τους στο υλικό που αφορά το σύλλογό τους και μόνο στους αγώνες στους οποίους αυτοί συμμετέχουν. Οι ποδοσφαιρικοί σύλλογοι ή οι ραδιοτηλεοπτικοί φορείς που εκμεταλλεύονται τα εν λόγω δικαιώματα μετάδοσης(70) δεν μπορούν να καταρτίζουν πακέτα δικαιωμάτων πολλών ποδοσφαιρικών συλλόγων, δημιουργώντας ένα ενιαίο προϊόν που θα εμφανίζεται να φέρει το εμπορικό σήμα του κυπέλλου πρωταθλητριών της ΟΥΕΦΑ. Ειδικότερα, όσον αφορά τα δικαιώματα απευθείας τηλεοπτικής μετάδοσης, η ΟΥΕΦΑ ορίζει ως προϊόν που φέρει το εμπορικό σήμα του κυπέλλου πρωταθλητριών ΟΥΕΦΑ εκείνο που περιλαμβάνει την απευθείας μετάδοση περισσότερων από δύο αγώνων κυπέλλου πρωταθλητριών της ΟΥΕΦΑ ανά ημέρα. Όσον αφορά τα δικαιώματα μαγνητοσκοπημένης τηλεοπτικής μετάδοσης και τα δικαιώματα μετάδοσης στο Διαδίκτυο, η ΟΥΕΦΑ αποδέχεται προγράμματα που προβάλλονται από τηλεοπτικούς σταθμούς των ποδοσφαιρικών συλλόγων και περιλαμβάνουν περιεχόμενο του κυπέλλου πρωταθλητριών σε ποσοστό 100 %. Ωστόσο, η ΟΥΕΦΑ ορίζει ως πρόγραμμα που φέρει το εμπορικό σήμα του κυπέλλου πρωταθλητριών ΟΥΕΦΑ, εκείνο που προβάλλει περιεχόμενο του κυπέλλου πρωταθλητριών σε ποσοστό άνω του 50 %. Τα προγράμματα γενικού περιεχομένου δεν πρέπει να προβάλλουν περιεχόμενο του κυπέλλου πρωταθλητριών σε ποσοστό άνω του 30 %. Στις περιπτώσεις στις οποίες σε προγράμματα γενικού περιεχομένου των ποδοσφαιρικών συλλόγων ή σε προγράμματα γενικού περιεχομένου μεταδίδεται μαγνητοσκοπημένος ολόκληρος αγώνας (δηλαδή και τα 90 λεπτά), δεν ισχύει ο κανόνας του 50 %, το δε πρόγραμμα θα μπορούσε να περιλαμβάνει κατά κύριο λόγο ή πλήρως τη μετάδοση του συγκεκριμένου αγώνα. Ομοίως, ο κανόνας του 30 % δεν ισχύει ούτε στην περίπτωση που ένας ολόκληρος αγώνας μεταδίδεται στο πλαίσιο του προγράμματος γενικού περιεχομένου ενός σταθμού.(163) Οι ως άνω ορισμοί των προϊόντων που φέρουν το σήμα του κυπέλλου πρωταθλητριών της ΟΥΕΦΑ θα βελτιστοποιήσουν τις συνολικές αλληλεπιδράσεις μεταξύ των προϊόντων που φέρουν το σήμα του κυπέλλου πρωταθλητριών της ΟΥΕΦΑ και εκείνων που φέρουν το σήμα των ποδοσφαιρικών συλλόγων. Οι διατάξεις που αφορούν το εμπορικό σήμα αποσκοπούν στην προώθηση της ανάπτυξης της εικόνας του κυπέλλου πρωταθλητριών της ΟΥΕΦΑ ως μοναδικό, ανεξάρτητο προϊόν ποδοσφαιρικών μεταδόσεων με σήμα ποιότητας, διακρινόμενο από προϊόντα που φέρουν το σήμα των ποδοσφαιρικών συλλόγων και διατίθενται παράλληλα με τα προϊόντα που φέρουν το σήμα του κυπέλλου πρωταθλητριών της ΟΥΕΦΑ. Οι ορισμοί αυτοί αποσκοπούν να διασφαλίσουν ότι τα δικαιώματα των ποδοσφαιρικών συλλόγων δεν μετατρέπονται σε ένα προϊόν που θα μπορούσε να συγχέεται με το κύπελλο πρωταθλητριών της ΟΥΕΦΑ. Αυτό συμβάλλει στη διασφάλιση της ταυτότητας και της φήμης του προϊόντος του κυπέλλου πρωταθλητριών της ΟΥΕΦΑ, καθώς η εικόνα του εν λόγω κυπέλλου λειτουργεί σε πολλές περιπτώσεις ως μέσο και ως πλατφόρμα προβολής και προώθησης των επιμέρους ποδοσφαιρικών συλλόγων εντός και εκτός του ΕΟΧ. Έτσι ωφελούνται ιδίως οι μικρότεροι και λιγότερο γνωστοί σε ευρύτερες γεωγραφικές περιοχές ποδοσφαιρικοί σύλλογοι, οι οποίοι κατ' αυτόν τον τρόπο, είναι πιθανό να έχουν μεγαλύτερη τηλεοπτική προβολή.7.1.6. Αλληλεγγύη(164) Στην κοινοποίησή της, η ΟΥΕΦΑ προέβαλε ως αιτιολογία για τη χορήγηση απαλλαγής το ζήτημα της οικονομικής αλληλεγγύης. Η ΟΥΕΦΑ ισχυρίζεται ότι το δικό της μοντέλο οικονομικής αλληλεγγύης υποστηρίζει την ανάπτυξη του ευρωπαϊκού ποδοσφαίρου, διασφαλίζοντας τη δικαιότερη κατανομή των εσόδων. Ως εκ τούτου, θα μπορούσε να ειπωθεί ότι το μοντέλο αλληλεγγύης βελτιώνει την παραγωγή και προάγει την ανάπτυξη του αθλητισμού(71).(165) Η Επιτροπή κατανοεί ότι είναι επιθυμητό να διατηρείται κάποια ισορροπία μεταξύ των ποδοσφαιρικών συλλόγων που αγωνίζονται σε ένα πρωτάθλημα, καθώς κατ' αυτόν τον τρόπο οι αγώνες είναι πιο αξιόλογοι και αμφίρροποι, γεγονός που αντικατοπτρίζεται/έχει αντίκτυπο στα δικαιώματα μετάδοσης. Το αυτό ισχύει και για την κατάρτιση και την ανάδειξη νέων παικτών, επειδή οι παίκτες αποτελούν θεμελιώδες στοιχείο της όλης διαδικασίας. Η Επιτροπή αναγνωρίζει ότι η διασταυρούμενη επιδότηση με κεφάλαια των οικονομικά πιο εύρωστων προς τους λιγότερο εύρωστους ποδοσφαιρικούς συλλόγους θα μπορούσε να συμβάλλει στην επίτευξη αυτού του στόχου. Συνεπώς, η Επιτροπή τάσσεται υπέρ της αρχής της οικονομικής αλληλεγγύης, η οποία εγκρίνεται επίσης στη δήλωση του Ευρωπαϊκού Συμβουλίου της Νίκαιας για τον αθλητισμό του Δεκεμβρίου 2000(72).(166) Ωστόσο, η Επιτροπή διαπίστωσε ότι οι τυχόν βελτιώσεις και τα οφέλη για τους καταναλωτές που ενδεχομένως επιφέρει η αρχικώς κοινοποιηθείσα συμφωνία για την κοινή πώληση του 1999, δεν αναιρούν τις εγγενείς στο συγκεκριμένο σύστημα αρνητικές επιπτώσεις του περιορισμού του ανταγωνισμού.(167) Παρ' όλα αυτά, η Επιτροπή θεωρεί ότι για το σκοπό της παρούσας διαδικασίας, δεν είναι απαραίτητο να εξετασθεί περαιτέρω το επιχείρημα όσον αφορά την αλληλεγγύη. Μια απαλλαγή βάσει του άρθρου 81 παράγραφος 3 της συνθήκης και του άρθρου 53 παράγραφος 3 της συμφωνίας για τον ΕΟΧ της νέας και τροποποιημένης συμφωνίας κοινής πώλησης είναι αιτιολογημένη λόγω της δημιουργίας ενός προϊόντος που φέρει το εμπορικό σήμα του πρωταθλήματος και πωλείται σε πακέτα μέσω ενός μοναδικού σημείου πώλησης.7.1.7. Συμπέρασμα σχετικά με τη βελτίωση της παραγωγής ή της διανομής των προϊόντων ή/και την προώθηση της τεχνικής ή οικονομικής προόδου(168) Η Επιτροπή αναγνωρίζει ότι η απόφαση των ποδοσφαιρικών συλλόγων και της ΟΥΕΦΑ σχετικά με τη συμφωνία κοινής πώλησης βελτιώνει την παραγωγή και τη διανομή του προϊόντος του κυπέλλου πρωταθλητριών της ΟΥΕΦΑ κατά την έννοια του άρθρου 81 παράγραφος 3 της συνθήκης και του άρθρου 53 παράγραφος 3 της συμφωνίας για τον ΕΟΧ, καθιστώντας δυνατή τη δημιουργία ενός ποιοτικού προϊόντος περιεχομένου που φέρει εμπορικό σήμα και παρέχει οφέλη στους ραδιοτηλεοπτικούς φορείς, στους ποδοσφαιρικούς συλλόγους και στους τηλεθεατές, καθώς έχει ως αποτέλεσμα τη θέσπιση ενός μοναδικού σημείου πώλησης για την αγορά προϊόντων του πρωταθλήματος υπό μορφή πακέτων. Ωστόσο, επειδή δεν προκύπτουν οφέλη από τον περιορισμό της ελευθερίας των ποδοσφαιρικών συλλόγων να πωλούν δικαιώματα απευθείας τηλεοπτικής μετάδοσης στο πλαίσιο του πακέτου 5 σε ραδιοτηλεοπτικούς φορείς πλην εκείνων της συνδρομητικής τηλεόρασης/χρέωσης ανά εκπομπή, η παρούσα απόφαση πρέπει να υπόκειται σε όρο ο οποίος βάσει του οποίου οι ποδοσφαιρικοί σύλλογοι θα έχουν τη δυνατότητα να πωλούν τα δικαιώματα απευθείας τηλεοπτικής μετάδοσης σε φορείς της ελεύθερης τηλεόρασης στις περιπτώσεις στις οποίες δεν υπάρχει αξιόλογη προσφορά από κάποιο συνδρομητικό ραδιοτηλεοπτικό φορέα.7.2. Δίκαιο τμήμα από τα οφέλη για τους καταναλωτές(169) Η Επιτροπή θεωρεί ότι η συμφωνία της ΟΥΕΦΑ για την κοινή πώληση εξασφαλίζει στους καταναλωτές δίκαιο τμήμα από τα οφέλη που προκύπτουν από αυτή, και τα οποία σχετίζονται συγκεκριμένα με τη δημιουργία ενός μοναδικού σημείου πώλησης όπως αναλύεται ανωτέρω στο τμήμα 7.1.1.(170) Η Επιτροπή θεωρεί ότι η δημιουργία πακέτων περιεχομένου του κυπέλλου πρωταθλητριών της ΟΥΕΦΑ και η διάθεσή τους μέσω ενός μοναδικού σημείου πώλησης, αποτελεί γνήσιο όφελος που προκύπτει από τη συμφωνία της ΟΥΕΦΑ για την κοινή πώληση. Στους ραδιοτηλεοπτικούς φορείς, ως καταναλωτές ποδοσφαιρικού περιεχομένου, παρέχεται πιο αποδοτική και εύκολη πρόσβαση σε αυτό το μοναδικό περιεχόμενο το οποίο επιπλέον φέρει το σήμα ποιότητας του κυπέλλου πρωταθλητριών της ΟΥΕΦΑ.(171) Επομένως, η συμφωνία της ΟΥΕΦΑ για την κοινή πώληση των δικαιωμάτων οδηγεί σε βελτιώσεις οι οποίες επιτρέπουν στους ραδιοτηλεοπτικούς φορείς να προβαίνουν σε μεγαλύτερες επενδύσεις σε νέες, βελτιωμένες τεχνολογίες παραγωγής και μετάδοσης, ποιοτική τηλεοπτική κάλυψη, ποιοτική παραγωγή και παρουσίαση κ.λπ. Είναι επίσης πιθανό να έχει ως αποτέλεσμα την πιο εντατική και καινοτόμο εκμετάλλευση των δικαιωμάτων προς όφελος του καταναλωτή. Η πώληση των δικαιωμάτων μετάδοσης του κυπέλλου πρωταθλητριών της ΟΥΕΦΑ σε χωριστά πακέτα μέσω μιας διαδικασίας δημόσιου διαγωνισμού θα παράσχει σε περισσότερους ραδιοτηλεοπτικούς φορείς, συμπεριλαμβανομένων εταιρειών μικρού και μέσου μεγέθους, τη δυνατότητα πρόσβασης στο περιεχόμενο του κυπέλλου πρωταθλητριών της ΟΥΕΦΑ. Η συμφωνία για την κοινή πώληση των δικαιωμάτων του κυπέλλου πρωταθλητριών της ΟΥΕΦΑ διασφαλίζει επίσης ότι οι εταιρείες που εκδηλώνουν ενδιαφέρον για δικαιώματα στους τομείς των νέων μέσων και των μαγνητοσκοπημένων μεταδόσεων και αρχείων, θα έχουν την ευκαιρία να υποβάλλουν προσφορές για τα εν λόγω δικαιώματα περιεχομένου.(172) Επίσης, η Επιτροπή θεωρεί ότι οι τηλεθεατές έχουν πρόσβαση σε καλύτερης ποιότητας τηλεοπτική κάλυψη του προϊόντος του κυπέλλου πρωταθλητριών της ΟΥΕΦΑ που τους παρέχει τη δυνατότητα να παρακολουθούν όλους τους αγώνες υψηλής ζήτησης κάθε αγωνιστική ημέρα, καθ' όλη τη διάρκεια της περιόδου, οι οποίοι παρουσιάζουν ιδιαίτερο ενδιαφέρον για αυτούς. Οι τηλεθεατές ωφελούνται επίσης από τη διευκόλυνση της πρόσβασης σε περιεχόμενο μαγνητοσκοπημένων μεταδόσεων και αρχειακό υλικό που μπορεί να παρουσιάζουν ιδιαίτερο ενδιαφέρον για αυτούς.(173) Ωστόσο, όπως αναφέρεται στο σημείο 3.4.1.3, η Επιτροπή φρονεί ότι ο περιορισμός του πακέτου 5 του πίνακα καταμερισμού των δικαιωμάτων που επιτρέπει στους ποδοσφαιρικούς συλλόγους να πωλούν αυτά τα τηλεοπτικά δικαιώματα μόνο σε φορείς της συνδρομητικής τηλεόρασης/χρέωσης ανά εκπομπή δεν επιφέρει βελτίωση της παραγωγής ή της διανομής ούτε προωθεί την τεχνική ή οικονομική πρόοδο. Επιπλέον, από τους εν λόγω περιορισμούς δεν θεωρείται πιθανό να προκύψουν οφέλη για τους καταναλωτές. Αντίθετα, το κύριο επιχείρημα που προβάλλει η ΟΥΕΦΑ προκειμένου να αιτιολογήσει τον εν λόγω περιορισμό, αφορά στην ανησυχία της ΟΥΕΦΑ ότι χωρίς αυτό τον περιορισμό ελλοχεύει ο κίνδυνος σοβαρής υποτίμησης της αξίας των κύριων πακέτων δικαιωμάτων. Είναι δύσκολο να κατανοήσει κανείς πώς αυτός ο περιορισμός που αποσκοπεί στη διατήρηση ή στην αύξηση των τιμών και στον αποκλεισμό της πρόσβασης των φορέων της ελεύθερης τηλεόρασης στο περιεχόμενο, θα μπορούσε να θεωρηθεί ότι αυξάνει τα οφέλη για τους καταναλωτές.7.3. Απολύτως αναγκαίοι περιορισμοί7.3.1. Αναγκαιότητα των περιορισμών για τη δημιουργία ενός προϊόντος πρωταθλήματος το οποίο πωλείται μέσω ενός μοναδικού σημείου πώλησης(174) Η Επιτροπή επισημαίνει ότι, στις περισσότερες περιπτώσεις, τα δικαιώματα μετάδοσης αθλητικών διοργανώσεων ενοποιούνται σε κάποια μορφή σε κάποιο επίπεδο της αλυσίδας εκμετάλλευσης προτού προσφερθούν στους τηλεθεατές. Η Επιτροπή δεν λαμβάνει θέση σχετικά με το ποιος αναλαμβάνει αυτό το έργο. Η Επιτροπή επισημαίνει ότι η ΟΥΕΦΑ θα μπορούσε να έχει έννομο συμφέρον για τη δημιουργία ενός προϊόντος συνδεδεμένου με το κύπελλο πρωταθλητριών, διακριτό από τυχόν συμφέροντα άλλων φορέων εκμετάλλευσης όσον αφορά τη δημιουργία ενοποιημένων προϊόντων με βάση την τηλεοπτική κάλυψη του κυπέλλου πρωταθλητριών της ΟΥΕΦΑ. Τα συμφέροντα αυτά μπορεί να επικαλύπτονται, αλλά δεν είναι πάντοτε κοινά. Συνεπώς, η ΟΥΕΦΑ δεν θα μπορούσε να βασισθεί απαραιτήτως στους ραδιοτηλεοπτικούς φορείς, τους αθλητικούς πράκτορες ή άλλους φορείς για τη δημιουργία για λογαριασμό της ενός προϊόντος που έχει άμεση σχέση με το κύπελλο πρωταθλητριών. Εάν η ΟΥΕΦΑ επιθυμεί να εξασφαλίζει τα οφέλη για την ίδια, τα μέλη της και τους υποστηρικτές ενός προϊόντος μεταδόσεων του κυπέλλου πρωταθλητριών, φαίνεται ότι δεν μπορεί παρά να αναλάβει πρωτοβουλία προκειμένου να διασφαλίσει την παραγωγή αυτού του προϊόντος. Βάσει της κοινοποιηθείσας συμφωνίας κοινής πώλησης, η ΟΥΕΦΑ είναι σε θέση να διασφαλίσει την παραγωγή ενός ποιοτικού προϊόντος το οποίο παρουσιάζει το κύπελλο πρωταθλητριών της ΟΥΕΦΑ με αντικειμενικό και ανεξάρτητο τρόπο.(175) Δεύτερον, φαίνεται ότι η πολυπλοκότητα της παραγωγής ενός τέτοιου προϊόντος μέσω μεμονωμένων πωλήσεων από τους ποδοσφαιρικούς συλλόγους θα μπορούσε να διακυβεύσει την ποιότητα και τη διαθεσιμότητα ενός προϊόντος του κυπέλλου πρωταθλητριών της ΟΥΕΦΑ και να το καταστήσει λιγότερο αποδοτικό για τους ραδιοτηλεοπτικούς φορείς, ειδικότερα λόγω του γεγονότος ότι το κύπελλο πρωταθλητριών της ΟΥΕΦΑ αποτελεί πανευρωπαϊκό ποδοσφαιρικό πρωτάθλημα στο οποίο συμμετέχουν ποδοσφαιρικοί σύλλογοι από πολλές διαφορετικές χώρες. Από πρακτική άποψη, ένα ελκυστικό προϊόν μεταδόσεων του κυπέλλου πρωταθλητριών της ΟΥΕΦΑ θα πρέπει να περιλαμβάνει αγώνες οι οποίοι παρουσιάζουν ενδιαφέρον για τους καταναλωτές καθ' όλη τη διάρκεια της περιόδου. Επειδή είναι αδύνατο να προβλεφθούν με ακρίβεια κατά την έναρξη της περιόδου οι αγώνες που θα παρουσιάζουν ενδιαφέρον στο τέλος αυτής, οι ραδιοτηλεοπτικοί φορείς δεν είναι δυνατό να αγοράζουν προκαταβολικά αυτούς τους αγώνες. Η εναλλακτική λύση -που συνίσταται στην αγορά σημαντικού αριθμού αγώνων διαφορετικών ποδοσφαιρικών συλλόγων- δεν φαίνεται να είναι αποδοτική ούτε εγγυάται επιτυχία. Όπως έχει ήδη αναφερθεί, τα προϊόντα μεταδόσεων ποδοσφαιρικών πρωταθλημάτων ενοποιούνται συνήθως σε ένα προϊόν μεταδόσεων που καλύπτει συνολικά το πρωτάθλημα. Η Επιτροπή δέχεται ότι αυτή η ενοποίηση φαίνεται ότι είναι απολύτως απαραίτητη για την προσφορά ενός αξιόλογου προϊόντος που προσελκύει τηλεθεατές. Συνεπώς, η Επιτροπή καλείται απλώς να εξετάσει τους όρους υπό τους οποίους γίνεται η ενοποίηση και όχι την ταυτότητα του φορέα που προβαίνει σε αυτή.(176) Τρίτον, φαίνεται επίσης ότι είναι απολύτως απαραίτητο, οι ποδοσφαιρικοί σύλλογοι να μην είναι σε θέση να πωλούν για λογαριασμό τους ακριβώς τα ίδια δικαιώματα που περιλαμβάνονται και στο πακέτο του κυπέλλου πρωταθλητριών της ΟΥΕΦΑ που πωλείται από κοινού. Όταν τα ίδια δικαιώματα πνευματικής ιδιοκτησίας είναι στην κατοχή δύο διαφορετικών πωλητών, είναι πιθανό τα συνολικά έσοδα από τις δύο πωλήσεις να υπολείπονται σημαντικά των εσόδων που θα προέκυπταν εφόσον ο πωλητής ήταν μόνο ένας. Αυτό οφείλεται στο γεγονός ότι ένας ραδιοτηλεοπτικός φορέας θα εκδήλωνε μικρότερο ενδιαφέρον για δικαιώματα που είναι διαθέσιμα σε όλους τους ανταγωνιστές του, καθώς κατ' αυτόν τον τρόπο περιορίζεται η πιθανότητα διάκρισης του δικού του προϊόντος από τα προϊόντα των ανταγωνιστών του.(177) Με άλλα λόγια, δεν φαίνεται πιθανό να τροποποιηθούν οι συμφωνίες κατά τρόπο ώστε οι ποδοσφαιρικοί σύλλογοι να χορηγήσουν στην ΟΥΕΦΑ μη αποκλειστική άδεια για το σύνολο των δικαιωμάτων μετάδοσης, διατηρώντας παράλληλα τις βελτιώσεις που αναφέρονται στην πρώτη προϋπόθεση του άρθρου 81 παράγραφος 3 της συνθήκης και του άρθρου 53 παράγραφος 3 της συμφωνίας για τον ΕΟΧ. Ωστόσο, εάν ο φορέας κοινής πώλησης δεν κατορθώσει να πωλήσει τα ενοποιημένα δικαιώματα μετάδοσης -τα δικαιώματα μετάδοσης που πωλούνται από την ΟΥΕΦΑ αποτελούν ένα σύνθετο προϊόν- το δικαίωμα του φορέα κοινής πώλησης δεν πρέπει να εξακολουθήσει να είναι αποκλειστικό, αλλά οι επιμέρους συνιδιοκτήτες πρέπει να έχουν τη δυνατότητα να ερευνήσουν τη ζήτηση της αγοράς για τα μεμονωμένα δικαιώματά τους. Πέραν αυτού, δεν θα ήταν απαραίτητο για την ορθή λειτουργία του φορέα κοινής πώλησης, να επιβληθούν στους ποδοσφαιρικούς συλλόγους περαιτέρω περιορισμοί επί της ξεχωριστής πώλησης αυτών των δικαιωμάτων(73).(178) Η Επιτροπή αναγνωρίζει επίσης ότι είναι απολύτως απαραίτητο η ΟΥΕΦΑ να κατέχει το αποκλειστικό δικαίωμα να πωλεί τα δικαιώματα απευθείας και μαγνητοσκοπημένων μεταδόσεων του κυπέλλου πρωταθλητριών εκτός της Ευρώπης, καθώς κατ' αυτόν τον τρόπο παρέχονται περισσότερες δυνατότητες ευρύτερης και καλύτερης διανομής του προϊόντος του κυπέλλου πρωταθλητριών της ΟΥΕΦΑ. Η ΟΥΕΦΑ είναι κατ' αρχήν σε θέση να προσφέρει ένα προϊόν πολύ ελκυστικότερο από οποιοδήποτε προϊόν θα ήταν σε θέση να προσφέρουν οι επιμέρους ποδοσφαιρικοί σύλλογοι.(179) Ως εκ τούτου, είναι πιθανό ότι ένα προϊόν που διανέμεται κεντρικά υπό μορφή πακέτων, χαρακτηρίζεται προϊόν του κυπέλλου πρωταθλητριών της ΟΥΕΦΑ και εστιάζει όχι σε επιμέρους ποδοσφαιρικούς συλλόγους αλλά στο κύπελλο πρωταθλητριών ως σύνολο, παράγεται κατά τον πλέον αποδοτικό τρόπο μέσω της κοινής πώλησης. Ο ρόλος της ΟΥΕΦΑ στο συντονισμό αυτού του έργου μέσω του μηχανισμού της κοινής πώλησης είναι απολύτως αναγκαίος για την παροχή στους καταναλωτές του προϊόντος μεταδόσεων του κυπέλλου πρωταθλητριών της ΟΥΕΦΑ.(180) Ως εκ τούτου, η Επιτροπή δέχεται ότι ο περιορισμός του ανταγωνισμού που επιβάλλει η συμφωνία της ΟΥΕΦΑ για την κοινή πώληση είναι απολύτως απαραίτητος υπό την έννοια του άρθρου 81 παράγραφος 3 της συνθήκης και του άρθρου 53 παράγραφος 3 της συμφωνίας για τον ΕΟΧ, προκειμένου να επιτευχθούν οι βελτιώσεις που αποφέρουν οφέλη για τους καταναλωτές, στο μέτρο που ο φορέας κοινής πώλησης είναι σε θέση να εντοπίζει ζήτηση για τα από κοινού πωλούμενα δικαιώματα μετάδοσης.7.3.2. Πώληση ιδίων δικαιωμάτων μετάδοσης από τους επιμέρους ποδοσφαιρικούς συλλόγους(181) Είναι χαρακτηριστικό του ευρωπαϊκού ποδοσφαίρου, οι ποδοσφαιρικοί σύλλογοι να συμμετέχουν συνήθως σε διαφορετικά πρωταθλήματα, κύπελλα και τουρνουά κατά τη διάρκεια της περιόδου. Για παράδειγμα, μια ποδοσφαιρική ομάδα που αγωνίζεται με επιτυχία στο κύπελλο πρωταθλητριών της ΟΥΕΦΑ, θα συμμετέχει επίσης στις εθνικές διοργανώσεις πρωταθλήματος και κυπέλλου.(182) Κάθε επιμέρους ποδοσφαιρικός σύλλογος έχει μια ομάδα οπαδών που εκδηλώνουν ιδιαίτερο ενδιαφέρον για την πορεία και τους αγώνες του συγκεκριμένου συλλόγου. Κατά συνέπεια, υπάρχει ζήτηση για είδη που αφορούν το σύλλογο, συμπεριλαμβανομένων προϊόντων μετάδοσης με άμεση σχέση με το σύλλογο. Οι ποδοσφαιρικοί σύλλογοι ασκούν ήδη πολυάριθμες εμπορικές δραστηριότητες οι οποίες αποσκοπούν στο να παρέχουν στους οπαδούς τους στοχοθετημένες υπηρεσίες.(183) Για τους οπαδούς που ενδιαφέρονται για ένα συγκεκριμένο ποδοσφαιρικό σύλλογο, ανεξάρτητα από τη διοργάνωση στην οποία συμμετέχει, η νέα συμφωνία της ΟΥΕΦΑ για την κοινή πώληση παρέχει αξιόλογες δυνατότητες να παρακολουθούν την πορεία του συλλόγου. Παρόλο που η συμφωνία της ΟΥΕΦΑ για την κοινή πώληση επικεντρώνεται στην ανάπτυξη της εικόνας του κυπέλλου πρωταθλητριών της ΟΥΕΦΑ, επιτρέπει επίσης στους ποδοσφαιρικούς συλλόγους να καλλιεργούν τη σχέση τους με τους οπαδούς τους.(184) Οι ποδοσφαιρικοί σύλλογοι υπόκεινται σε ορισμένους περιορισμούς όσον αφορά την πώληση των δικαιωμάτων μετάδοσης σε μεμονωμένη βάση. Ωστόσο, οι περιορισμοί αυτοί θεωρούνται ως απολύτως απαραίτητοι για τη λειτουργία της συμφωνίας της ΟΥΕΦΑ για την κοινή πώληση.(185) Η συμφωνία της ΟΥΕΦΑ για την κοινή πώληση προβλέπει ότι οι ποδοσφαιρικοί σύλλογοι μπορούν να επικοινωνούν με τους οπαδούς τους με δικαιώματα απευθείας τηλεοπτικής μετάδοσης εάν η ΟΥΕΦΑ δεν έχει πωλήσει αυτά τα δικαιώματα απευθείας μετάδοσης. Εκτός αυτού, οι ποδοσφαιρικοί σύλλογοι μπορούν να επικοινωνούν με τους οπαδούς τους μέσω μαγνητοσκοπημένων μεταδόσεων, μηχανικών μέσω αναπαραγωγής, του Διαδικτύου, του παγκόσμιου συστήματος κινητών τηλεπικοινωνιών (UMTS) κ.λπ.(186) Τα δικαιώματα απευθείας τηλεοπτικής μετάδοσης που μπορούν να πωλούν οι ποδοσφαιρικοί σύλλογοι(74), αφορούν τους ποδοσφαιρικούς αγώνες οι οποίοι δεν επιλέγονται από τους ραδιοτηλεοπτικούς φορείς που έχουν αγοράσει το χρυσό και αργυρό πακέτο απευθείας τηλεοπτικών μεταδόσεων ή που πωλούνται από την ΟΥΕΦΑ ως τμήμα του πακέτου 4 του πίνακα καταμερισμού των δικαιωμάτων. Τα δικαιώματα που αναφέρονται στα πακέτα 4 και 5 καλύπτουν τους ίδιους αγώνες. Προκειμένου να βελτιωθούν οι πιθανότητες εξεύρεσης αγοραστών για τα εν λόγω εναπομείναντα δικαιώματα, θεωρείται απολύτως αναγκαίο η ΟΥΕΦΑ, ως ο φορέας πώλησης από κοινού, να διατηρεί το αρχικά αποκλειστικό δικαίωμα πώλησης αυτών των δικαιωμάτων απευθείας μετάδοσης.(187) Εάν η ΟΥΕΦΑ, ο φορέας κοινής πώλησης, δεν κατορθώσει να πωλήσει τα δικαιώματα του πακέτου 4 εντός μιας εβδομάδας από την κλήρωση της φάσης των ομίλων του κυπέλλου πρωταθλητριών, χάνει το αποκλειστικό δικαίωμα πώλησής τους. Ύστερα από αυτή την καταληκτική ημερομηνία, και οι δύο ποδοσφαιρικοί σύλλογοι που κατέχουν τα δικαιώματα απευθείας τηλεοπτικής μετάδοσης των αγώνων έχουν επίσης τη δυνατότητα να διαθέσουν τα εν λόγω δικαιώματα (που περιλαμβάνονται στο πακέτο 5 του πίνακα καταμερισμού των δικαιωμάτων) σε μη αποκλειστική βάση, παράλληλα με την ΟΥΕΦΑ.(188) Ωστόσο, ο καταμερισμός των δικαιωμάτων από την ΟΥΕΦΑ συνεπάγεται ότι οι ποδοσφαιρικοί σύλλογοι περιορίζονται να πωλούν τα εναπομείναντα δικαιώματα απευθείας τηλεοπτικής μετάδοσης σε τηλεοπτικούς φορείς για ζωντανή συνδρομητική μετάδοση ή χρέωση ανά εκπομπή. Η Επιτροπή φρονεί ότι αυτός ο περιορισμός που επιβάλλεται στους ποδοσφαιρικούς συλλόγους δεν είναι απαραίτητος για την επίτευξη των στόχων που τίθενται στο άρθρο 81 παράγραφος 3 της συνθήκης και στο άρθρο 53 παράγραφος 3 της συμφωνίας για τον ΕΟΧ. Εφόσον ο φορέας κοινής πώλησης δεν κατορθώσει να διαθέσει τα εν λόγω εναπομείναντα δικαιώματα έως την καταληκτική ημερομηνία, δεν μπορεί να θεωρείται απολύτως απαραίτητο για την ορθή λειτουργία της συμφωνίας κοινής πώλησης και για την επίτευξη των οφελών που προκύπτουν από αυτή, να απαγορεύεται στους ποδοσφαιρικούς συλλόγους να διαθέτουν τα δικαιώματα αυτά σε φορείς της ελεύθερης τηλεόρασης σε περίπτωση που δεν υπάρχει αξιόλογη προσφορά από κάποιο συνδρομητικό ραδιοτηλεοπτικό φορέα. Αυτό είναι πιθανό να συμβεί σε επικράτειες που δεν διαθέτουν ραδιοτηλεοπτικούς φορείς συνδρομητικής τηλεόρασης/χρέωσης ανά εκπομπή ή όπου οι υφιστάμενοι ραδιοτηλεοπτικοί φορείς συνδρομητικής τηλεόρασης/χρέωσης ανά εκπομπή έχουν ήδη καλύψει τις ανάγκες τους μέσω του χρυσού ή του αργυρού πακέτου δικαιωμάτων.(189) Συνεπώς, η παρούσα απόφαση υπόκειται στον όρο ότι η διάταξη του πακέτου 5 του πίνακα καταμερισμού των δικαιωμάτων, η οποία δεν επιτρέπει στους ποδοσφαιρικούς συλλόγους να πωλούν δικαιώματα απευθείας τηλεοπτικής μετάδοσης σε φορείς της ελεύθερης τηλεόρασης δεν θα ισχύει στο βαθμό που δεν υπάρχει αξιόλογη προσφορά από συνδρομητικό ραδιοτηλεοπτικό φορέα.(190) Οι περιορισμοί που επιβάλλονται σχετικά με την εκμετάλλευση των δικαιωμάτων μαγνητοσκοπημένης μετάδοσης και ισχύουν εξίσου για τα δικαιώματα που πωλούνται από κοινού από την ΟΥΕΦΑ και για τα δικαιώματα που πωλούνται από τους ποδοσφαιρικούς συλλόγους σε μεμονωμένη βάση, είναι απολύτως απαραίτητοι για τη βελτίωση της εστίασης στο προϊόν του πρωταθλήματος, ιδίως δε στο προϊόν των στιγμιοτύπων(75) που καλύπτει το κύπελλο πρωταθλητριών της ΟΥΕΦΑ στο σύνολό του. Οι περιορισμοί συμβάλλουν στη δημιουργία ενός προϊόντος για το οποίο εκδηλώνεται ιδιαίτερο ενδιαφέρον από τηλεθεατές, καθώς και στην εδραίωση της εικόνας του κυπέλλου πρωταθλητριών της ΟΥΕΦΑ, η οποία είναι συνυφασμένη με την ομοιογενή τηλεοπτική κάλυψη υψηλής ποιότητας με βάση την ομοιογενή παρουσίαση η οποία καθιστά το προϊόν περισσότερο ελκυστικό για τον τηλεθεατή. Όσον αφορά τους περιορισμούς που αφορούν την εκμετάλλευση των δικαιωμάτων Διαδικτύου, είναι βέβαιο ότι η αναγκαιότητα διατήρησής τους για λόγους ποιότητας θα ελαττωθεί με την πάροδο του χρόνου λόγω της ανάπτυξης των τεχνολογιών του Διαδικτύου.(191) Εκτός αυτού, οι ποδοσφαιρικοί σύλλογοι που εκμεταλλεύονται υλικό του κυπέλλου πρωταθλητριών της ΟΥΕΦΑ, πρέπει να εστιάζουν την κάλυψή τους σε συγκεκριμένους ποδοσφαιρικούς συλλόγους και μόνο στους αγώνες στους οποίους αυτοί συμμετέχουν. Οι ποδοσφαιρικοί σύλλογοι ή οι φορείς στους οποίους εκχωρούν τα δικά τους δικαιώματα μετάδοσης δεν επιτρέπεται να καταρτίζουν πακέτα δικαιωμάτων πολλών ποδοσφαιρικών συλλόγων, δημιουργώντας ένα ενιαίο προϊόν που θα εμφανίζεται ως εναλλακτικό προϊόν που φέρει το εμπορικό σήμα του κυπέλλου πρωταθλητριών της ΟΥΕΦΑ. Ειδικότερα, όσον αφορά τα δικαιώματα ζωντανών τηλεοπτικών μεταδόσεων, το συγκεκριμένο πρόγραμμα ορίζεται ως το πρόγραμμα που περιλαμβάνει περισσότερες από δύο ζωντανές μεταδόσεις αγώνων του κυπέλλου πρωταθλητριών ΟΥΕΦΑ ανά αγωνιστική ημέρα. Όσον αφορά τα δικαιώματα μαγνητοσκοπημένης τηλεοπτικής μετάδοσης και τα δικαιώματα του Διαδικτύου, η ΟΥΕΦΑ θα δεχόταν την προβολή από τηλεοπτικούς σταθμούς των ποδοσφαιρικών συλλόγων προγραμμάτων αποτελούμενων κατά 100 % από περιεχόμενο του κυπέλλου πρωταθλητριών. Ωστόσο, η ΟΥΕΦΑ ορίζει ένα πρόγραμμα που φέρει το εμπορικό σήμα του κυπέλλου πρωταθλητριών ΟΥΕΦΑ, ως πρόγραμμα ποικίλης ύλης ποδοσφαιρικού συλλόγου που προβάλλει περιεχόμενο του κυπέλλου πρωταθλητριών σε ποσοστό άνω του 50 %. Τα προγράμματα γενικού περιεχομένου δεν πρέπει να προβάλλουν περιεχόμενο του κυπέλλου πρωταθλητριών σε ποσοστό άνω του 30 %. Στις περιπτώσεις στις οποίες σε προγράμματα ποικίλης ύλης ποδοσφαιρικών συλλόγων μεταδίδεται μαγνητοσκοπημένος ολόκληρος αγώνας (δηλαδή και τα 90 λεπτά), δεν ισχύει ο κανόνας του 50 %, το δε πρόγραμμα θα μπορούσε να περιλαμβάνει κατά κύριο λόγο ή πλήρως τη μετάδοση του συγκεκριμένου αγώνα. Ομοίως, ο κανόνας του 30 % δεν ισχύει ούτε στην περίπτωση που ένας ολόκληρος αγώνας μεταδίδεται στο πλαίσιο του προγράμματος γενικού περιεχομένου ενός σταθμού.(192) Η Επιτροπή δέχεται ότι οι διατάξεις για τη ρύθμιση των δυνατοτήτων κατάρτισης από τρίτους πακέτων δικαιωμάτων μετάδοσης που πωλούνται από τους επιμέρους ποδοσφαιρικούς συλλόγους είναι απολύτως απαραίτητες για τη διατήρηση της αρτιότητας και της εικόνας των από κοινού πωλούμενων δικαιωμάτων μετάδοσης του κυπέλλου πρωταθλητριών της ΟΥΕΦΑ. Ωστόσο, αφού έλαβε τις παρατηρήσεις σε απάντηση της ανακοίνωσης που δημοσιεύθηκε βάσει του άρθρου 19 παράγραφος 3 του κανονισμού 17, η Επιτροπή ζήτησε διευκρινίσεις σχετικά με τους κανόνες που έχουν ως αποτέλεσμα τον περιορισμό του πεδίου εφαρμογής και της έντασής τους. Συνεπώς, κατ' αυτόν τον τρόπο παρέχεται σε ένα ραδιοτηλεοπτικό φορέα η δυνατότητα να εκμεταλλεύεται συγχρόνως τα δικαιώματα απευθείας μετάδοσης δύο αγώνων που πωλούνται χωριστά. Η Επιτροπή φρονεί ότι η παροχή αυτής της δυνατότητας είναι πιθανό να καταστήσει τις επιπτώσεις του περιορισμού αμελητέες στο βαθμό που να μην είναι αισθητές για τους τελικούς χρήστες των δικαιωμάτων, τους ραδιοτηλεοπτικούς φορείς, καθώς τα δικαιώματα που είναι διαθέσιμα για κάθε μεμονωμένο ραδιοτηλεοπτικό φορέα θα επαρκούν προκειμένου να καλυφθεί η ζήτηση που εκδηλώνουν οι ραδιοτηλεοπτικοί φορείς για αυτού του είδους τους αγώνες που δεν έχουν πωληθεί από κοινού. Ομοίως, όσον αφορά τα δικαιώματα μαγνητοσκοπημένης μετάδοσης, καθίσταται δυνατή η μετάδοση ενός ολόκληρου αγώνα ανεξαρτήτως ορισμού του προγράμματος που φέρει το σήμα του κυπέλλου πρωταθλητριών της ΟΥΕΦΑ.7.4. Μη νόθευση του ανταγωνισμού(193) Οι σχετικές αγορές περιλαμβάνουν τα εμπορικά δικαιώματα αρκετών ποδοσφαιρικών πρωταθλημάτων. Για παράδειγμα, σύμφωνα με την ΟΥΕΦΑ, τα τηλεοπτικά δικαιώματα του κυπέλλου πρωταθλητριών της ΟΥΕΦΑ αντιπροσωπεύουν κατά μέσο όρο μόλις το 20 % των δικαιωμάτων στη συναφή αγορά. Επειδή τα δικαιώματα των νέων μέσων επηρεάζουν τις αναδυόμενες αγορές, δεν είναι ακόμη δυνατό να προσδιορισθεί η θέση του περιεχομένου του κυπέλλου πρωταθλητριών της ΟΥΕΦΑ στις εν λόγω αγορές. Ωστόσο, δεν θεωρείται πιθανό ότι θέση του εν λόγω περιεχομένου σε αυτές τις αγορές να είναι σημαντικότερη από εκείνη που κατέχει στις αγορές των παραδοσιακών τηλεοπτικών δικαιωμάτων. Ως εκ τούτου, τα δικαιώματα μετάδοσης του κυπέλλου πρωταθλητριών της ΟΥΕΦΑ δεν αποτελούν παρά μία μόνο δυνατότητα για τους ραδιοτηλεοπτικούς φορείς που επιθυμούν να αγοράσουν περιεχόμενο που αφορά ποδοσφαιρικές διοργανώσεις οι οποίες διεξάγονται τακτικά κάθε χρόνο.(194) Εκτός αυτού, τα από κοινού πωλούμενα δικαιώματα μετάδοσης του κυπέλλου πρωταθλητριών χωρίζονται σε πολλά διαφορετικά πακέτα δικαιωμάτων, τα οποία προσφέρονται προς πώληση στο πλαίσιο ανταγωνιστικής διαδικασίας υποβολής προσφορών, στην οποία μπορούν να συμμετάσχουν όλοι οι ενδιαφερόμενοι ραδιοτηλεοπτικοί φορείς. Κατ' αυτόν τον τρόπο παρέχεται η δυνατότητα σε πολλούς ραδιοτηλεοπτικούς φορείς να αγοράσουν από την ΟΥΕΦΑ δικαιώματα μετάδοσης του κυπέλλου πρωταθλητριών.(195) Τέλος, τόσο η ΟΥΕΦΑ όσο και οι ποδοσφαιρικοί σύλλογοι πωλούν ορισμένες κατηγορίες δικαιωμάτων μετάδοσης του κυπέλλου πρωταθλητριών της ΟΥΕΦΑ σε μη αποκλειστική βάση. Συνεπώς, στους ενδιαφερόμενους αγοραστές παρέχονται πολλές διαφορετικές πηγές εφοδιασμού από τους ιδιοκτήτες των εν λόγω δικαιωμάτων.(196) Συνεπώς, η κοινή πώληση από την ΟΥΕΦΑ των δικαιωμάτων μετάδοσης του κυπέλλου πρωταθλητριών της ΟΥΕΦΑ δεν είναι πιθανό να καταργήσει τον ανταγωνισμό όσον αφορά ένα σημαντικό μέρος των υπό εξέταση δικαιωμάτων μετάδοσης.7.5. Συμπέρασμα(197) Με βάση τα ανωτέρω, μπορεί να εξαχθεί το συμπέρασμα ότι πληρούνται οι σωρευτικές προϋποθέσεις του άρθρου 81 παράγραφος 3 της συνθήκης και του άρθρου 53 παράγραφος 3 της συμφωνίας για τον ΕΟΧ. Επομένως, μπορεί να χορηγηθεί απαλλαγή όσον αφορά τη συμφωνία κοινής πώλησης.8. ΟΡΟΙ ΚΑΙ ΔΙΑΡΚΕΙΑ ΤΗΣ ΑΠΑΛΛΑΓΗΣ(198) Σύμφωνα με το άρθρο 8 παράγραφος 1 το κανονισμού αριθ. 17, η δήλωση απαλλαγής δύναται να συνοδεύεται από όρους. Στην προκειμένη περίπτωση, η διάταξη της συμφωνίας κοινής πώλησης που απαγορεύει στους ποδοσφαιρικούς συλλόγους να πωλούν δικαιώματα απευθείας μετάδοσης μεμονωμένων ποδοσφαιρικών αγώνων σε φορείς της ελεύθερης τηλεόρασης έχει ως αποτέλεσμα τον περιορισμό του ανταγωνισμού και δεν πληροί όλες τις προϋποθέσεις του άρθρου 81 παράγραφος 3 της συνθήκης και του άρθρου 53 παράγραφος 3 της συμφωνίας για τον ΕΟΧ. Ο εν λόγω περιορισμός δεν μπορεί να θεωρηθεί ότι συμβάλλει στη βελτίωση της παραγωγής ή της διανομής των προϊόντων ή στην προώθηση της τεχνικής ή οικονομικής προόδου εξασφαλίζοντας συγχρόνως στους καταναλωτές δίκαιο τμήμα από το όφελος που προκύπτει, και η οποία δεν επιβάλλει στις ενδιαφερόμενες επιχειρήσεις περιορισμούς μη απαραίτητους για την επίτευξη των στόχων αυτών.(199) Η απαλλαγή επομένως χορηγείται υπό τον όρο να μην απαγορεύεται στους ποδοσφαιρικούς συλλόγους να πωλούν τα τηλεοπτικά δικαιώματά τους απευθείας μετάδοσης ποδοσφαιρικών αγώνων σε φορείς της ελεύθερης τηλεόρασης στο βαθμό που δεν έχει υποβληθεί αξιόλογη προσφορά από συνδρομητικό φορέα. Η Επιτροπή θεωρεί ότι αξιόλογη προσφορά δεν υφίσταται ιδίως στις περιπτώσεις που δεν έχει υποβληθεί καμία προσφορά από φορέα της συνδρομητικής τηλεόρασης συγκρίσιμη με προσφορά φορέα της ελεύθερης τηλεόρασης.(200) Σύμφωνα με το άρθρο 8 παράγραφος 1 του κανονισμού αριθ. 17, η απόφαση εφαρμογής του άρθρου 81 παράγραφος 3 της συνθήκης και του άρθρου 53 παράγραφος 3 της συμφωνίας για τον ΕΟΧ εκδίδεται για ορισμένο χρόνο. Η κοινοποιηθείσα συμφωνία κοινής πώλησης εφαρμόζεται για περιόδους τριών ετών. Συνεπώς, είναι σκόπιμο να ορισθεί ανάλογα η διάρκεια της παρούσας απαλλαγής και να επιτραπεί η εφαρμογή της συμφωνίας κοινής πώλησης για δύο συμβατικές περιόδους. Ως εκ τούτου, θα πρέπει να χορηγηθεί απαλλαγή δυνάμει του άρθρου 8 παράγραφος 1 του κανονισμού αριθ. 17 από τις 13 Μαΐου 2002, ημερομηνία κατά την οποία κοινοποιήθηκε η τελευταία έκδοση της συμφωνίας κοινής πώλησης, έως τις 31 Ιουλίου 2009.9. ΣΥΜΠΕΡΑΣΜΑ(201) Η Επιτροπή καταλήγει στο συμπέρασμα ότι η συμφωνία της ΟΥΕΦΑ για την κοινή πώληση συμβάλλει στη βελτίωση της παραγωγής και της διανομής των προϊόντων μέσω της δημιουργίας ενός ποιοτικού προϊόντος που φέρει το εμπορικό σήμα του πρωταθλήματος και πωλείται μέσω ενός μοναδικού σημείου πώλησης. Επιπλέον, η συμφωνία εξασφαλίζει στους καταναλωτές δίκαιο τμήμα από το όφελος που προκύπτει από αυτή. Εκτός αυτού, οι περιορισμοί που περιλαμβάνει η συμφωνία της ΟΥΕΦΑ για την κοινή πώληση είναι απολύτως αναγκαίοι για την επίτευξη αυτών των οφελών, με την εξαίρεση της διάταξης που απαγορεύει στους ποδοσφαιρικούς συλλόγους να πωλούν δικαιώματα απευθείας τηλεοπτικής μετάδοσης σε φορείς της ελεύθερης τηλεόρασης. Τέλος, συνάγεται ότι η κοινή πώληση από την ΟΥΕΦΑ των δικαιωμάτων μετάδοσης του κυπέλλου πρωταθλητριών της ΟΥΕΦΑ δεν αναμένεται να καταργήσει τον ανταγωνισμό όσον αφορά ένα σημαντικό μέρος των υπό εξέταση δικαιωμάτων μετάδοσης. Ως εκ τούτου, κρίνεται σκόπιμο να χορηγηθεί υπό έναν όρο απαλλαγή δυνάμει του άρθρου 81 παράγραφος 3 της συνθήκης και του άρθρου 53 παράγραφος 3 της συμφωνίας για τον ΕΟΧ,ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:Άρθρο 11. Σύμφωνα με το άρθρο 81 παράγραφος 3 της συνθήκης και το άρθρο 53 παράγραφος 3 της συμφωνίας για τον ΕΟΧ, οι διατάξεις του άρθρου 81 παράγραφος 1 της συνθήκης και του άρθρου 53 παράγραφος 1 της συμφωνίας για τον ΕΟΧ κηρύσσονται ανεφάρμοστες από τις 13 Μαΐου 2002 έως τις 31 Ιουλίου 2009 όσον αφορά τη συμφωνία της ΟΥΕΦΑ για κοινή πώληση των δικαιωμάτων μετάδοσης του κυπέλλου πρωταθλητριών της ΟΥΕΦΑ όπως τροποποιήθηκε και όπως περιγράφεται στην παρούσα απόφαση.2. Η απαλλαγή σύμφωνα με την παράγραφο 1 ισχύει υπό τον όρο ότι ο περιορισμός που απαγορεύει στους ποδοσφαιρικούς συλλόγους να πωλούν δικαιώματα απευθείας τηλεοπτικής μετάδοσης σε φορείς της ελεύθερης τηλεόρασης δεν ισχύει στις περιπτώσεις στις οποίες δεν υπάρχει αξιόλογη προσφορά από κάποιο συνδρομητικό ραδιοτηλεοπτικό φορέα.Άρθρο 2Βάσει των πληροφοριών που έχει στη διάθεσή της, η Επιτροπή διαπιστώνει ότι δεν συντρέχει λόγος να παρέμβει δυνάμει του άρθρου 81 παράγραφος 1 της συνθήκης και του άρθρου 53 παράγραφος 1 της συμφωνίας για τον ΕΟΧ όσον αφορά τη συμφωνία της ΟΥΕΦΑ για κοινή πώληση σε σχέση με τις χορηγίες, τις συμβάσεις προμηθειών και τα δικαιώματα πνευματικής ιδιοκτησίας του κυπέλλου πρωταθλητριών της ΟΥΕΦΑ.Άρθρο 3Η παρούσα απόφαση απευθύνεται στην:Union des Associations Europennes de Football Route de Genève, 46 1260 Nyon 2 ΕλβετίαΒρυξέλλες, 23 Ιουλίου 2003.Για την ΕπιτροπήMario MontiΜέλος της Επιτροπής(1) ΕΕ 13 της 21.2.1962, σ. 204/62.(2) ΕΕ L 1 της 4.1.2003, σ. 1.(3) ΕΕ C 196 της 17.8.2002, σ. 3.(4) ΕΕ L 354 της 30.12.1998, σ. 18.(5) ΕΕ C 269 της 8.11.2003.(6) Δικαιώματα μετάδοσης σε όλα τα μέσα μαζικής επικοινωνίας (ραδιόφωνο, τηλεόραση, Διαδίκτυο και παγκόσμιο σύστημα κινητών τηλεπικοινωνιών (UMTS)), χορηγίες, συμβάσεις προμηθειών, και δικαιώματα πνευματικής ιδιοκτησίας.(7) Άρθρο 1 του καταστατικού της ΟΥΕΦΑ (έκδοση 2000).(8) Άρθρο 5 του καταστατικού της ΟΥΕΦΑ.(9) Στο Ηνωμένο Βασίλειο υπάρχουν τέσσερις ομοσπονδίες μέλη της ΟΥΕΦΑ: της Αγγλίας, της Ουαλίας, της Σκοτίας και της Βόρειας Ιρλανδίας.(10) Άρθρο 48 του καταστατικού της ΟΥΕΦΑ.(11) Άρθρο 18 του καταστατικού της ΟΥΕΦΑ.(12) Άρθρο 13 παράγραφος 1 στοιχείο στ) του καταστατικού της ΟΥΕΦΑ.(13) Άρθρο 13 παράγραφος 1 στοιχείο ζ) του καταστατικού της ΟΥΕΦΑ.(14) Άρθρο 21 του καταστατικού της ΟΥΕΦΑ.(15) Άρθρο 23 παράγραφος 2 του καταστατικού της ΟΥΕΦΑ.(16) Άρθρο 24 παράγραφος 1 στοιχείο ε) του καταστατικού της ΟΥΕΦΑ.(17) Άρθρο 49 του καταστατικού της ΟΥΕΦΑ.(18) Κανονισμός του κυπέλλου πρωταθλητριών της ΟΥΕΦΑ 1998/99.(19) Το φάσμα των υπηρεσιών που ρυθμίζει η ΟΥΕΦΑ περιλαμβάνει: ανάπτυξη προϊόντος, πωλήσεις, μεταγοραστική εξυπηρέτηση και σχέσεις πελατών με ραδιοτηλεοπτικούς φορείς, χορηγούς, προμηθευτές, κατόχους αδειών και συμμετέχοντες ποδοσφαιρικούς συλλόγους, υπηρεσίες μετάδοσης (εξασφάλιση διαφημιστικών σποτ και χορηγιών ραδιοτηλεοπτικών μεταδόσεων σε ολόκληρο τον κόσμο), νομικές υπηρεσίες, υπηρεσίες τηλεοπτικών παραγωγών, έλεγχος και παρακολούθηση των τηλεοπτικών προγραμμάτων του κυπέλλου πρωταθλητριών της ΟΥΕΦΑ σε ολόκληρο τον κόσμο, υπηρεσίες έρευνας, επιχειρησιακή υλοποίηση της εμπορικής αρχής, υπηρεσίες φιλοξενίας, χρηματοοικονομικές και διοικητικές υπηρεσίες, καθώς και υπηρεσίες στατιστικής και ενημέρωσης (ανάλυση διοργανώσεων).(20) Για παράδειγμα, υπάρχει ένας προμηθευτής στον τομέα της πληροφορικής και των τηλεπικοινωνιών που παρέχει τεχνική υποστήριξη στην υπηρεσία γραφικών και, σε ανταπόδοση, μπορεί να καταχωρίζει διαφημίσεις επί της οθόνης κατά τη διάρκεια των απευθείας μεταδόσεων ευρωπαϊκών αγώνων και του προγράμματος των κυριότερων στιγμιοτύπων.(21) Η αρχή χορήγησης αδειών του κυπέλλου πρωταθλητριών της ΟΥΕΦΑ παρέχει σε επιλεγμένες εταιρείες τη δυνατότητα να παράγουν προϊόντα υψηλής ποιότητας που αφορούν το κύπελλο πρωταθλητριών, όπως π.χ. το ηλεκτρονικό παιχνίδι UEFA Champions League Video Game, βίντεο με θέμα το κύπελλο πρωταθλητριών της ΟΥΕΦΑ ή την ποδοσφαιρική εγκυκλοπαίδεια του κυπέλλου πρωταθλητριών της ΟΥΕΦΑ σε CD-ROM (UEFA Champions League Football Encyclopaedia).(22) Βλέπε επίσης σημείο 4.2.1.3. της έκθεσης της Επιτροπής στο Ευρωπαϊκό Συμβούλιο με στόχο τη διαφύλαξη των σημερινών δομών του αθλητισμού και τη διατήρηση της κοινωνικής λειτουργίας του στο κοινοτικό πλαίσιο -Έκθεση του Ελσίνκι για τον αθλητισμό- της 10ης Δεκεμβρίου 1999:"Στις πιθανές εξαιρέσεις που θα εγκριθούν όσον αφορά τη συλλογική πώληση δικαιωμάτων μετάδοσης πρέπει να ληφθούν υπόψη τα οφέλη για τον καταναλωτή, καθώς και ο αναλογικός χαρακτήρας του περιορισμού του ανταγωνισμού σε σχέση με το νόμιμο στόχο. Μέσα στο πλαίσιο αυτό, θα πρέπει επίσης να εξεταστεί έως ποιο βαθμό είναι δυνατόν να δημιουργηθεί μία σχέση μεταξύ της συλλογικής πώλησης των δικαιωμάτων και της χρηματοοικονομικής αλληλεγγύης ανάμεσα στον επαγγελματικό και τον ερασιτεχνικό αθλητισμό, στους στόχους κατάρτισης των νέων αθλητών και εκείνους της προώθησης των αθλητικών δραστηριοτήτων μεταξύ του πληθυσμού. Βέβαια, όσον αφορά την παραχώρηση αποκλειστικών δικαιωμάτων μετάδοσης αθλητικών διοργανώσεων, μία αποκλειστικότητα η οποία λόγω της διάρκειας ή/και της εμβέλειάς της, θα οδηγούσε σε κλείσιμο της αγοράς, είναι πιθανόν να απαγορευτεί".(23) Αναφέρονται ως πακέτα 1 και 2, καθώς και ως χρυσό και αργυρό πακέτο στον πίνακα καταμερισμού των δικαιωμάτων της ΟΥΕΦΑ.(24) Αναφέρεται ως πακέτο 4 στον πίνακα καταμερισμού των δικαιωμάτων της ΟΥΕΦΑ.(25) Αναφέρεται ως πακέτο 5 στον πίνακα καταμερισμού των δικαιωμάτων της ΟΥΕΦΑ.(26) Αναφέρεται ως πακέτο 3 στον πίνακα καταμερισμού των δικαιωμάτων της ΟΥΕΦΑ.(27) Το "break-bumper" είναι μία σύντομη ταινία που προβάλλεται στην αρχή και στο τέλος ενός διαφημιστικού διαλείμματος και χρησιμοποιείται για το διαχωρισμό του προγράμματος του αγώνα από τα διαφημιστικά σποτ. Συνήθως περιλαμβάνει σήματα του κυπέλλου πρωταθλητριών της ΟΥΕΦΑ και του χορηγού.(28) Κατά τρόπο παρόμοιο με εκείνο με τον οποίο η ελαστικότητα της ζήτησης προσδιορίζει την αγορά προηγούμενου σταδίου της παροχής υπηρεσιών ψηφιακής διαδραστικής τηλεόρασης από παρόχους υπηρεσιών προς παρόχους περιεχομένου, βλέπε απόφαση 1999/781/ΕΚ της Επιτροπής στην υπόθεση ΙV/36.539 British Interactive Broadcasting/Open (ΕΕ L 312 της 6.12.1999).(29) Απόφαση της Επιτροπής ΙV/M.553 - RTL/Veronica/Endemol (ΕΕ L 134 της 5.6.1996, σ. 32) και απόφαση 1999/242/ΕΚ της Επιτροπής - TPS (ΕΕ L 90 της 2.4.1999, σ. 6).(30) Απόφαση 1999/242/ΕΚ της Επιτροπής - TPS (ΕΕ L 90 της 2.4.1999, σ. 6).(31) Απόφαση 2001/478/ΕΚ της Επιτροπής, Κανόνες ραδιοτηλεοπτικής μετάδοσης της ΟΥΕΦΑ (ΕΕ L 171 της 26.6.2001, σ. 12).(32) Απόφαση της Επιτροπής COMP/M.2483 - Canal+/RTL/GJCD/JV, (IP 01/1579).(33) Κατά τον ίδιο τρόπο, στην υπόθεση Νewscorp/Telepiu, η Επιτροπή δήλωσε ότι υπάρχει χωριστή αγορά για την πρόσκτηση των αποκλειστικών τηλεοπτικών δικαιωμάτων ποδοσφαιρικών εκδηλώσεων που διεξάγονται κάθε χρόνο με συμμετοχή εθνικών ομάδων (αγώνες των εθνικών πρωταθλημάτων, κυρίως της πρώτης κατηγορίας, αγώνες κυπέλλου, καθώς και το Τσάμπιονς λιγκ και το κύπελλο ΟΥΕΦΑ). Απόφαση της Επιτροπής, COMP/M.2876 - Newscorp/Telepiu (IP/03/478).(34) Π.χ. στη Γερμανία, το εθνικό πρωτάθλημα (Bundesliga) αρχίζει τον Αύγουστο και ολοκληρώνεται το Μάιο. Το πρωτάθλημα περιλαμβάνει 306 αγώνες που μεταδίδονται απευθείας καθ' όλη τη διάρκεια της αγωνιστικής περιόδου.(35) Στην απάντησή της της 26ης Νοεμβρίου 1999 στο αίτημα πληροφοριών της Επιτροπής, η Vlaamse Media Maatschappij δηλώνει ότι: "η απόκτηση δικαιωμάτων μετάδοσης αθλητικών γεγονότων (και μετάδοση αθλητικών προγραμμάτων) δεν αποτελεί συνήθως αποδοτική επένδυση καθεαυτή. Ωστόσο, η μετάδοση αθλητικών προγραμμάτων, ιδιαίτερα όταν πρόκειται για λαϊκά αθλήματα όπως το ποδόσφαιρο και η ποδηλασία, είναι σημαντική για ένα κανάλι, σε ό,τι αφορά την εικόνα του."(36) Στην απάντησή της της 15ης Νοεμβρίου 1999 στο αίτημα πληροφοριών της Επιτροπής, η RTL θεωρεί ότι "η πραγματική τιμή των δικαιωμάτων μετάδοσης ποδοσφαιρικών αγώνων είναι τόσο υψηλή... που δεν μπορεί να καλυφθεί από τα έσοδα προγραμματισμού των αγώνων". Οι σταθμοί εξακολουθούν να αγοράζουν τα δικαιώματα αυτά για να βελτιώσουν την εικόνα τους.(37) Στην απάντησή της της 16ης Νοεμβρίου 1999 στο αίτημα πληροφοριών της Επιτροπής της 21ης Σεπτεμβρίου 1999, η ΝOS θεωρεί ότι: "το ενδιαφέρον της ΝOS στο ποδόσφαιρο δεν επηρεάζεται παρά σε περιορισμένο βαθμό από την προσφορά τηλεοπτικών δικαιωμάτων μετάδοσης άλλων αθλητικών γεγονότων... γιατί αποτελεί το υπ' αριθμόν ένα άθλημα στις Κάτω Χώρες... το ποδόσφαιρο διαδραματίζει ουσιώδη ρόλο στον αθλητικό προγραμματισμό της ΝOS... παρέχοντας στα άλλα αθλητικά προγράμματα της ΝOS ποσοστό τηλεθέασης που δεν θα κατέγραφαν σε διαφορετική περίπτωση". Η ΝOS δηλώνει επίσης ότι: "...το ποδόσφαιρο αποτελεί μοναδικό προϊόν σε ένα ξεχωριστό πρωτάθλημα. Κανένα άλλο άθλημα δεν έχει ποσοστό τηλεθέασης ούτε αντιπροσωπεύει μερίδιο αγοράς σαν του ποδοσφαίρου... βελτιώνει την εικόνα της". Στην απάντησή της της 23ης Νοεμβρίου 1999 στο αίτημα πληροφοριών της Επιτροπής της 20ής Σεπτεμβρίου 1999, η OΝDigital δηλώνει ότι: "το ενδιαφέρον μας στο ποδόσφαιρο δεν επηρεάζεται από την προσφορά ταινιών, τηλεοπτικών σειρών, παιχνιδιών ή εκπομπών άλλου περιεχομένου γιατί το ποδόσφαιρο κατέχει μοναδική θέση στη βρετανική αγορά και είναι ικανό να προσελκύσει ένα άλλο τμήμα της αγοράς". Η Richard Russell Associates περιγράφει το άθλημα ως κινητήριο μοχλό της BskyB, που υπάρχει εδώ και δέκα έτη, στο "Sports Television: The ever changing face", 16 Φεβρουαρίου 1999, σ. 10 και 12.(38) Στην απάντησή της της 26ης Νοεμβρίου 1999 στο αίτημα πληροφοριών της Επιτροπής, η Vlaamse Media Maatschappij δηλώνει ότι "στην πράξη, η αγορά δικαιωμάτων τηλεοπτικής μετάδοσης για τον αθλητισμό (ιδιαίτερα το ποδόσφαιρο) δεν αποτελεί επικερδή επιχείρηση καθεαυτή... Ωστόσο ... η εικόνα των σταθμών της VMM θα αποτελέσει την καθοριστική παράμετρο στις αποφάσεις αγοράς δικαιωμάτων μετάδοσης ποδοσφαιρικών αγώνων" Για παράδειγμα, η ONDigital, που αγόρασε πρόσφατα τα δικαιώματα τηλεοπτικής μετάδοσης του κυπέλλου πρωταθλητριών της ΟΥΕΦΑ και τα παρέχει δωρεάν στους συνδρομητές της για διαφημιστικούς λόγους, αναφέρει στην απάντησή της της 23ης Νοεμβρίου 1999 στο αίτημα πληροφοριών της Επιτροπής της 20ής Σεπτεμβρίου 1999 ότι "στα πρώτα στάδια ανάπτυξης μιας πλατφόρμας, έχει μεγαλύτερη σημασία να αυξηθεί ο αριθμός των συνδρομητών από την πραγματοποίηση κερδών". Εξάλλου, στην απάντησή της η ONDigital αναφέρει ότι "η ONDigital θεωρεί ότι η εικόνα και η αξία των προγραμμάτων της επηρεάζονται άμεσα από το αθλητικό περιεχόμενο που προτείνεται στην πλατφόρμα της".(39) Kagan Euro TV Sports, 26 Ιουλίου 1996.(40) Απάντηση της Ondigital με ημερομηνία 23 Νοεμβρίου 1999.(41) Σύμφωνα με το "European media sports rights" της Kagan, Απρίλιος 1999, το ποδόσφαιρο αντιπροσώπευε το κύριο ποσοστό των συνολικών δαπανών για τα δικαιώματα στα περισσότερα κράτη μέλη κατά το 1998 (το ποσοστό του κυριότερου ανταγωνιστή αναφέρεται εντός παρενθέσεων): Αυστρία 32,4 % (χιονοδρομίες 11,3 %)· Βέλγιο 53,6 % (ποδηλασία 9,5 %)· Δανία 45,4 % (χειρόσφαιρα 13,2 %)· Φινλανδία 32,1 % (χόκεϊ επί πάγου 16,9 %)· Γαλλία 37,8 % (αγώνες αυτοκινήτου 9,3 %)· Γερμανία 42 % (αντισφαίριση 6,6 %)· Ελλάδα 43,3 % (καλαθόσφαιρα 41,4 %)· Ιρλανδία 47 % (ιπποδρομίες 13,1 %)· Ιταλία 65,2 % (αγώνες αυτοκινήτου 7,4 %)· Κάτω Χώρες 54,5 % (αγώνες αυτοκινήτου 9,3 %)· Πορτογαλία 44,3 % (αγώνες αυτοκινήτου 11,8 %)· Ισπανία 51,6 % (καλαθόσφαιρα 10,1 %)· Σουηδία 39,5 % (χόκεϊ επί πάγου 19,1 %)· Ηνωμένο Βασίλειο 51,6 % (ράγκμπι 11,7 %).(42) Kagan's "European media sports rights", Απρίλιος 1999.(43) Απάντηση της ΙTV στις 12 Νοεμβρίου 1999 σε αίτημα παροχής πληροφοριών της 10ης Σεπτεμβρίου 1999.(44) Ένας κατασκευαστής ποδοσφαιρικών παπουτσιών θα αγγίξει συνεπώς μεγαλύτερο αριθμό δυνητικών αγοραστών μεταδίδοντας ένα διαφημιστικό μήνυμα στον τελικό ενός ποδοσφαιρικού πρωταθλήματος, όταν οι "aficionados" είναι πιο πιθανό να παρακολουθούν τηλεόραση, και ένα άλλο κατά τη διάρκεια μιας ταινίας, όταν οι περιστασιακοί παίκτες μπορεί να είναι μπροστά στην τηλεόρασή τους, παρά μεταδίδοντας δυο διαφημιστικά μηνύματα κατά τη διάρκεια του εν λόγω τελικού. Έτσι, θα εκτεθεί στο μήνυμα του κατασκευαστή μεγαλύτερος αριθμός δυνητικών αγοραστών.(45) Για παράδειγμα, ενώ οι παραγωγοί δημητριακών για πρωινό απευθύνονται σε ένα ευρύτερο κοινό, ένας παραγωγός κρέατος θα αποφύγει να μεταδώσει το διαφημιστικό του μήνυμα κατά τη διάρκεια ενός προγράμματος για τη χορτοφαγία, ακόμη και αν αυτό έχει μεγάλη τηλεθέαση. Έτσι, αν οι ραδιοτηλεοπτικοί φορείς θέλουν να πωλήσουν το διαφημιστικό τους χρόνο στους παραγωγούς κρέατος, δεν μπορούν να εκπέμπουν αποκλειστικά προγράμματα για τη χορτοφαγία· θα πρέπει να προτείνουν και προγράμματα για άτομα που δεν αποκλείουν το κρέας από τη διατροφή τους (ακόμη και αν τα προγράμματα αυτά προσελκύουν λιγότερους τηλεθεατές).(46) Απάντηση του Channel 5 με ημερομηνία 19 Νοεμβρίου 1999.(47) Στην απάντησή της της 15ης Νοεμβρίου 1999 στο αίτημα πληροφοριών της Επιτροπής της 20ής Σεπτεμβρίου 1999, η RTL θεωρεί ότι "θα έχανε διαφημιστικά έσοδα αν αντικαθιστούσε το Τσάμπιονς λιγκ της ΟΥΕΦΑ με άλλες ποδοσφαιρικές ή αθλητικές εκδηλώσεις. Πράγματι, το προφίλ των τηλεθεατών θα ήταν το ίδιο, αλλά η τηλεθέαση θα ήταν χαμηλότερη γιατί οι εκδηλώσεις αυτές δεν θα ήταν το ίδιο ενδιαφέρουσες." Στην απάντησή της της 21ης Οκτωβρίου 1999 στο αίτημα πληροφοριών της Επιτροπής της 8ης Οκτωβρίου 1999, η Υοung &  Rubicam Europe αναφέρει ότι: "οι διαφημίσεις για τις κατηγορίες προϊόντων που προορίζονται στις γυναίκες δεν είναι πιθανό να μεταδίδονται κατά τη διάρκεια αθλητικών προγραμμάτων". Απάντηση του Channel 5: "οι τηλεθεατές αυτοί (που παρακολουθούν προγράμματα σχετικά με το ποδόσφαιρο) είναι κυρίως άντρες, νεότεροι και διαθέτουν αγοραστική δύναμη μεγαλύτερη από το μέσο όρο των τηλεθεατών". Στην απάντησή της της 12ης Νοεμβρίου 1999 στο αίτημα πληροφοριών της Επιτροπής της 10ης Σεπτεμβρίου 1999, η ΙTV δηλώνει ότι οι τηλεθεατές που παρακολουθούν το Τσάμπιονς λιγκ της ΟΥΕΦΑ "είναι κυρίως άντρες, νεότεροι και διαθέτουν αγοραστική δύναμη μεγαλύτερη από το μέσο όρο των τηλεθεατών". Στην απάντησή της της 3ης Νοεμβρίου 1999 στο αίτημα πληροφοριών της Επιτροπής της 8ης Οκτωβρίου 1999, η McCann-Erikson επιβεβαίωσε την άποψη αυτή.(48) Απάντηση της McCann-Erickson στις 3.11.1999 στο αίτημα παροχής πληροφοριών της Επιτροπής της 8ης Οκτωβρίου 1999.(49) Kagan Euro TV Sports, 26 Ιουλίου 1996, σ. 8.(50) Kagan Euro TV Sports, 26 Ιουλίου 1996, σ. 163.(51) Kagan World Media, 2002, σ. 3.(52) Βλέπε απόφαση της Επιτροπής Comp/JV.48 - Vodafone/Vivendi/Canal+ (Vizzavi).(53) Βλέπε αποφάσεις του Δικαστηρίου των Ευρωπαϊκών Κοινοτήτων στην υπόθεση 36/74, Walrave κατά Union Cycliste Internationale, Συλλογή 1974, σ. 1405, παράγραφος 4· στην υπόθεση 13/76, Donΰ/Mantero, Συλλογή 1976, σ. 1333, παράγραφος 12· στην υπόθεση C-415/93, URBSF κατά Bosman, Συλλογή 1995, σ. I-4921, παράγραφος 73· στις συνεκδικασθείσες υποθέσεις C-51/96 και C-191/97, Christelle Deliège κατά Ligue francophone de judo et disciplines associées ASBL, Ligue belge de judo ASBL, Union Européenne de judo (C-51/96) και Francois Pacquee (C-191/97) Συλλογή 2000, σ. 2549, παράγραφοι 41-42· στην υπόθεση C-176/96, Jyri Lehtonen και Castors Canada Dry Namur-Braine ASBL κατά Federation royale belge des sociétés de basket-ball ASBL (FRBSB), Συλλογή 2000, σ. 2681, παράγραφοι 32-33.(54) Για παράδειγμα, πώληση εισιτηρίων, μεταγραφές παικτών, διανομή προϊόντων προώθησης, σύναψη διαφημιστικών συμβάσεων και συμφωνιών χορηγίας, πώληση δικαιωμάτων μετάδοσης, κλπ. Το μέγεθος της επιχείρησης δεν έχει σημασία και η έννοια της επιχείρησης δεν προϋποθέτει να είναι κερδοσκοπική. Βλέπε τις προτάσεις του γενικού εισαγγελέα Lenz στην υπόθεση C-415/93, URBSF κατά Bosman, Συλλογή 1995, σ. I-4921, αιτιολογική σκέψη 255 που παραπέμπει στην απόφαση των συνεκδικασθεισών από 209 έως 215 και 218/78, Van Landewyck κατά Επιτροπής Συλλογή 1980, σ. 3125, παράγραφος 88.(55) Προτάσεις του γενικού εισαγγελέα Lenz στην υπόθεση Συλλογή 1995, σ. I-4921, παράγραφος 256. Απόφαση 92/521/ΕΟΚ της Επιτροπής - Διάθεση τουριστικών πακέτων κατά το παγκόσμιο κύπελλο ποδοσφαίρου 1990 (ΕΕ L 326 της 12.11.1992, σ. 31), παράγραφος 49: ( "... Η FIFA συνιστά φορέα που ασκεί οικονομικές δραστηριότητες και αποτελεί επιχείρηση κατά την έννοια του άρθρου 85 της συνθήκης ΕΚ") και παράγραφος 53 ("Η [Federazione Italiana Gioco Calcio = η εθνική ιταλική ποδοσφαιρική ομοσπονδία] ασκεί δραστηριότητες οικονομικής φύσης και αποτελεί, ως εκ τούτου, επιχείρηση κατά την έννοια του άρθρου 85"). Απόφαση του Δικαστηρίου των Ευρωπαϊκών Κοινοτήτων στην υπόθεση T-46/92, Scottish Football Association κατά Επιτροπής, Συλλογή 1994, σ. II-1039, από την οποία συνάγεται ότι η ποδοσφαιρική ομοσπονδία της Σκοτίας αποτελεί επιχείρηση ή ένωση επιχειρήσεων με την έννοια των άρθρων 81 και 82. Βλέπε επίσης συνεκδικασθείσες υποθέσεις C-51/96 και C-191/97, Christelle Deliège κατά Ligue francophone de judo et disciplines associées ASBL, Συλλογή 2000, σ. 2681, παράγραφοι 52-57, υπόθεση T-513/93, Consiglio Nazionale degli Spedizionieri Doganali κατά της Επιτροπής των Ευρωπαϊκών Κοινοτήτων, Συλλογή 2000, σ. II-1807.(56) Συνεκδικασθείσες υποθέσεις 209 έως 215 και 218/78, Fedetab, Συλλογή 1980 σ. 3125 στην παράγραφο 88.(57) Υπόθεση 45/85 Sachversicherer, στην παράγραφο 32.(58) Ακόμη και αν το καταστατικό χαρακτηριζόταν ως συμφωνία μεταξύ επιχειρήσεων, η κατάσταση δεν θα ήταν διαφορετική, καθώς το άρθρο 81 παράγραφος 1 της συνθήκης και το άρθρο 53 παράγραφος 1 της συμφωνίας για τον ΕΟΧ ισχύουν κατά τον ίδιο τρόπο και για τις δύο κατηγορίες. Βλέπε υπόθεση C-415/93, URBSF κατά Bosman, Συλλογή 1995, σ. I-4921, στην παράγραφο 46.(59) Βλέπε κεφάλαιο 5 (ιδίως δε σημείο 5.3.1.2) των κατευθυντήριων γραμμών της Επιτροπής για την εφαρμογή του άρθρου 81 της συνθήκης ΕΚ στις συμφωνίες οριζόντιας συνεργασίας (ΕΕ C 3 της 6.1.2001, σ. 2).(60) Στην απάντηση με ημερομηνία 16 Φεβρουαρίου 2000 στο αίτημα παροχής πληροφοριών της Επιτροπής της 15ης Νοεμβρίου 2000, η ΟΥΕΦΑ διευκρινίζει την κατάσταση σχετικά με την κυριότητα των τηλεοπτικών δικαιωμάτων στα κράτη του ΕΟΧ ως εξής: Στην Αυστρία, ο γηπεδούχος σύλλογος αναγνωρίζεται ως κάτοχος των τηλεοπτικών δικαιωμάτων. Η βελγική νομοθεσία δεν προσδιορίζει την κυριότητα των τηλεοπτικών δικαιωμάτων στο χώρο του ποδοσφαίρου. Η δανική νομοθεσία δεν προσδιορίζει την κυριότητα, αλλά σε συγκεκριμένη υπόθεση, οι αρμόδιες για τον ανταγωνισμό αρχές φέρονται να έχουν δηλώσει ότι θεωρούν ότι τα τηλεοπτικά δικαιώματα αγώνα που πραγματοποιήθηκε στο πλαίσιο του δανικού εθνικού πρωταθλήματος ανήκουν από κοινού στη δανική ποδοσφαιρική ομοσπονδία, ως ιδιοκτήτη της διοργάνωσης, και στο γηπεδούχο ποδοσφαιρικό σύλλογο. Η αγγλική νομοθεσία δεν αναφέρεται καθόλου στο ζήτημα. Οι ποδοσφαιρικοί σύλλογοι της Φινλανδίας κατέχουν τα τηλεοπτικά δικαιώματα των αγώνων των ποδοσφαιρικών διοργανώσεων στις οποίες συμμετέχουν οι φινλανδικοί σύλλογοι. Στη Γαλλία, οι ποδοσφαιρικοί σύλλογοι που συμμετέχουν στο ευρωπαϊκό πρωτάθλημα είναι οι κάτοχοι των δικαιωμάτων. Στη Γερμανία, οι ποδοσφαιρικοί σύλλογοι είναι οι κάτοχοι των δικαιωμάτων, ενώ η ΟΥΕΦΑ, ως διοργανωτής, θα μπορούσε να θεωρηθεί ως συνιδιοκτήτης. Σύμφωνα με την ελληνική και την ιταλική νομοθεσία, κάτοχοι των τηλεοπτικών δικαιωμάτων είναι οι ποδοσφαιρικοί σύλλογοι. Η νομοθεσία του Λουξεμβούργου δεν αναφέρεται καθόλου στο ζήτημα. Η νομολογία των Κάτω Χωρών (κατά της οποίας έχουν κατατεθεί προσφυγές) επιδικάζει τα τηλεοπτικά δικαιώματα στους γηπεδούχους ποδοσφαιρικούς συλλόγους. Σύμφωνα με την ιρλανδική ποδοσφαιρική ομοσπονδία, στη Βόρεια Ιρλανδία, η ομοσπονδία κατέχει τα δικαιώματα του εθνικού πρωταθλήματος (χωρίς να αναφέρεται νομική πηγή), αλλά οι ίδιοι οι ποδοσφαιρικοί σύλλογοι πωλούν τα τηλεοπτικά δικαιώματα των αγώνων σε ευρωπαϊκές διοργανώσεις. Η πορτογαλική νομοθεσία δεν περιλαμβάνει ρυθμίσεις σχετικές με το συγκεκριμένο ζήτημα. Στη Δημοκρατία της Ιρλανδίας, η εθνική ομοσπονδία φέρεται ως ο κάτοχος των τηλεοπτικών δικαιωμάτων, αλλά τα τηλεοπτικά δικαιώματα των ευρωπαϊκών διοργανώσεων πωλούνται χωρίς παρέμβασή της. Δεν έχουν παρασχεθεί πληροφορίες σχετικές με τη νομοθεσία της Σκοτίας. Απλώς γίνεται αναφορά στους κανονισμούς της σκοτικής ποδοσφαιρικής ομοσπονδίας, η οποία διεκδικεί την κυριότητα των δικαιωμάτων. Η ισπανική νομοθεσία δεν έχει τοποθετηθεί στο ζήτημα της κυριότητας. Οι ποδοσφαιρικοί σύλλογοι της πρώτης και της δεύτερης κατηγορίας πωλούν τα δικαιώματα σε μεμονωμένη βάση. Η σουηδική νομοθεσία δεν αναφέρεται καθόλου στο ζήτημα. Δεν έχουν υποβληθεί πληροφορίες σχετικά με τη νομοθεσία της Ουαλίας.Η Επιτροπή ζήτησε άμεσα πληροφορίες από τις εθνικές ποδοσφαιρικές ομοσπονδίες της Ισλανδίας, του Λιχτενστάιν και της Νορβηγίας: στην Ισλανδία και στο Λιχτενστάιν, κάτοχοι των δικαιωμάτων θεωρούνται οι ποδοσφαιρικοί σύλλογοι που συμμετέχουν στις ευρωπαϊκές διοργανώσεις. Στη Νορβηγία φαίνεται ότι οι επιμέρους ποδοσφαιρικοί σύλλογοι αναγνωρίζονται ως κάτοχοι των τηλεοπτικών δικαιωμάτων.(61) Το άρθρο 295 της συνθήκης ορίζει ότι: "Η παρούσα συνθήκη δεν προδικάζει με κανένα τρόπο το καθεστώς της ιδιοκτησίας στα κράτη μέλη".(62) Βλέπε αποφάσεις του Δικαστηρίου των Ευρωπαϊκών Κοινοτήτων στην υπόθεση 36/74, Walrave κατά Union Cycliste Internationale, Συλλογή 1974, σ. 1405, παράγραφος 4· στην υπόθεση 13/76, Donΰ κατά Mantero, Συλλογή 1976, σ. 1333, παράγραφος 12· στην υπόθεση C-415/93, URBSF κατά Bosman, Συλλογή 1995, σ. I-4921, παράγραφος 73· στις συνεκδικασθείσες υποθέσεις C-51/96 και C-191/97, Christelle Deliège κατά Ligue francophone de judo et disciplines associées ASBL, Ligue belge de judo ASBL, Union Europιenne de judo (C-51/96) και Francois Pacquee (C-191/97), Συλλογή 2000, σ. 2549, παράγραφοι 41-42· στην υπόθεση C-176/96, Jyri Lehtonen και Castors Canada Dry Namur-Braine ASBL κατά Federation royale belge des sociétés de basket-ball ASBL (FRBSB), Συλλογή 2000, σ. 2681 παράγραφοι 32-33.(63) Υπόθεση C-415/93, URBSF κατά Bosman, Συλλογή 1995, σ. I-4921.(64) Το ποσό αυτό υπολογίζεται βάσει της αγοράς των δικαιωμάτων των εγχώριων πρωταθλημάτων και των πρωταθλημάτων της ΟΥΕΦΑ. Πηγή: μελέτη που ανέθεσε η ΟΥΕΦΑ στην εταιρεία Oliver &  Ohlbaum Associates του Λονδίνου.(65) Βλέπε υποσημείωση 41.(66) Η ΙTV στην απάντησή της της 12ης Μαΐου 1999 σχετικά με την ανακοίνωση της Επιτροπής (ΕΕ C 99 της 10.4.1999, σ. 23), δηλώνει ότι η από κοινού πώληση μέσω ενός κεντρικού φορέα πώλησης "(...) περιορίζει σημαντικά την πολυπλοκότητα της συναλλαγής για τους ραδιοτηλεοπτικούς φορείς".(67) Επιστολή της Taurus Holding με ημερομηνία 22 Ιανουαρίου 2002.(68) Επιστολή της KrichMedia με ημερομηνία 17 Σεπτεμβρίου 2002 σε απάντηση της ανακοίνωσης του άρθρου 19 παράγραφος 3.(69) Επιστολή της Taurus Holding με ημερομηνία 22 Ιανουαρίου 2002.(70) Ο περιορισμός που αφορά την κατάρτιση πακέτων δεν ισχύει στο επίπεδο της χονδρικής πώλησης, καθώς δεν υπάρχει κίνδυνος να προκληθεί σύγχυση στους τηλεθεατές ως προς το εμπορικό σήμα από την προσφορά πακέτων στο συγκεκριμένο επίπεδο.(71) Υπόθεση 26/76 Metro κατά Επιτροπής, Συλλογή 1977, σ. 1975, υπόθεση 42/84 Remia κατά Επιτροπής Συλλογή 1985, σ. 2545 και υποθέσεις 56 και 58/64 Consten &  Grundig κατά Επιτροπής, Συλλογή 1966, σ. 299.(72) "Το Ευρωπαϊκό Συμβούλιο θεωρεί ότι οι πρωτοβουλίες που αναλαμβάνονται προκειμένου να υποστηριχθεί η αλληλέγγυα διάθεση σε όλα τα ενδεδειγμένα επίπεδα μέρους των εσόδων που προέρχονται από την εν λόγω πώληση, ευνοούν την αρχή της αλληλεγγύης μεταξύ όλων των επιπέδων άθλησης και όλων των αθλημάτων".(73) Σχετικά με αυτό το ζήτημα βλέπε επίσης το σημείο 3.4.3.2.(74) Πακέτο 5 του πίνακα καταμερισμού των δικαιωμάτων.(75) Πακέτο 3 του πίνακα καταμερισμού των δικαιωμάτων.